Suvaruge aai ethanuge niumaiy thah\nއަޖަލުތައް ގާތްވަނީއެވެ. އުންމީދުތައް ނިމުމަކަށް އަންނަނީއެވެ. ދަތުރަށް ފަށަންވި ވަގުތާއި ބަދަލުވާންވީ ވަގުތު ޖެހެނީއެވެ.\nދުނިޔެއަކީ އެތަނުގައި ދިރިއުޅުމުގައި އަޅާއަށް މުޞީބާތްތަކާއި އާފާތްތަކާއި އުނދަގޫތަކާ ކުރިމަތިލާންޖެހޭ ގޮވައްޗެވެ. އެތަނުގައި މަސައްކަތްކުރުމާއި ވަރުބަލިވުން ވެއެވެ. އަދި ބަލިމަޑުކަމާއި މުޞީބާތްތަކާއި ދެކޮޅުވެރިމީހުންނާ ބައްދަލުވެއެވެ. ކަންމިހެން އޮތްއިރު، އެންމެ ދީލަތިވަންތަ އަދި ރަޙީމުވަންތަ އިލާހު، އެއިލާހުގެ އަޅުތަކުންނަށް ގޮވާލައްވަނީ އެއިލާހުގެ ކަރާމަތުގެ ގޮވައްޗަށެވެ. އެއީ ސަލާމަތްކަމާއި ނިޢުމަތުގެ ގޮވައްޗެވެ.\nﷲ ތަޢާލާ ވަޙީކުރެއްވިއެވެ. ﴿وَاللَّهُ يَدْعُو إِلَى دَارِ السَّلَامِ وَيَهْدِي مَنْ يَشَاءُ إِلَى صِرَاطٍ مُسْتَقِيمٍ﴾ [يونس: 25] މާނައީ: “ﷲ ގޮވައިލައްވަނީ ސަލާމަތުގެ ގޮވައްޗަށެވެ. (އެބަހީ: ސުވަރުގެއަށެވެ.) އަދި އެއިލާހު އިރާދަކުރައްވާ ބަޔަކަށް، ސީދާވެގެންވާ ތެދުމަގަށް އެއިލާހު މަގު ދައްކަވައެވެ.”\nއެއީ އެތަނުގެ ނިޢުމަތްތަކަށް ނިމުނެއް ނުވާ އަދި ފަނާވުމެއް ނުވާ ގޮވައްޗެވެ. އަދި އެތަނެއްގައި އެންމެހާ ހެޔޮކަން އިތުރުވަމުންދާ ގޮވައްޗެވެ. ތަޤުވާވެރިންނަށްވާ ކަރާމަތެއްގެ ގޮތުގައި ތައްޔާރުކުރެވި، ގާތްކުރެވި، ޒީނަތްތެރިކުރެވިފައިވާ ތަނެކެވެ. އެތަނުގައި ބިރުވެތިވުމެއް، ބިރުގަތުމެއް، ކަންބޮޑުވުމެއް ނުވެއެވެ. އަދި އެތަނުގައި އުނދަގުލެއް އަދި ވަރުބަލިކަމެއް ނުވެއެވެ. އަދި އެތަނުގައި ފަޤީރު ވެދާނެކަމުގެ އަދި ދަރަނިވެރި ވެދާނެކަމުގެ ބިރެއް ނުވެއެވެ. އަދި އެތަނުން ނެރުއްވުމެއް، ނިމުމެއް، ފަނާވުމެއް ނުވެއެވެ.\nއެއިލާހު ވަޙީކުރެއްވިއެވެ. ﴿وَمَا هُمْ مِنْهَا بِمُخْرَجِينَ﴾ [الحجر: 48] މާނައީ: “އަދި އެ ތަނުން ނެރުއްވާނެ ބަޔަކު ކަމުގައިވެސް އެބައިމީހުން ނުމެވޭމެއެވެ.”\nސުވަރުގެއަށް ވަދެއްޖެމީހާ ދަންނައެވެ. އޭނާއަށް އޮތީ ހިތްހަމަޖެހުމާއި ފަސޭހަކަމެވެ. ހިތާމަކުރުމެއް ނެތެވެ. އޭނާގެ ހެދުން ބަލެއް ނުވާނެއެވެ. އޭނާގެ ޒުވާންކަން ފަނާވުމެއް ނެތެވެ. އަދި ގޮވާލާމީހަކު އެބައިމީހުންނަށް ގޮވާލާނެއެވެ.\n«إِنَّ لَكُمْ أَنْ تَصِحُّوا فَلَا تَسْقَمُوا أَبَدًا، وَإِنَّ لَكُمْ أَنْ تَحْيَوْا فَلَا تَمُوتُوا أَبَدًا، وَإِنَّ لَكُمْ أَنْ تَشِبُّوا فَلَا تَهْرَمُوا أَبَدًا، وَإِنَّ لَكُمْ أَنْ تَنْعَمُوا فَلَا تَبْأَسُوا أَبَدًا» [رواه مسلم] މާނައީ: “ހަމަކަށަވަރުން ތިޔަބައިމީހުންނަށް އޮތީ އަބަދުމެ ބަލިނުވެ ހެޔޮ ޞިއްޙަތުގައި ދެމިތިބުމެވެ. އަދި ހަމަކަށަވަރުން ތިޔަބައިމީހުންނަށް އޮތީ އަބަދުމެ މަރުނުވެ ދިރިތިބުމެވެ. އަދި ހަމަކަށަވަރުން ތިޔަބައިމީހުންނަށް އޮތީ އަބަދުމެ ޒުވާންކަންމަތީ މުސްކުޅިނުވެ ދެމިތިބުމެވެ. އަދި ހަމަކަވަރުން ތިޔަބައިމީހުންނަށް އޮތީ އަބަދުމެ ޢަޛާބުން ދުރުހެލިވެ ނިޢުމަތުގައި ދެމިތިބުމެވެ.”\nއެތަނުގައިވަނީ ލޮލަކަށް ފެނުފައިނުވާ، ކަންފަތަކަށް އިވިފައިނުވާ އަދި އިންސާނެއްގެ ހިތަށް ތަޞައްވުރު ކުރެވިފައިނުވާފަދަ ކަންތައްތަކެކެވެ.\n﴿وَالْمَلَائِكَةُ يَدْخُلُونَ عَلَيْهِمْ مِنْ كُلِّ بَابٍ  سَلَامٌ عَلَيْكُمْ بِمَا صَبَرْتُمْ فَنِعْمَ عُقْبَى الدَّارِ ﴾ [الرعد: 23، 24] މާނައީ: އަދި އެތަނުގެ ހުރިހާ ދޮރަކުން، މަލާއިކަތުން އެބައިމީހުންގެ ގާތަށް ވަދެވަޑައިގަންނަވާނެއެވެ.  (އެބޭކަލުން ވިދާޅުވާނެއެވެ.) ތިޔަބައިމީހުން ކެތްތެރިވިކަމަށްޓަކައި، ތިޔަބައިމީހުންގެ މައްޗަށް ސަލާމް ހުށްޓެވެ. ފަހެ، އާޚިރަތުގެ އުފާވެރި ގޮވަތީގެ މޮޅުކަމާއެވެ! ”\nއެބައިމީހުންގެ ގާތަށް މަލާއިކަތުން ވަދެވަޑައިގަންނަވާނެއެވެ. އަދި މަލާއިކަތުން އެބައިމީހުންނަށް ސަލާމް ދަންނަވާ މަރްޙަބާ ކިޔާނެއެވެ.\n﴿سَلَامٌ عَلَيْكُمْ طِبْتُمْ فَادْخُلُوهَا خَالِدِينَ﴾ [الزمر: 73] މާނައީ: “ތިޔަބައިމީހުންގެ މައްޗަށް ސަލާމް ހުށްޓެވެ. ތިޔަބައިމީހުން ރަނގަޅަށް އުޅެފީމުއެވެ. ފަހެ، އެ ސުވަރުގޭގައި ދެމިތިބެނިވިގޮތުގައި ތިޔަބައިމީހުން އެތަނަށް ވަންނާށެވެ!”\nސަލާމަތްކަމާއި ނިޢުމަތުގެ ގޮވަތީގައި މިވާ ގާތްކުރެއްވުމާއި ކަމޭހިތުމުގެ މަތިވެރިކަމާއެވެ! ސުވަރުގޭގައި ﷲ ތަޢާލާ ފެނުމާމެދު ދަންނައެވެ. އެއީ ވާދަކުރާމީހުން އެކަމަކަށްޓަކައި ވާދަކުރަންވީކަމެވެ.\nއެއިލާހު ވަޙީކުރެއްވިއެވެ. ﴿وُجُوهٌ يَوْمَئِذٍ نَاضِرَةٌ  إِلَى رَبِّهَا نَاظِرَةٌ ﴾ [القيامة: 22، 23] މާނައީ: “އެދުވަހުން މޫނުތަކެއް ރީތިވެ، އަލިވެގެންވެއެވެ.  އެ މޫނުތަކުގެ ވެރިރައްބަށް ބަލަބަލައި ތިބެއެވެ. ”\nކޮންފަދަ ހިތްގައިމުކަމަކާއި ނިޢުމަތާއި، ބާއްޖަވެރިކަމާއި އިޚްތިޔާރު ކުރެއްވުމެއް ހެއްޔެވެ؟ އެދުވަހުން އެބައިމީހުންނަށް ﷲ ތަޢާލާ ފެންނާނެއެވެ. މިއީ ޚަބަރު ދެއްވާފައިވާ ހިތްގައިމުކަމެވެ. ފަހެ، އެތަން ފެނުމުން ލިބޭ ލައްޒަތު ކޮންފަދައެއް ހެއްޔެވެ؟ ފަހެ، މިފަދަ ނިޢުމަތްތަކަށް ތައްޔާރުވާށެވެ.\nތިޔަބައިމީހުން ދަތުރަށް ތައްޔާރުވާށެވެ. ތިޔަބައިމީހުންގެ ޙަޔާތާއިގެން އަވަސްވެގަންނާށެވެ. އަދި ތިޔަބައިމީހުންގެ ވަގުތުތައް ޣަނީމާކުރާށެވެ. ﷲ ތަޢާލާ ވަޙީކުރެއްވިއެވެ.\n﴿وَسَارِعُوا إِلَى مَغْفِرَةٍ مِنْ رَبِّكُمْ وَجَنَّةٍ عَرْضُهَا السَّمَاوَاتُ وَالْأَرْضُ أُعِدَّتْ لِلْمُتَّقِينَ﴾ [آل عمران: 133] މާނައީ: “އަދި ތިޔަބައިމީހުންގެ ވެރިއިލާހުގެ ޙަޟްރަތުން ފާފަފުއްސެވުން ލިބިގަތުމަށާއި، އުޑުތަކާއި ބިންފަދަ ތަނަވަސްކަންހުރި ސުވަރުގެޔަށް ތިޔަބައިމީހުން އަވަސްވެގަންނާށެވެ! އެ ސުވަރުގެ ތައްޔާރުކުރައްވާފައިވަނީ ތަޤުވާވެރިންނަށެވެ.”\nނޯޓް: މިއީ 20 ރަޖަބު 1439 ވީ ހުކުރު ދުވަހު މަސްޖިދުއް ނަބަވީގައި ދެއްވި ޚުޠުބާގެ ޚުލާޞާއެވެ.


ޒިންމާދާރުވުމަށާއި އަމިއްލަވަންތަކަމަށް، ތިބާ ފަހެ ލޯތްބެއް ނުކުރައްވަމުތޯއެވެ؟ | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު ޒިންމާދާރުވުމަށާއި އަމިއްލަވަންތަކަމަށް، ތިބާ ފަހެ ލޯތްބެއް ނުކުރައްވަމުތޯއެވެ؟\nމިހެން ނުވާންވީ ސަބަބެއް ނެތެވެ. ދިރާސާތައް ދައްކާގޮތުން، ލިޔުންތެރިކަމަކީ، ކޮންމެ ބަހަކުން ލިޔުނުކަމުގައިވިޔަސް، ލިޔުންތެރިޔާގެ ވިސްނުން ތަރައްޤީކޮށްދޭ ކަމެކެވެ. އިންތިޒާމީ ގޮތެއްގައި، އަވަހަށް ވިސްނަން ދަސްކޮށްދޭ ތަމްރީނެކެވެ. ޚިޔާލު ތަނަވަސްކޮށްދޭ ކަމެކެވެ. ނަޒަރު ފުޅާކޮށްދޭ ކަމެކެވެ. ފާޑުކިޔުމުގެ ޤާބިލިއްޔަތު އިތުރުކޮށްދޭ ކަމެކެވެ. ހަނދާން ގަދަކޮށްދޭ ކަމެކެވެ. ބަސްމޮށުންތެރިކަމަށް ތިމާ މޮޅުކޮށްދޭ ކަމެކެވެ. ތިމާގެ މަޢުލޫމާތުގެ ޚަޒާނާ މުއްސަނދިކޮށްދޭ ކަމެކެވެ.\nމިންދާނަ ކިޔުންތެރިޔަކަށް ވުމަށް އެހީވެދޭ ކަމެކެވެ. ތިމާގެ އުފެއްދުންތެރިކަން އިތުރުކޮށްދޭ ކަމެކެވެ. ތިމާގެ އަމިއްލަ ނަފްސް ދެނެގަތުމަށް ހުޅުވޭ ދޮރެކެވެ. ތިމާގެ ކިބާގައިވާ ހުނަރުތައް ދެނެގަތުމަށް ކޮށްލެވޭ އަޖުމައެކެވެ. ތިމާއާއި އެހެންމީހުންގެ ވިސްނުން ހުންނަ ގޮތް ދެނެގަނެވޭ ކަމެކެވެ. ތިމާގެ ފިކުރީ އަދި ނަފްސާނީ ދުޅަހެޔޮކަން އިތުރުކޮށްދޭ ކަމެކެވެ. ޘަޤާފަތަށް ތިމާގެ ލޯ ހުޅުވައިދޭ ކަމެކެވެ. މުޖުތަމަޢުގެ ކަންކަމަށް ތިމާ އަހުލުވެރިކޮށްދޭ ކަމެކެވެ. ތިމާގެ އަމިއްލަ ޝަޚްޞިއްޔަތު އެހެން މީހުންނަށް ގަލަމުން ތަސްވީރުކޮށްދެވިދާނެ ބާރުގަދަ ޥަޞީލަތެކެވެ.\nނަމަވެސް، މިދެންނެވި ފައިދާތައް ލިޔުންތެރިޔާއަށް ކުރާނީ، ލިޔުންތެރިކަމުގައި އޭނާ ޒިންމާދާރު ވެގެންނެވެ. ހިތަށް އެރިހައި އެއްޗެއް ހިތަށް އެރިހައި ގޮތަކަށް ލިޔެ ނިންމާލުމަކުން އަދި ލިޔުންތެރިކަމުން ތިމާއަށް ކުރަންވާނެ ފައިދާތަކެއް ނުކުރާނެއެވެ. އަދި ކިއެއް ތޯއެވެ؟ އެހެން މީހުންގެ ލިޔުންތަކުން، ޙަވާލާ ދިނުމެއްނެތި، ވައްކަން ކުރާ އުޞޫލުން، ނަކަލުކޮށްގެން 'މަސްހުނި ގަނޑެއް' މޮޑެލުމަކުން ލިޔުންތެރިކަމުން ކުރަންވާނެ އެއްވެސް މަންފާއެއް ތިމާއަށް ނުކުރާނެ ހިނދު، އެކަމުން ތިމާއަށް ކުރާ ނޭދެވޭ އަސަރުތައް މާ ގިނަވާނެއެވެ. ވަރަށް ގިނަ ފަހަރު ތިމާ ފަޟީޙަތްވެ، ބޭޒާރުވާނެއެވެ. ކަން ވާނީ ވެސް އެހެން ނޫން ތޯއެވެ؟ ތިމާ އެހެން މީހެއްގެ ލިޔުމުން ނަކަލުކޮށްގެން ޝާޢިއުކުރާ ލިޔުން، އެ ލިޔުމުގެ ޙަޤީޤީ ވެރިފަރާތައް ވެސް ފަހެ ފެންނާނެ ނޫން ތޯއެވެ؟ މިހެން މިކަން ވެފައިވެސް އެބަ ހުއްޓެވެ. ނަމަވެސް، އަޅުގަނޑުގެ ނިޔަތަކީ، ބަޔަކު ފަޟީޙަތްކޮށް ނިކަމެތި ކުރުން ކަމުގައި ނުވާތީ، މި ލިޔުމުގައި އެ ވާހަކަތައް ތަފްޞީލު ކުރާކަށް ނެތީމެވެ.\nނަމަވެސް، އަޅުގަނޑު ހިތުން، ކޮންމެ ބޭފުޅަކު، ކޮންމެ ޥަޞީލަތެއް މެދުވެރިކޮށް، ކޮންމެ ވާހަކައެއް، ކޮންމެ މަޤްޞަދެއްގައި، ކޮންމެ ބަޔަކަށް އަމާޒު ކުރައްވައި، ކޮންމެ ނަމެއްގައި ލިޔުއްވި ނަމަވެސް، ޚިޔާރު ކުރައްވަން ވާނީ، އެކަމުގައި އޮންނަ އެންމެ ޒިންމާދާރު ގޮތެވެ. އަމިއްލަ އުސްލޫބަކުން، އަމިއްލަ ޚިޔާލު ހުށަހެޅުއްވުމަށް އިސްކަން ދެއްވުމާއެކު، އެހެން ލިޔުންތެރިޔަކާއި ޙަވާލާ ދެއްވަން ޖެހިލައްވާ ހިނދު، އެކަން ވެސް އުފަލާއެކު ކުރައްވަން ވާނެއެވެ. އެ ލިޔުންތެރިޔާގެ ޚިޔާލަށާއި، ލިޔުންތެރިކަމުގެ ފަންނަށާއި، އެބޭފުޅެއްގެ ޒާތަށް ޤަދަރުކުރެއްވުމުގެ ގޮތުންނެވެ. އަދި، އެ ލިޔުމަކުން ބަޔަކަށް ކޮށްފާނެ އަސަރަކަށް ވެސް ވިސްނާލެއްވުން ހުއްޓެވެ. ލިޔުންތެރިކަމަކީ، މަޢުލޫމާތު ފެތުރުމުގެ ބާރުގަދަ ޥަޞީލަތަކަށް ވާތީއެވެ. އެ ޥަޞީލަތުގެ ޒަރީޢާއިން ތެދު މަޢުލޫމާތު ފޯރުކޮށްދީ ޙަޤީޤަތް ހާމަކުރެވެއެވެ. ދޮގު މަޢުލޫމާތު ފޯރުކޮށްދީ މީހުންނަށް އޮޅުވައިވެސް ލެވެއެވެ. ތަނުގައި މަސްލަޙަތު ޤާއިމްކޮށްދެވެއެވެ. ތަނުގެ ހަމަޖެހުން ނަގާލެވެއެވެ. މީހަކު ނުވަތަ ބަޔަކު މަތިވެރިކޮށް ނިކަމެތިކޮށްލުމަށް ވެސް އެއީ ބާރުގަދަ ހަތިޔާރެއްކަން އަޅުގަނޑުމެންގެ މުޖުތަމަޢުގެ ތަޖުރިބާއިން ވެސް މިދަނީ ހާމަވަމުންނެވެ.\nވުމާއެކު، ޒިންމާދާރުވެލެއްވުމުން މެނުވީ، ލިޔުންތެރިކަމުން ތިބާއަށް ހިންހަމަޖެހުން ލިބި، ލިޔުންތެރިކަމުން ތިބާއަށް ޙަޤީޤީ ފައިދާއެއް ނުކުރާނެއެވެ. ތިބާއަށާއި އެހެން މީހުންނަށް ވެސް އެންމެ މަންފާހުރި، ތަހުޒީބު ގޮތަކީ ވެސް އެއީ އެވެ. ޒިންމާދާރުވުމަށާއި އަމިއްލަވަންތަކަމަށް ތިބާ ފަހެ ލޯތްބެއް ނުކުރައްވަމުތޯއެވެ؟


vnews - 61 aharuge anheneh bodu marathon ehgai baiverive emmen hairaan kohfi\n61 އަހަރުގެ އަންހެނަކު މެރެތަންގައި ބައިވެރިވެ އެންމެން ހައިރާންކޮށްފި\nޖޯން ބެނޮއިޓް ސެމިއުުލްސަން\nއުމުރުން 61 އަހަރުގެ އަންހެނަކު ބޮޑު މެރެތަނެއްގައި ބައިވެރިވެ އެންމެން ހައިރާންކޮށްލައިފިއެވެ.\nޖޯން ބެނޮއިޓް ސެމިއުުލްސަން ކިޔާ މިއަންހެންމީހާ ވަނީ މެރެތަން ފުރިހަމަކޮށްފައެވެ.\nމެރެތަން ފުރިހަމަކޮށް ނިންމާލެވުނީ ތިން ގަޑިއިރާއި ހަތަރު މިނެޓު ތެރޭގައެވެ.\nމެރެތަންގައި ބައިވެރިވެ ދުވިއިރު އޭނާ ލައިގެން ހުރީ މީގެ 40 އަހަރުކުރިން ހަމަ އެ މެރެތަންގައި ދުވިއިރު ބޭނުންކުރި އައުޓްފިޓެވެ. 1979 ވަނަ އަހަރު ބޭއްވި މެރެތަންގައި އޭނާ ރަން މެޑަލް ހޯދިއެވެ. އޭރު ސެމިއުލްސަންގެ އުމުރަކީ 21 އަހަރެވެ. އެމެރެތަން ދެ ގަޑިއިރާއި 35 މިނެޓް ތެރޭގައި ނިންމާ އޭނާ ވަނީ މެރެތަން ބާއްވާ ބޮސްޓަންގެ ގައުމީ ރިކޯޑް އާކޮށްފައެވެ.\nމިފަހަރު މެރެތަންގައި ބައިވެރިވެ އޭނާ ވަނީ އެއުމުރުފަރައިން އެއްވަނަ ހޯދާފައެވެ. އަދި މުޅި މެރެތަންއަށް ބަލަައިފިކަމުގައިވާނަމަ އޭނާ ވަނީ 253 ވަނަ އަށް މެރެތަން ނިންމާފައެވެ.\nސެމިއުލްސަން ވަނީ މީގެ ކުރިން 1984 ވަނަ އަހަރު އަންހެނުންގެ އޮލިމްޕިކް މުބާރާތުގެ ދުވުމުގައި ބައިވެރިވެ ރަން މެޑަލް ހޯދާފައެވެ. އަދި އޭނާ ވެފައިވަނީ މިފަހުރު ލިބުނު ފުރަތަމަ އަންހެނާ އަށެވެ.\nމީގެ އިތުރުން އުމުރުން 50 އަހަރުގައި އޮލިމްޕިކް މެރެތަން ޓްރަޔަލްސްގައި ބައިވެރިވެ 90 ވަނަ އަށް އޭނާ ވަނީ ދުވުން ނިންމާފައެވެ. އަދި މިނޫނަސް ތަފާތު އެތައް މެރެތަންތަކުގައި ސެމިއުލްސަން ވަނީ ދުވެފައެވެ. އޭގެތެރޭގައި ބޮސްތަންގެ އިތުރަށް ނިއުޔޯކް ސިޓީ، ޗިކާގޯ ފަދަ ސިޓީތައް ހިމެނެއެވެ.\nސެމިއުލްސަންގެ ހިތްވަރުން މިސާބިތުކޮށްދެނީ އުމުރުން ދުވަސްވުމަކީ ގޭގައި ތިބުމަށް އުޒުރެއް ނޫން ކަމެވެ. ތިމާ ބޭނުންވާ ކަމެއް ކުރަން ބޭނުންވެއްޖެނަމަ އުޒުރެއްގެ ގޮތުގައި އުމުރުން ދޮށިވުން ބަހަނާއެއްގެ ގޮތުގައި ދައްކަމުންދާ މީހުންނަށް ސެމިއުލްސަންއަކީ ރަނގަޅު މިސާލެކެވެ.


Isthashigandu reethi kureyne yageen mask thakeh!\nއިސްތަށިގަނޑު ރީތި ކުރެވޭނެ ޔަގީން މާސްކްތަކެއް!\nއިސްތަށިގަނޑަށް އަވަސް އަދި ރަނގަޅު ފަރުވާއެއް ދޭން ބޭނުންވަނީ ހެއާ މާސްކެކެވެ. ހެއާ މާސްކަކީ ހުސް ގުދުރަތީ އެއްޗެހި ބޭނުން ކޮށްގެން އިސްތަށިގަނޑު މަޑު ކުރުމަށާއި ހައިޑްރޭޓް ކުރުމަށާއި، ދިގު ކުރުމަށް އަދި އިސްތަށިގަނޑަށް ދަޅަ އިތުރު ކޮށްދިނުމަށް އެހީތެރިވާ އެއްޗެކެވެ.\nސެލޫންތަކުން އަގު ބޮޑުކޮށް ހަދާ ހެއާ ޓްރީޓްމަންޓުތަކުންޗވެސް ކުރަނީ މިފަދަ ފައިދާތަކެކެވެ. މި ފަދަ ހެއާ މާސްކްތަކަކީ މަދު ގުދުރަތީ އެއްޗެއް ބޭނުން ކޮށްގެން ތައްޔާރު ކޮށްލެވިދާނެ މާސްކްތަކެކެވެ. އަދި މި ފަދަ ޓްރީޓްމެންޓެއް ނަގަން މާ ގިނަ ވަގުތު ތަކެއްވެސް ހޭދަ ކުރަކާ ނުޖެހެ އެވެ. އެންމެ 20 މިނެޓުން މި ފަދަ މާސްކެއް އަޅާ އިސްތަށިގަނޑަށް ގިނަ ފައިދާތަކެއް، ސުޕަ ކޮންޑިޝަނިން ފައިދާ ހޯދިދާނެ އެވެ.\nގުދުރަތީ ހެއާ މާސްކެއް ތައްޔާރު ކުރުމަށް ބޭނުން ކުރާނީ އެވޮކާޑޯ އާއި ސްޓްރޯބެރީ އާއި ލުނބޯ، މާމުއި، ކާށިތެޔޮ، ކާށިކިރު، ބްރައުން ސުގާ، ދޮންކެޔޮ، ޕްލެއިން ޔޯގަޓް، ބިސް، ސިނަމަން، އަދި އޮލިވް އޮއިލް ފަދަ ތަކެއްޗެވެ.\nއިސްތަށިގަނޑު ރިޕެއާ ކުރަން ބޭނުންނަމަ ކާށިތެލާއި މާމުއިގެ މާސްކެއް!\n1 މޭޒުމަތީ ސަމްސާ ކާށި ތެޔޮ\n1 ސަމްސާ މާއުއީ\nފުރަތަމަ ބޯތައްޓެއްގއި މާމުއި އާއި ކާށިތެޔޮ އެއްކޮށްލާށެވެ. ދެން ކުޑަ ތެއްޔެއްގައި ރަނގަޅަށް އެއްވެ ދިޔައިވަންދެން ހޫނު ކޮށްލާށެވެ. ބޮލުގައި ނިއްކުރިން ފެށިގެން މި މާކްސް އުނގުޅުމަށްފަހު ޝަވަ ކެޕަކުން ބޯ ކަވަރުކޮށްލާށެވެ. 20 އާއ 15 މިނެޓުވަން ދެން މަޑުކުރުމަށްފަހު އިސްތަށިގަނޑު ދޮވެލާށެވެ.\nއިސްތަށިގަނޑުގައި ކާށިތެޔޮ ބޭނުން ކުރުމަކީ އިސްތަށިގަނޑަށް ވަރަށް ރަނގަޅު ފައިދާތަކެއް ކުރާ ކަމެކެވެ. މިގޮތުން ކާށިތެލުގެ ސަބަބުން އިސްތަށިގަނޑު ތެއްކޮށް މަޑުކޮށް ދިނުމުގެ އިތުރުން އިސްތަށި ފޭބުމުން ރައްކާތެރިކޮށް ދެއެވެ. ކާށިތެލުގައިވާ ފެޓީ އެސިޑްގެ ސަބަބުން ކާށިތެޔޮ އިސްތަށިގަނޑުގެ އެތެރެއަށް ވަންނަ މިންވަރު ބޮޑެވެ. މީގެ ސަބަބުން ދެން އަދައިގެ ކޮންޑިޝަނަރަކަށްވުރެ ބޮޑަށް ކޮންޑިޝަންވުމުގެ އިތުރުން އިސްތަށިގަނޑު މަޑުކޮށްދީ، ދަޅަ ގަދަ ކޮށްދެ އެވެ.\nމާމުއި ގެ ފައިދާތަކަށް ބަލާއިރު، މާމުއިއަކީ މޮއިސްޗާ ހިފެހެއްޓުމަށް ވަރަށް ރަނގަޅު އެއްޗެކެވެ. މިއީ އިސްތަށިގަނޑު ޑްރައިވެފައިވާނަމަ ހައިޑްރޭޓްކުރުމަށް އެހީތެރިކޮށްދޭ އެއްޗެކެވެ.\nއިސްތަށިގަނޑު ދިގު ކުރަން ކާށިތެލާއި ފޮނިތޮށީގެ މާސްކެއް!\n1 ސައިސަމުސާ ފޮނިތޮށި\n1. ރަނގަޅަށް ފޮނިތޮއްޓާއި ކާށިތެޔޮ އެއްކޮށްލާށެވެ.\n2. ބޮލުގެ މެދުން މަގު ފެޅުމަށްފަހު ރަނގަޅަށް މި މިކްސް އުނގުޅާލާށެވެ.\n3. އިނގިލިތަކުގެ ކުރިން ބޮލުގެ އެތޭރޭގައި ރަނގަޅަށް މި މިކްސް އުނގުޅާ މަސާޖްކޮށްލާށެވެ.\n4. ބޯ މައްޗަށް އައްސާލާ ޝަވާ ކެޕަކުން ބޯ ކަވަރުކޮށްލާށެވެ.\n5. މި ގޮތަށް 30-45 މިނެޓުވަންދެން މަޑުކޮށްލާ ދެން އާއްމުކޮށް ބޭނުންކުރާ ޝޭމްޕޫ އަދި ކޮންޑިޝަނާ ލައިގެން ދޮވެލާށެވެ.\nކާށި ތެލުގެ ގިނަ ގުނަ ފައިދާތަކެއް ކުރާތީ ގިނަ ހެއާ މާސްކްތަކުގައި ކާށި ތެޔޮ ބޭނުން ކުރެއެވެ. ފޮނިތޮއްޓަކީ އޭގައި އެންޓިމައިކްރޯބިއަލް މާއްދާތަކެއް އެކުލެވިގެންވާ އެއްޗެކެވެ. މީގެ ސަބަބުން އިސްތަށިގަނޑު ދިގުވުމަށް އެހީތެރިވެދެ އެވެ. ހަންފޮޅުމާއި އިސްތަށި ފޭބުމުން ސަލާމަތްކޮށްދީ އިސްތަށީގެ ފޮލިކަލް ވަރުގަދަކޮށްދެ އެވެ. ފޮނިތޮށި އިސްތަށިގަނޑުގައި ހޭކުމުން ތަލައިގަ ހޭކުމުން ލޭ ދައުރުވުން އިތުރުން ކޮށްދީ އިސްތަށީގެ ފޮލިކަލްއަށް ލޭ ދައުރުކޮށްދެ އެވެ. ނަތީޖާއެއްގެ ގޮތުން އިސްތަށިގަނޑު ދިގުކޮށްދެ އެވެ. ބޯ ދިގުކުރަން ބޭނުންނަމަ ކޮންމެހެންވެސް މިއީ ބޭނުން ކުރަންޖެހޭ މާސްކެކެވެ.\nއިސްތަށިގަނޑު ޑްރައިވާނަމަ ސުގާ އަދި އޮލިވް އޮއިލް މާސްކެއް!\n2 މޭޒުމަތީ ސަމްސާ ބްރައުން ސުގާ\n1. ބްރައުން ސުގާ އަދި އޮލިވް އޮއިލް ބޯތައްޓެއްގައި އެއްކޮށްލާށެވެ.\n2. ބޮލުގެ މަތިން ފެށިގެން ތިރީއާ ޖެހެންދެން އިސްތަށިގަނޑުގައި މި މިކްސް ހާކާލާށެވެ.\n3. މިގޮތަށް 15-20 މިނެޓުވަންދެން ބެހެއްޓުމަށްފަހު ދޮވެލާށެވެ.\nބްރައުން ސުގާ ގެ ފައިދާ އިސްތަށިގަނޑަށް ކުރަނީ ބޮލުގެ ތެރޭގައި މަރުވެފައިވާ ހަމުގެ ސެލްތަށް ރަނގަޅަށް އެކްސްފޯލިއޭޓްކުރުމަށް އެހީތެރިވާތީއެވެ. އޮލިވް އޮއިލް އަކީ ނެޓުރަލް ކޮންޑިޝަނަރއެއްގެ ގޮތުގައި ބޭނުންކުރަން ވަރަށް ރަނގަޅު އެއްޗެކެވެ. މިއީ ބޮލުގެ އެތެރެ ޑްރައި ވިޔަ ނުދީ އިސްތަށިގަނޑު ދެކަފިނުވިޔަދީ ހިފަހައްޓާ ދޭ އެއްޗެއްވެސްމެއެވެ. ބޮލުގެ އިސްތަށިގަނޑުގެ އެތެރެ ކާހަނަމަ އަދި ހަންފޮޅި ޑްރައިވާ ނަމަ މިއީ ހަމަ އެންމެ ރަނގަޅު ފަރުވާއެވެ.\nފިރިޒީ ހެއާއަށް ދޮންކެޔޮ، ޔޯގަޓް އަދި މާމުއި މާސްކް!\n1 ދޮންކެޔޮ ވަށް\n2 ސަމްސާ ޔޯގަޓް\nހުރިހާ އެއްޗެއް އެއްކޮށް ބްލެންޑަރަށް އަޅާ ރަނގަޅަށް ބްލެންޑް ކޮށްލާށެވެ. ތެއްކޮށް ހުންނަ އިސްތަށިގަނޑުގައި ނިއްކުރިން ފެށިގެން އެންމެ ތިރިޔާ ޖެހެންދެން ހާކާލާށެވެ. އިސްތަށިގަނޑު އެއްސުމަށްފަހު ޝަވާ ކެޕަކުން ކަވަރުކޮށްލާށެވެ. މިގޮތަށް މާސްކް 30-45 މިނެޓުވަންދެން ބަހައްޓާށެވެ. އާއްމުކޮށް ބޭނުންކުރާ ޝޭމްޕޫ އަދި ކޮންޑިޝަނާ އިން ދޮވެލާށެވެ.\nމި މާސްކްއަކީ ބުޅި އިސްތަށިގަނޑު ފުއްޕިޔަ ނުދީ ރީތިކޮށްދޭ މާސްކެކެވެ. ދޮންކޭލަކީ އިސްތަށި ކޮންޑިޝަން ކޮށްދިނުމަށް އެހީތެރިވެދޭ އެއްޗެކެވެ. އަދި ދޮނޮކެޔޮގައި ނެޗުރަލް އޮއިލް ގިނަވެ، ޕޮޓޭސިއަމް އަދި ކާބޯހައިޑްރޭޓްސް އާއި ވިޓަމިން ގިނަވުމުގެ ސަބަބުން މޮއިސްޗަ ހިފަހައްޓަދީ އިސްތަށިގަނޑު ފުއްޕިޔަ ނުދީ ހިފަހައްޓައި ދެއެވެ. ޔޯގަޓަކީ އޭގައި ލެކްޓިކް އެސިޑް ގިނަ އެއްޗެކެވެ. އެހެންކަމުން އިސްތަށިގަނޑު ހަލާކުނުވެ ހިފަހައްޓައެވެ.


Adhlaath Ge Haisiyathun Javaabu Nudheyn Riyaasathun Imran Ah Angaifi - Vaguthu\n2 މަސް ކުރިން ( އޮކްޓޯބަރ 4, 2021 )\nމަޖިލީހުގެ ޖަލްސާގައި ހޯމް މިނިސްޓަރު އިމްރާން މެންބަރުންގެ ސުވާލުތަކަށް ޖަވާބު ދެއްވަނީ\nރައްޔިތުންގެ މަޖިލީހުގައި މެންބަރުން ކުރައްވާ ސުވާލުތަކަށް، ވެރިކަންކުރާ ކޯލިޝަން ގައި ހިމެނޭ އަދާލަތުގެ ޕާޓީގެ ރައީސްގެ ހައިސިއްޔަތުން ޖަވާބު ނުދެއްވުމަށް ހޯމް މިނިސްޓަރު ޝޭހް އިމްރާން އަބްދުﷲއަށް މަޖިލީހުގެ ރިޔާސަތުން އަންގައިފިއެވެ.\nމަޖިލީހުގެ ރިޔާސަތުގައި އިންނެވި ގަލޮޅު އުތުރު ދާއިރާގެ މެންބަރު އީވާ އަބްދުﷲ އެކަމަށް އިލްތިމާސް ކުރެއްވި ކާށިދޫ ދާއިރާގެ މެންބަރު އަދި ޑިއާރްޕީގެ ލީޑަރު އަބްދުﷲ ޖާބިރު ކުރެއްވި ސުވާލަކަށް އިމްރާން ދެއްވި ޖަވާބާ ގުޅިގެންނެވެ.\nފުލުހުންގެ އޮފިސަރުންތަކެއް ވަކިކުރަން ޕޮލިސް ބޯޑުން ނިންމާފައި ނިންމުމާއި ގުޅޭ ގޮތުން ނައިފަރު ދާއިރާގެ ޕީޕީއެމް މެންބަރު އަހުމަދު ޝިޔާމްގެ ކުރައްވާ ސުވާލުތަކަށް ޖަވާބު ދިނުމަށް މިއަދުގެ ޖަލްސާއަށް އިމްރާން ވަނީ މަޖިލީހަށް ހާޒިރުކޮށްފައެވެ.\nސުވާލުކުރުމަަށް ލިބިވަޑައިގެންނެވި ފުރުސަތުގައި ކާށިދޫ ދާއިރާގެ މެންބަރު ޖާބިރު، އިމްރާންއާ ސުވާލު ކުރެއްވީ އަދާލަތު ޕާޓީގައި ނިރުބަވެރިކަމަށް ހިތްވަރުދޭ ބަޔަކު ތިބިތޯ އާއި ހޯމް މިނިސްޓަރުގެ ހައިސިއްޔަތުން އެ ފަރާތަތްތަކަށް ފިޔަވަޅު ނާޅަނީ ކީއްވެގެންތޯއެވެ.\nއެ ސުވާލުގެ ޖަވާބުގައި އިމްރާން ވިދާޅުވީ އަދާލަތު ޕާޓީގައި ނިރުބަވެރިކަމަށް އަދި ހަރުކަށި ފިކުރަށް ހިތްވަރުދޭ ބަޔަކު ނުދިބޭނެ ކަމަށެވެ. އަދި އެފަދަ ފުރުސަތެއް އެ ޕާޓީގެ އެއްވެސް މެންބަރަކަށް ނުދެއްވާނެ ކަމަށް އޭނާ ވިދާޅުވިއެވެ.\n"ޓެރަރިޒަމް މަނާކުރާ ގާނޫނޫގެ ދަށުން އެމީހަކާމެދު ފިޔަވަޅު އަޅަން ޖެހޭ އެއްވެސް މީހަކު އަދާލަތުގައި ބަހައްޓައިހެން ނުތިބޭނަން. ޓެރަރިޒމްގެ ގާނޫނުގެ ދަށުން ފިޔަވަޅު އަޅަން ޖެހޭ މީހަކު އަދާލަތަކު ނުހުންނާނެ" ޖާބރިު ކުރެއްވި ސުވާލުގެ ޖަވާބުގައި އިމްރާން ވިދާޅުވިއެވެ.\nއިމްރާންގެ ޖަވާބަށް ފަހު މަޖިލީހުގެ ރައީސް އިވާ ވިދާޅުވީ ޖާބިރުގެ ސުވާލު އަމާޒުކުރެއްވީ އަދާލަތު ޕާޓީގެ ލީޑަރާ ނޫން ކަމަށާއި، އެ ސުވާލަށް އިމްރާން ޖަވާބު ދެއްވަން ޖެހޭނީ ހޯމް މިނިސްޓަރުގެ ހައިސިއްޔަތުން ކަމަށެވެ.\n"ރައްޔިތުންގެ މަޖިލީހުގެ ތަޅުމުގައި އަދާލަތު ޕާޓީގެ ރައީސަކާއި ނުވަތަ މެމްބަރަކާއި ސުވާލު ކުރުމުގެ އުސޫލެއް ކަނޑައެޅިފައެއް ނުވާނެ" އިވާ ވިދާޅުވިއެވެ.\nއޮކްޓޯބަރ 4, 2021 10:38\nއެވަރުނޭގޭ ހޯމް މިނިސްޓަރުން ކީކޭ ބުނާނީ، އަދާލަތު އެއީ ސިޔާސީ ޕާޓީއެއްނޫން


Lanka gai maruge adhabu dhinumaa gulhigen petition eh | Mihaaru\nވެލިކަޑަ ޖަލުގެ ބޭރުގައި އިއްޔެ މުޒާހަރާ ކުރަނީ. --ފޮޓޯ:ރޮއިޓާސް\n30 ޖޫން 2019 - 12:435comments\nމަރުގެ އަދަބު ހުއްޓުވަން ހުށަހެޅި ޕެޓިޝަނާ ގުޅޭ ގޮތުން މި ހަފުތާގައި އަޑުއެހުމެއް ބޭއްވުމަށް ވަނީ ހަމަޖެހިފަ އެވެ.\nހަތަރު މީހަކަށް މަރުގެ އަދަބު ދިނުމުގެ އަމުރުގައި ސިރިސޭނާ ސޮއިކުރެއްވި ނަމަވެސް އަދަބު ތަންފީޒް ކުރާނެ ދުވަހެއް ހާމަކޮށްފައެއް ނުވެ އެވެ. މަރުގެ އަދަބު ތަންފީޒް ކުރާނެ ޖައްލާދުގެ މަގާމަށް އެތައް ބަޔަކު ކުރިމަތިލާފައިވާ އިރު އެ މަގާމަށް ދެ މީހަކު ހަމަޖައްސާފައިވާ ކަމަށް ޖަސްޓިސް މިނިސްޓްރީން ވަނީ ބުނެފަ އެވެ. ނަމަވެސް އިދާރީ ގޮތުން ކުރަން ޖެހޭ ގިނަ މަސައްކަތްތަކެއް އެބަހުރި ކަމަށް ޖަސްޓިސް މިނިސްޓްރީން ވަނީ ބުނެފަ އެވެ.\nލަންކާގައި މަރުގެ އަދަބު ދިނުން އަލުން ފެށުމާ ދެކޮޅަށް ބައިނަލްއަގުވާމީ ގޮތުން ވަނީ ފާޑުކިޔުންތައް އަމާޒުވެފަ އެވެ.\nމަރުގެ އަދަބު ދޭނެ ހަތަރު މީހުންގެ ނަން ސިރިސޭނާ ހާމަކުރައްވައިފައެއް ނުވެ އެވެ. އެއީ ޖަލުގައި ހަމަނުޖެހުމެއް ހިންގަފާނެތީ ކަމަށް އެމަނިކުފާން ވިދާޅުވި އެވެ.\nއިތުރު ލިޔުންތައް ސްރީ ލަންކާ މައިތުރިޕާލާ ސިރިސޭނާ މަރުގެ އަދަބު


ކައިގެ ގިވް އަވޭ އާއި އެކު ކައިގެ ދީލަތިކަން – DhiDaily\nކައިގެ ގިވް އަވޭ އާއި އެކު ކައިގެ ދީލަތިކަން\nއިއްޔެއަކީ ރާއްޖޭގެ މޮޑެލް ކައިޒީން އިންސްޓަގްރާމް މެދުވެރިކޮށް ފެށި ގިވްއަވޭގެ ނަތީޖާ އިއުލާނު ކުރި ދުވަހެއެވެ.\nކައި އިއުލާނުކުރި ގިވްއަވޭގައި ނަސީބުވެރި ތިން ފަރާތެއް އިއުލާނު ކޮށްފައިވާއިރު، އޭގެން ކޮންމެ މީހަކަށް 1000 އެމެރިކާ ޑޮލަރު އޭނާ ހަދިޔާ ކޮށްފައިވެއެވެ.\nއަދި މީގެ އިތުރުން އެއް ފަރާތަކަށް އެހީތެރިވުމުުގެ ގޮތުން ކައި މިވަނީ ފުރޮޅުލީ ގޮނޑިއެއް ވެސް ހަދިޔާ ކޮށްފައެވެ.\nމީގެ ކުރިން ވެސް ކައި ބުުނެފައި ވަނީ ކައިގެ ގިވްއަވޭގެ މައިގަނޑު މަގްސަދަކީ ހާލުގައި ޖެހިފައިވާ ފަރާތްތަކަށް އެހީވުން ކަމަށެވެ.\nއެގޮތުން ކޮންމެހެން ވެސް މިފައިސާ އެންމެ ބޮޑަށް ބޭނުން ޖެހިފައިވާ ތިން ފަރާތަކަށް ކައި ވަނީ މިއަދު ހަދިޔާ ކޮށްފައެވެ.\nއަދި ތިން ވަނަ އަށް 1000 ޑޮލަރ ލިބޭ ފަރާތަކަށް ހޮވާފައިވަނީ މަންމަ ގެ ކިޑްނީ ޓްރާންސްޕްލާންޓު ކުރުމަށް ލާރި ބޭނުންވެފައިވާ ފިރިހެން ދަރިފުޅަކަށެވެ. އެގޮތުން އޭނާ ހިއްސާކޮށްފައިވާ ގޮތުގައި އޭނާގެ ދެ ކޮއްކޮއާ މަންމަ އާ އެކު ދިރިއުޅެމުން އަންނަނީ ވަރަށް ކުޑަ ކުޑަ ތަންކޮޅެއްގައި ކަމަށާއި ހުރިހާ ހަރަދެއް ބެލެއްޓެނީ ވަރަށް އުނދަގުލުން ކަމުގައި ބުނެފައިވެއެވެ. އަދި ދިރިއުޅެވޭނެ ތިޔާގި ކަން ނެތުމުގެ ސަބަބުން މަންމަ މި ދުނިޔެއިން ވަކި ވާން ނުވަތަ އުންމީދު ކަނޑާލާން ބޭނުްނނުވާ ކަމަށް ވެސް އޭނާ ބުނެފައިވެއެވެ.


ޙަދީޘާއި އޭގެ ޢިލްމުތައް – Page5– DhiSalafiyyah\nتَدْوِيْنُ السُّنَّةِ النَّبَوِيَّةِ – 36 –\nތަމްހީދު ތިންވަނަ ފަޞްލު: ބިދުޢަވެރިންނާއި ފިރުޤާތަކާ އަދި ސުންނަތަކީ ޙުއްޖަތެއްކަމާމެދު އެބައިމީހުންގެ ރައުޔު ހަމަކަށަވަރުން އެކިއެކި ބިދުޢަވެރި ފިރުޤާތަކާއި، އިސްލާމްދީން އައުމަށްފަހު މަންސޫޚުވެގެން ނުވަތަ ނެތިގެން ދިޔަ ދީންތަކުގެ މީހުންކުރެ އިސްލާމްދީންގެ ޢަދާވާތްތެރިންނަށް ކުޑަ މުއްދަތެއްގެ ތެރޭގައި އިސްލާމްދީން ފެތުރި އެބައިމީހުންގެ ޤައުމުގެ މީސްތަކުން އެދީނަށް ވަންނަމުންދާ ތަން ފެނުމުން، އެކަން ބަލަން ތިބޭކަށް ކެތެއް ނުކުރެވުނެވެ. އެގޮތުން އެބައިމީހުން ބެލީ މިދާނާ މިދީނުގެ އަހުލުވެރިންނާ ދެކޮޅަށް އެކި މަކަރުވެރި ރޭވުންތައް ރޭވުމަށެވެ. އެގޮތުން ފާޅުކޮށް މިދީނާއި…\n14/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 35 –\nމިފަދަ ދަތުރުތަކުގެ މުހިންމުކަމާއި ބޭނުން: ޙަދީޘްތައް ފެތުރުމުގައި ދަތުރުތަކުގެ ވަރަށް ބޮޑު ދައުރެއް ވެއެވެ. އޭގެ ސަބަބުން ސަނަދުގެ މަގުތައް ގިނަވެ އަދި އެސަނަދުގައިވާ މީހުން ތަފްޞީލުކޮށް ދެނެގަތުމަށް ފަސޭހަވެގެންދިޔައެވެ. އެގޮތުން ކޮންމެ މުޙައްދިޘެއްވެސް ރަށްރަށަށް ދިޔުމުން އެބޭކަލަކު ތަޢާރަފުވެ އެތަނުގައި ތިއްބަވާ ބޭކަލުންނާ ވާހަކަދައްކަވާ އެބައެއްގެ ސުވާލުތައް ކުރިމަތިވެއެވެ. އޭގެ ސަބަބަން ދެވަނަ ޤަރުނާއި ތިންވަނަ ޤަރުނުގައި ޢިލްމު ހޯދުމަށް ކުރަމުން އައި ދަތުރުތަކުގެ ދާއިރާ ވަރަށް ފުޅާވިއެވެ. އަލްޙާފިޡް ރާމަހުރްމުޒީ ‘ المحَدِّث الفَاصِل’…\n13/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 34 –\nދެވަނައީ: އަލްޙާފިޡް އިބްނު ޙިއްބާނު އެކަލޭގެފާނުގެ ސަނަދުން އަބޫ ނަޞްރު ބިން ޙައްމާދު އަލްވައްރާޤުއާ ހަމައަށް ގުޅާލަމުން ބަޔާންކުރެއްވިއެވެ. ވިދާޅުވިއެވެ. “ޝުޢުބާ ބިން ޙައްޖާޖުގެ ގޭ ދޮރުމަތީގައި ޙަދީޘް މުރާޖަޢާކުރަން ތިމަންމެން ތިބީމެވެ. ފަހެ، ތިމަން ދެންނެވީމެވެ. އަޅުގަނޑުމެންނަށް އިސްރާއީލު ކިޔައިދެއްވިއެވެ. އަބޫ އިސްޙާޤުގެ އަރިހުންނެވެ. އެކަލޭގެފާނު ރިވާކުރެއްވީ ޢަބްދުﷲ ބިން ޢަޠާގެ އަރިހުންނެވެ. އެކަލޭގެފާނު ޢުޤްބާ ބިން ޢާމިރުގެ އަރިހުންނެވެ. ނަބިއްޔާ صلى الله عليه وسلم ގެ އަރިހުން އެކަލޭގެފާނު ރިވާކުރެއްވިއެވެ. ޙަދީޘްކުރެއްވިއެވެ. ‘ވުޟޫކުރާއިރު…\n09/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 33 –\nއަދި މިދެ ސަބަބުގެ މިޘާލު ތިރީގައި އެވަނީއެވެ. ފުރަތަމައީ: މުއައްމަލު ބިން އިސްމާޢީލް ވިދާޅުވިއެވެ. “ޤުރުއާނުގެ ސޫރަތްތަކުގެ މާތްކަމާ ބެހޭގޮތުން އުބައްޔު ބިން ކަޢުބުގެ އަރިހުން ރިވާކުރެވޭ ރިވާޔަތް ތިމަންކަލޭގެފާނަށް އިތުބާރުހުރި ބޭކަލަކު ކިޔާދެއްވިއެވެ. އެޝައިޚު އަރިހުގައި ދެންނެވީމެވެ. ކަލޭގެފާނަށް ކިޔައިދެއްވީ ކޮން ބޭކަލެއް ހެއްޔެވެ. ވިދާޅުވިއެވެ. މަދާއިނުގައިވާ ބޭކަލެކެވެ. އެބޭކަލަކު އަދި ދުނިޔޭގައި އެބަހުއްޓެވެ. ފަހެ، އެބޭކަލެއްގެ އަރިހަށް ހިނގައްޖައީމެވެ. އަދި ދެންނެވީމެވެ. ކަލޭގެފާނަށް ކިޔައިދެއްވީ ކޮން ބޭކަލެއް ހެއްޔެވެ. ފަހެ، ވިދާޅުވިއެވެ. ވާސިޠުގައިވާ ޝައިޚެކެވެ.…\n08/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 32 –\nޢިލްމު ހޯދުމަށް ދަތުރުކުރެއްވި ސަބަބުތައް: ޢިލްމު ހޯދުމަށް ދަތުރުކުރައްވާފައިވަނީ ވަރަށް ގިނަ ސަބަބުތަކާ ހުރެއެވެ. އެގޮތުން އެންމެ މުހިންމު ސަބަބުތަކަކީ: 1- ޞަޙާބީ ބޭކަލުންގެ ޖީލުގެ ބޭކަލުން ދަތުރުކޮށް އުޅުއްވީ ﷲ ގެ ރަސޫލާ صلى الله عليه وسلم ގެ އަރިހުން އެ ޞަޙާބީއަކަށް އިވިވަޑައިގެންފައިނުވާ ޙަދީޘްއެއް ހޯއްދެވުމަށްޓަކައެވެ. ނުވަތަ އެޞަޙާބީ އެއް ދަސްކުރައްވާފައިވާ ޙަދީޘެއް ކަށަވަރުކުރެއްވުމަށްޓަކައި އެބޭކަލެއް އެހުންނެވި ރަށެއްގައި އެ ޙަދީޘް ދަސްބޭކަލަކު ނެތިއްޔާއެވެ. ފަހެ، އެގޮތުން އެއް މަހުގެ ރާސްތާ ދަތުރުކޮށްފައި…\n07/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 31 –\nތާބިޢީ ބޭކަލުންގެ ދައުރުގައިވެސް ޙަދީޘް ހޯއްދެވުމަށް ދަތުރުކުރެއްވުންވަނީ ދެމިގެން ގޮސްފައެވެ. އޭރު ޞަޙާބީ ބޭކަލުންވަނީ އިސްލާމީ ފުތޫޙާތުތަކާއެކު އިސްލާމީ ރަށްތަކުގައި ފެތުރިފައެވެ. ނަބީކަމުގެ ވާރުތަ މުދާ (އެބަހީ: ޝަރުޢީ ޢިލްމު) ވީ އެބޭކަލުންގެ އަތްޕުޅުގައެވެ. ﷲ ގެ ރަސޫލާ صلى الله عليه وسلم ގެ ޙަދީޘް ޢިލްމު، ދަތުރުފަތުރުނުކޮށް ފަސޭޙައިން ހޯދޭނެ ގޮތެއް އޭރަކު ނެތެވެ. އެގޮތުން އެކަންކުރެވެން އޮތް ހަމައެކަނި މަގަކަށްވީ ޞަޙާބީ ބޭކަލުންގެ އަރިހަށް އެކި ރަށްރަށަށް ދަތުރުކުރުމެވެ. ތާބިޢީންގެ އިމާމު، އިމާމު…\n05/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nޢިލްމު ހޯދުމަށްޓަކައި ދަތުރުކުރެއްވުން ފެށުނު ތާރީޚް: މިކަމުގެ ދަލީލަކީ ﷲ ގެ ނަބިއްޔާ މޫސާ عليه الصلاة والسلام ޢަލައިހިއްސަލާމް ޚަޟިރުގެ އަރިހަށް ކުރެއްވި ދަތުރުފުޅެވެ. ﷲ ތަޢާލާވަނީ އެކަން ކަހްފު ސޫރަތުގައި ބަޔާންކޮށްދެއްވާފައެވެ. އިސްލާމްދީން އައުމަށްފަހު އެފަދަ ދަތުރުތައް ކުރެވެން ފެށުނީ ޢަރަބި ޤަބީލާތަކުގެ މީސްތަކުން އިސްލާމްވެ ﷲ ގެ ރަސޫލާ صلى الله عليه وسلم ގެ އަރިހަށް ޢަރަބި ޖަޒީރާގެ އެކި ކަންކޮޅުތަކުން އަންނަން ފެށުމުންނެވެ. އަދި ވަޙީގެ ޛަރީޢާއިން އައިސްފައިވާ…\nتَدْوِيْنُ السُّنَّةِ النَّبَوِيَّةِ – 29 –\nތިންވަނައީ: ޙަދީޘް ހޯދުމަށްޓަކައި ދަތުރުކުރުން: ސުންނަތުގެ މަޤާމު ބަޔާންކުރެވިގެން ދިޔައިރު ސުންނަތަކީވެސް ﷲގެ ޙަޟްރަތުން އައިސްފައިވާ ވަޙީއެއްކަންވާނީ ބަޔާންކުރެވިފައެވެ. އަދި ﷲ ގެ ފޮތުގައިވާ ކަންކަން ބަޔާންކޮށްދީފައިވަނީ ސުންނަތުގައިކަންވެސްވާނީ ބަޔާންކުރެވިފައެވެ. ފަހެ، ސުންނަތުގެ މަޤާމު އެހާ މަތިވެރިވެފައިވުމުން ސަލަފުންގެ ބޭކަލުންވަނީ އެއަށް ނުހަނު ބޮޑު އަހަންމިއްޔަތުކަމެއް ދެއްވާފައެވެ. އެގޮތުން ޙަދީޘްތަކާއި އޭގެ ސަނަދު އެއްކުރެއްވުމަށް އެބޭކަލުންގެ ކިބައިގައިހުރި ކެރިފޯރުންތެރިކަން ހުރި މިންވަރުންވަނީ މަސައްކަތްކުރައްވާފައެވެ. އެގޮތުން ޙަދީޘްތައް ހޯދުމަށާއި އޭގެ ސަނަދު ދިރާސާކުރެއްވުމަށް ދަތިއުނދަގުލުން ދިގު ރާސްތާތައް ކަޑައްތުކޮށްފައިވެއެވެ.…\n03/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 28 –\n8- ޒަކަރިއްޔާ ބިން ޢަދިއްޔު ވިދާޅުވިއެވެ. އަބޫ އިސްޙާޤު އަލްފަޒާޒީ ތިމަންކަލޭގެފާނަށް ވިދާޅުވިއެވެ. “އެންމެން ދަންނަ މީހުންގެ ކިބައިން ބަޤިއްޔާ ޙަދީޘް ރިވާކޮށްފިނަމަ އޭނާގެ ޙަދީޘް ލިޔާށެވެ. އަދި ނުދަންނަ ބައެއްގެ ކިބައިން ރިވާކޮށްފިނަނަ އޭނާގެ ޙަދީޘްތައް ނުލިޔާށެވެ. އަދި އިސްމާޢީލް ބިން ޢައްޔާޝް ކޮންމެ މީހެއްގެ ފުށުން ރިވާކުރިއަސް އޭނާގެ ކިބައިން ޙަދީޘް ނުލިޔާށެވެ.”  9- …   10- ޢުބައިދު ﷲ ބިން ޢަމްރު ވިދާޅުވިއެވެ. ޒައިދު ބިން އަބީ އުނައިސާ…\n01/08/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 27 –\n5- ޢަމްރު ބިން ޢަލީ އަލްފައްލާސް ވިދާޅުވިއެވެ. ޔަޙްޔާ ބިން ސަޢީދު ވިދާޅުވަނިކޮށް ތިމަން އެހީމެވެ. “ޙަދީޘް ޢިލްމުގައި އިތުބާރު ނުހިފޭ މީހަކާ ބެހޭގޮތުން މީހަކު އައިސް ތިމަންނައާ ސުވާލުކުރުމުން ހަދަންވީ ގޮތަކާ ބެހޭގޮތުން ސުފްޔާން އައްޘައުރީއާއި ޝުޢުބާއާއި މާލިކާ އަދި އިބްނު ޢުޔައިނާ އަރިހުގައި ތިމަން އެހީމެވެ. އެބޭކަލުން ވިދާޅުވިއެވެ. އޭނާއަކީ އިތުބާރު ނުހިފޭ މީހެއްކަމުގައި ބުނެދޭށެވެ.”  6- ޢަބްދު ﷲ ބިން މުބާރަކު ވިދާޅުވިއެވެ. “ސުފްޔާނުއް ޘައުރީއަސް ދެންނެވީމެވެ. ޢައްބާދު ބިން ބަޝީރުގެ…\n29/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 26 –\n2- އިބްނު ސީރީން ވިދާޅުވިއެވެ. “ހަމަކަށަވަރުން މިޢިލްމަކީ ދީނެކެވެ. ފަހެ، ތިބާގެ ދީން ތިޔަ ނަގަނީ ކާކުގެ ފުށުންތޯ ބަލާށެވެ.” އަދިވެސް އެކަލޭގެފާނު ވިދާޅުވިއެވެ. “އެބޭކަލުން ސަނަދާ ބެހޭގޮތުން ނުއައްސަވައެވެ. ފަހެ، ފިތުނަ މެދުވެރިވުމުން (އެބަހީ: ޢުޘްމާނުގެފާނު ޝަހީދުކޮށްލެވުނު ފިތުނަ މެދުވެރިވުމުން) އެބޭކަލުން ވިދާޅުވާން ފެއްޓެވިއެވެ. ތިމަން ބޭކަލުންނަށް ތިޔަބައިމީހުންގެ ސަނަދު ކިޔައިދޭށެވެ. ފަހެ، އަހްލުއްސުންނާގެ މީހެއްނަމަ އޭނާގެ ޙަދީޘް ޤަބޫލުކުރައްވައެވެ. އަދި ބިދުޢަވެރިއެއްނަމަ އޭނާގެ ޙަދީޘެއް ނުނަންގަވައެވެ.”  3- ޢަބްދާނު ބިން ޢުޘްމާނު…\n28/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 25 –\nތިރީގައި މިގެނެސްދެނީ ސަނަދުގައިވާ ބޭކަލުންގެ ވާހަކަދައްކާއިރު، ޘާބިތުވާ ވާހަކަދެއްކުމާއި އެކަމުގައި ފަރުވާތެރިވުމާ އަދި އިތުބާރު ނުހިފޭ މީހުންގެ ކިބައިން ޚަބަރުތައް ނުގެނައުމަށް ސަލަފުންގެ ބައެއް އިމާމުން ވިދާޅުވެފައިވާ ބަސްފުޅުތަކެވެ. 1- އިމާމު މުސްލިމު ބިން ޙައްޖާޖު ވިދާޅުވިއެވެ. “ދަންނާށެވެ. – ﷲ ތިބާއަށް ތައުފީޤު ދެއްވާށިއެވެ. – ޞައްޙަ ރިވާޔަތްތަކާއި ޟަޢީފު ރިވާޔަތްތައް ވަކިކުރަން އެނގޭ އަދި އިތުބާރުކުރެވޭ ރާވީންނާއި ތުހުމަތުކުރެވޭ ރާވީން ވަކިކުރަން އެނގޭ ކޮންމެ މީހެއްގެ މައްޗަށް ވާޖިބުވެގެންވަނީ ޞައްޙަ ރިވާޔަތެއް ނޫނީ ރިވާ…\n27/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 24 –\nއެ ދާއިރާތަކަކީ: ދަސްކުރުމަށް ސަމާލުކަން ދިނުން ސަނަދާ ބެހޭގޮތުން ސުވާލުކުރުން ސަނަދުގައިވާ މީހުންނާމެދު ސުވާލުކުރުމާ އަދި އެކަމާ ގުޅުންހުރި ޚަބަރުތައް ނަޤުލުކުރުން. އޭގެ ސަބަބުން عِلْمُ الرِّجَال (ސަނަދުގައިވާ ރާވީންނާ ގުޅުންހުރި ޢިލްމު)ވަނީ ފެށިފައެވެ. އެކަން ވެފައިވަނީ މިއުންމަތާ އެހެން އުންމަތްތަކާ މެދުގައިވާ ފަރަޤަކަށެވެ. ފަތްފުށްތަކުގައްޔާއި ފޮތްތަކުގައި ސުންނަތް ރައްކާކުރުން. އެއަށްފަހު ބާބުތައް އަތުރާލެވިފައިވާ ފޮތްތަކަށް އެކަންވަނީ ބަދަލުވެފައެވެ. އެގޮތުން ކުތުބުއްސިއްތާއާ އިމާމް މާލިކުގެ މުވައްޠާއާއި އަދިވެސް އެހެންފޮތްތައް ލިޔެވިފައިވަނީ އެފަދަ ތަރުތީބަކަށެވެ. އަދި އިމާމު އަޙްމަދުގެ…\n25/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 23 –\nފިތުނައުފައްދާ މީހުންނާއި ބިދުޢަވެރިންނާއި ހަވާނަފްސަށް ތަބާވާ މީހުންގެ ފުށުން މިއުންމަތާ އިސްލާމްދީނާއި ނުދީނުގެ ޢަޤީދާ ރައްކާތެރިވެގެންދަނީ އެފަދައިންނެވެ. މިފަދައިން މުސްލިމުންގެ ޙާކިމަކީ އަމާނާތްތެރިކަމާއެކީ މުސްލިމުންގެ ދީނާއި ޢަޤީދާއާ އަދި އަޚްލާޤު ރައްކާތެރިކޮށްދޭ މީހަކަށް ވާންޖެހެއެވެ. މިޙުރާބުގައި ޝަހީދުވެގެން ދިޔަ ޢުމަރު رضي الله عنه އަށް ﷲ ރަޙްމަތް ލައްވާށިއެވެ. އަދި ތަނަވަސްވެގެންވާ ސުވަރުގެއަށް އެކަލޭގެފާނު ވައްދަވާށިއެވެ. އަދި އަޅަމެން އެކަލޭގެފާނުދެކެވާ ލޯބީގެ ސަބަބުން ޤިޔާމަތްދުވަހު އެކަލޭގެފާނާ އެކު އަޅަމެން މަޙްޝަރުކުރައްވާފާނދޭވެ. ދެން މަޖޫސީންނާއި ނަސާރާއިން ގުޅިގެން…\n23/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 22 –\nއެ ދޮރު ހަލާކުވެފައިވަނީ ޢުމަރުގެފާނު رضى الله عنه ޝަހީދުވުމުންނެވެ. އެކަން ހިނގީ މަޖޫސީންނާއި ނަޞާރާއިންގެ ރޭވުމަކުންނެވެ. އެއަށްފަހު ޢުމަރުގެފާނުގެ ސަބަބަން ބަންދުކުރެވިފައިހުރި ފިތުނައިގެ ދޮރު ހުޅުވިގެން ދިޔައެވެ. ޢުމަރުގެފާނުގެ ތާރީޚު ދިރާސާކޮށްފި ކޮންމެ މީހަކަށް ފެނިގެންދާނީ ޢުމަރުގެފާނުގެ ހުށިޔާރުކަމެވެ. ފަހެ ކޮންމެ ތަނަކުންވިޔަސް ފިތުނައެއް ނުވަތަ ބިދުޢައެއް ފާޅުވާން އުޅޭ ކޮންމެ ފަހަރަކު އޭގެ ޅަފަތުގައި ވަނިކޮށް އެކަމެއް ނައްތާލައްވައެވެ. އެގޮތުން ޞަބީޣު ބިން ޢިސްލުގެ ވާހަކައާއި ދާނިޔާލު  އޭ ކިޔުނު ނަބިއްޔާގެ ޞުޙުފު…\n22/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nتَدْوِيْنُ السُّنَّةِ النَّبَوِيَّةِ – 21 –\nދެވަނައީ: ތާބިޢީ ބޭކަލުންގެ ޒަމާނުގައި ސުންނަތަށް ދެއްވާފައިވާ އަހަންމިއްޔަތު ޞަޙާބީ ބޭކަލުންގެ ދުވަސްވަރު ނިމުނުއިރު ތާބިޢީ ބޭކަލުންގެ ދުވަސްވަރުވަނީ ފެށިފައެވެ. އޭރު ފިތުނައާއި ބިދުޢައާއި ހަވާނަފްސަށް ތަބާވުމުގެ ކޮޅުމަތިވަނީ ފެށިފައެވެ. އެހެނީ އިސްލާމްދީނުގެ ޢަދާވާތްތެރިންކަމުގައިވާ ޔަހޫދީންނާއި ނަޞާރާއިންނާއި މަޖޫސީންނާއި ޞާބިއީންނާއި ފަލްސަފާވެރިންވަނީ މީސްތަކުންނާ ހަމައަށް ޞަހާބީ ބޭކަލުން އެގެނެސްދެއްވި ދީނާ ދިމާކޮށްފައެވެ. އަދި ދުނިޔޭގެ ކަންކޮޅުތަކަށް އިސްލާމްދީން ފެތުރިގެން ދިޔުމާ އަދި މުސްލިމުންނަށް ލިބެމުން ދިޔަ މަތިވެރި ނަޞްރުތަކާމެދު އެބައިމީހުންވަނީ ނުހަނު ކަންބޮޑުވެފައެވެ. އިސްލާމްދީން ފެތުރިގެންދާތީ…\n21/07/2016 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ


Haveeru Online - ށ. އާއި ކ. އަތޮޅުގެ މައްސަލައިން ފިލާވަޅުތަކެއް\nHaveeru Online: February 06, 2016 05:04\nށ. އާއި ކ. އަތޮޅުގެ މައްސަލައިން ފިލާވަޅުތަކެއް\nހަވީރު ޑެއިލީ، 03 މާޗް 2011 00:00\nފުނަދު އާއި ތުލުސްދޫ ކޯޓުގެ އަމުރު ސައްހަ ކަމަށް ހައި ކޯޓުން ހުކުމް ކުރުމުން އެކަމުގެ އުފަލުގައި ފުނަދޫ ބަޔަކު ފުލުހުންނާ ސަލާމް ކުރަނީ.- --ހަވީރު ފޮޓޯ: އަހުމަދު އަބްދުﷲ ސައީދު\n- ގާނޫނު މާނަކުރުމުގައި ވެސް އެމީހަކަށް ފެންނަ ގޮތެއް\n- ކޯޓުތަކުން ކޮންމެ ފަދަ ފިޔަވަޅެއް ވެސް އަޅާފާނެ ކަން އެނގުނު\nކައުންސިލަރުން މިދިޔަ ހޮނިހިރު ދުވަހު ހުވާކޮށް ނިމިގެން މިހާތަނަށް ހިނގާފައިވާ ބައެއް ކަންތައްތައް ލޯކަލް ކައުންސިލްތައް އިންތިހާބު ކުރި މަގުސަދާ ހިލާފެވެ. ހާއްސަކޮށް އަތޮޅު ކައުންސިލްގެ އިދާރާ ކަމަށް ގާނޫނުގައި ބުނެފައި ވަނީ އޮގަސްޓް ،7 2008 ގައި ގާނޫނު އަސާސީ އަށް އަމަލުކުރަން ފެށިއިރި، އަތޮޅު އޮފީސްތައް ކަމުގައި ބަލަމުން އައި ތަންތަން ކަމަށް ވިޔަސް ކ. އަތޮޅާއި ށ. އަތޮޅު ކައުންސިލްގެ އިދާރާ އެހެން ރަށަކަށް ގެންދިއުމަށް ސަރުކާރުން ކުރި މަސައްކަތުގެ ސަބަބުން ގިނަ ބައެއްގެ ހިތުގައި ނުތަނަވަސްކަން އުފެދުނެވެ. އެއީ ގާނޫނުގައި ވަރަށް ސާފުކޮށް އެނގެން އޮތް މައްސަލައެއް ކަމަށް ގާނޫނީ ގިނަ ވަކީލުން ބުނަމުން ދިޔަ ނަމަވެސް ސަރުކާރުގެ ވިސްނުން ތަފާތެވެ.\nށ. އަތޮޅު ކައުންސިލްގެ އިދާރާ ހިންގާނީ ކުރިއެކޭ އެއްގޮތަށް ފުނަދޫގައި އަދި ކ. އަތޮޅު ކައުންސިލްގެ އިދާރާ ހުންނާނީ ތުލުސްދޫގައި ކަމަށް އެ ދެ ރަށުގެ މެޖިސްޓްރޭޓް ކޯޓުން ނެރުނު އަމުރު ސައްހަ ކަމަށް ދިވެހިރާއްޖޭގެ ހައި ކޯޓުން އަދި ތުލުސްދު އާއި ފުނަދޫ ކޯޓުގެ އަމުރާ ތައާރަޒުވާ ގޮތަށް މިލަންދު އާއި މާފުށީ ކޯޓުން ނެރުނު އަމުރު ބާތިލް ކަމަށް ސުޕްރީމް ކޯޓުން ބުދަދުވަހު ނިންމުމުން ހަގީގީ މަންޒަރު އިތުރަށް ސާފުވެ އެވެ. "ހަގީގަތުގައި ގާނޫނު އަސާސީގައި ވަރަށް ސާފުކޮށް އިނގެން އޮތް މައްސަލައެއް އެ ނޫން ގޮތަކަށް މާނަކޮށްގެން ކަންތައް ކުރުމުގެ ނަތީޖާ އަޅުގަނޑުމެންނަށް މިއަދު މި ފެންނަނީ. ގާނޫނު އަސާސީ އާއި ގާނޫނުތަކުގައި މިހާ ރަނގަޅަށް އެނގެން ހުންނަ ކަންތައްތައް ސަރުކާރުން އޮޅުވާލާއިރު ދެން އޮޅުވާނުލާނީ ކޮން ކަމެއްތޯ؟ އަޅުގަނޑު ގަބޫލުކުރާ ގޮތުގައި މިއީ ސަރުކާރުން ނޭނގި ކޮށްފައިވާ ކަންތައްތަކެއް ނޫން. ސަރުކާރުގައި ގާނޫނު ދަންނަ މޮޅެތި ބޭފުޅުން ތިއްބަވާނެ،" ކުރީގެ އެޓާނީ ޖެނެރަލް އަދި ގައުމީ ޕާޓީގެ ރައީސް ޑރ. ހަސަން ސައީދު ވިދާޅުވި އެވެ. ކ. އަތޮޅު ކައުންސިލްގެ އިދާރާ އާއި ށ. އަތޮޅު ކައުންސިލްގެ އިދާރާ ހިންގާނެ ތަނެއްގެ މައްސަލަ ހޫނުވެ އެ ދެ އަތޮޅުގެ އެހެން ރަށްރަށުގެ މީހުންނާ ދެމެދު ވަނީ ބޮޑު ފިތުނަވެރިކަމެއް އުފެދިފަ އެވެ. ނަފްރަތު އުފެދިފަ އެވެ. ރަށުގެ ވާދަވެރިކަން ވަނީ މާ ބޮޑަށް ކުރިއަށް ނެރެފަ އެވެ. ފުނަދޫ މީހުންނާއި މިލަންދޫ މީހުން އަދި ތުލުސްދޫ ރައްޔިތުންނާއި މާފުށީ ރައްޔިތުން ބަހުގެ ހަމަލަތައް ބަދަލުކުރަނީ އެހެންވެ އެވެ. އެ ދެ އަތޮޅު ކައުންސިލްގެ އަޣުލަބިއްޔަތު އޮތީ ޑީއާރުޕީ އަށް ކަމަށް ވުމުން، ލާމަރުކަޒީ ގާނޫނުގައިވާ ގޮތަށް ފުރަތަމަ ދުވަހު ވެސް އަމަލު ކުރުމަށް ފާސްކުރީ އެވެ. އެހެން ނަމަވެސް ސަރުކާރުން "ގަދަ ދައްކައި" އަދި ފުލުހުން ނެރެ ހިންގި ކަންތައްތަކުން ރާއްޖޭގެ ޝަރުއީ ދާއިރާގެ އިތުރުން ސަރުކާރާ މެދު ވެސް ބަޔަކު ނަފްރަތު ކުރާހާ މިންވަރަށް ކަންތައް ދިޔަ އެވެ. އެ ދެ އަތޮޅު ކައުންސިލްގެ އިދާރާ ހުންނާނީ މިލަންދޫ އަދި މާފުށީގައި ކަމަށް ސަރުކާރުން ބުނަނީ މައިގަނޑު ގޮތެއްގައި ލާމަރުކަޒީ ގާނޫނުގެ 127 ވަނަ މާއްދާ އަށް ރިޔާއަތް ކޮށެވެ. އެ މާއްދާގައި ހަމައެކަނި ބުނެފައި ވަނީ ކައުންސިލްތަކުގެ މަސްއޫލިއްޔަތާއި ވާޖިބުތައް އަދާކުރުމަށް އެހީތެރިވެދީ، ކައުންސިލްގެ އިދާރީ ކަންކަން ކުރުމަށްޓަކައި ކޮންމެ ކައުންސިލެއްގެ އިދާރާއެއް ރައީސުލްޖުމްހޫރިއްޔާ އުފައްދަން ވާނެ ކަމަށެވެ. އެކަމަކު އެ ގާނޫނުގެ 155 ވަނަ މާއްދާގައި އަތޮޅު ކައުންސިލްތަކުގެ އިދާރާ އަކީ މިހާރުގެ ގާނޫނު އަސާސީ އަށް އަމަލުކުރަން ފެށިއިރު ވެސް އަތޮޅު އޮފީސްތައް ހިންގަމުން އައި ތަންތަން ކަމަށް ބުނެފައިވިޔަސް އެ މާއްދާގެ ވާހަކައެއް ސަރުކާރަކުން ނުދައްކަ އެވެ. މި މައްސަލާގައި ސަރުކާރުގެ ފަރާތުން އެންމެ އަޑު ހަރުކޮށް ވާހަކަ ދައްކަވާ ހޯމް މިނިސްޓަރުކަމަށް އައްޔަން ކުރައްވާފައިވާ ހަސަން އަފީފު ވިދާޅުވާ ގޮތުން ނަމަ އަތޮޅު ކައުންސިލްގެ އިދާރާ އަކީ އާ ގާނޫނު އަސާސީ އަށް އަމަލުކުރަން ފެށި އިރު އަތޮޅު އޮފީސްތައް ހިންގަމުން އައި ތަންތަން ކަމަށް ލާމަރުކަޒީ ގާނޫނުގައި ބުނެފައިވިޔަސް، އެ ގާނޫނުގެ އެއްވެސް ތަނެއްގައި އިމާރާތެއްގެ ވާހަކަ ބުނެފައެއް ނެތެވެ. "އަތޮޅު އޮފީސް އެއީ މުއައްސަސާއެއް. އެ ބަދަލުވީ އަތޮޅު އޮފީސް. އެހެންވީމާ އަތޮޅު އޮފީސް ހިނގަމުންދާ އިމާރާތެއް ނޫން އޭގެ މާނަ އަކީ. އަތޮޅު އޮފީހޭ ބަދަލުވީ. އެ ދެން އަޅުގަނޑުމެން މާނަކުރާ ގޮތަކީ. މި މާނަކުރުމުގައި ހިލާފެއް އުފެދިއްޖެއްޔާ ގާނޫނު ވަރަށް ސާފުކޮށް އެބަ ބުނޭ ދެން ކަންކުރަންވީ ގޮތް. އެއީ ކޯޓަށް ދިއުން،" އަފީފް ވިދާޅުވި އެވެ.\nއެކަމަކު ގާނޫނުގެ 155 ވަނަ މާއްދާ އަށް ބަލާއިރު "އިމާރާތް" ބުނެފައި ނެތް ނަމަވެސް އަތޮޅު ކައުންސިލްގެ އިދާރާ ކަމުގައި ބުނެފައި ވަނީ އޮގަސްޓް ،7 2008 ގައި ގާނޫނު އަސާސީ އަށް އަމަލުކުރަން ފެށިއިރު، އަތޮޅު އޮފީސްތައް ކަމުގައި ބަލަމުން އައި ތަންތަން ކަމަށް ކަޅާއި ހުދުން ލިޔެފައިވެ އެވެ. ކ. އަތޮޅު ކައުންސިލްގެ އިދާރާ އާއި ށ. އަތޮޅު ކައުންސިލްގެ އިދާރާގެ މައްސަލާގައި ޝަރުއީ އިމުން ބޭރުން ވެސް އެތައް ކަމެއް ކޮށްފައިވާ ކަމަށް އެނގެ އެވެ. ދަށު ކޯޓުގެ އެހެން ހުކުމަކާ ތައާރަޒުވާ ގޮތަށް މިލަންދު އާއި މާފުށީ ކޯޓުން ނެރުނު އަމުރުގެ ސަބަބުން ޝަރުއީ ދާއިރާގެ މުސްތަގިއްލުކަމާ މެދު ބޮޑެތި ސުވާލުތަކެއް ކުރިމަތިކުރެ އެވެ. އެ ދެ ކޯޓުގެ އަމުރު ރާއްޖޭގެ އެންމެ މަތީ ކޯޓުން ބާތިލް ކަމަށް ނިންމީ ވެސް އެހެންވެ އެވެ. ޝަރުއީ ދާއިރާގެ ހިމާޔަތަށްޓަކަ އެވެ. ސުޕްރީމް ކޯޓުން ނެރުނު އަމުރެއްގައި ބުނެފައިވާ ގޮތުގައި މާފުށީ ކޯޓާއި މިލަންދޫ ކޯޓުގެ އަމުރު ބާތިލްކުރަން ޖެހުނީ އެއް މަރުހަލާއެއްގެ އެހެން ކޯޓަކުން ކުރާ ހުކުމެއްގެ ބާރު ކެނޑޭ ގޮތަށް ހަމަ އެ މަރުހަލާގެ އެހެން ކޯޓަކުން ހުކުމް ކުރަމުން ގެންދިއުމަކީ ގާނޫނު އަސާސީގެ ބާރު ކެނޑި ފިތުނަވެރިކަމެއް އާންމުވެދާނެ ކަމަކަށް ވާތީ އެއީ ވަގުތުން މަނާކުރަން ޖެހޭ ބާތިލް ނިންމުމެއް ކަމަށް ސުޕްރީމް ކޯޓުގެ ފަނޑިޔާރުންނަށް އިއްތިފާގުވެވިގެންނެވެ.\nށ. އަތޮޅު ކައުންސިލާއި ކ. އަތޮޅު ކައުންސިލްގެ އިދާރާގެ މައްސަލާގައި ސުޕްރީމް ކޯޓުންނާއި ހައި ކޯޓުން ގޮތެއް ނިންމުމުން ގާނޫނު އިތުރަށް ސާފުވެއްޖެ އެވެ. އެހެން ނަމަވެސް މި މައްސަލާގައި ކަންތައް ކޮށްފައިވާ ގޮތުން ވަނީ ބޮޑެތި މައްސަލަތަކެއް އުފެދިފަ އެވެ. އެ ދެ އަތޮޅުގެ މަސްލަހަތަށް ބުރޫ އަރައިފަ އެވެ. ޝަރުއީ ދާއިރާ އަށް ކުރާ އިތުބާރު އިތުރަށް ގޯސްވެފަ އެވެ. އެތައް ބަޔަކަށް އަނިޔާވެފަ އެވެ. އެކަމަކު ސިޔާސީ އަދި ގާނޫނީ ބޭފުޅުންގެ ނަޒަރުގައި މިއީ އެންމެންނަށް ވެސް ލިބުނު ފިލާވަޅެކެވެ.\nރައީސް ޔާމީންގެ މައްސަލަ ތަހުގީގުކުރަން ޖެހޭ: ޖަމީލް\nމިއީ އެއް ބަޔެއް، ވާދަވެރިކަން އޮންނަންވީ ކުޅިވަރުގައި: މޯދީ\nކުލަގަދަ ރަސްމިއްޔާތަކުން ސަރަހައްދީ ގޭމްސް ފަށައިފި\nއުނިވާ ފައިސާ ހޯދަން ނުފުރޮޅާ އެންމެ ގަލެއް ވެސް ނުބާއްވާނެ\nރަސްދޫން 60 ބިދޭސީން އިމިގްރޭޝަންގެ ބެލުމުގެ ދަށަށް ގެންގޮސްފި\nމި ސަރުކާރުގެ އެންމެ ބޮޑު ޕްރޮޖެކްޓަކީ ވައްކަން ކުރުން: އިންތި


މުޙައްމަދު ޖަމީލުދީދީ - ވިކިޕީޑިއާ\nއައްޝައިޚުލް އުސްތާޛުލް މަރްހޫމް މުހަންމަދު ޖަމީލު ދީދީ\nއެމަނިކުފާނަކީ ސާދާ ދިރިއުޅުމެއް އުޅުއްވި، ވަޤުތަށް ކަމޭހިތްތަވާ، މުރާލި ކަމުގެ ރީތި ނަމޫނާ އެކެވެ. ދީނަށް ހުރުމަތްތެރިކޮށް ހިތްތެވުމާއި އިންސާނީ ރީތި ސިފަތަކަކީ ހަޔާތުގެ ޝިއާރު ކަމަށް ހެއްދެވި ބޭފުޅެކެވެ.\nއައްޝައިޚުލް އުސްތާޛުލް މަރްހޫމް މުހަންމަދު ޖަމީލު ދީދީ ދިވެހިންގެ މެދުގައި މަޝްހޫރު މިސާލެއްގައި ބުނެވޭ ފަދައިން ފަސްމީރު ކުރި ރުކެކެވެ. އިންސާނުން ފަޚްރުވެރިވާ އެތައް ސިފައެއް އެއްފަހަރާ އެއްކޮށްލައްވައިގެން ހުންނެވި އާދަޔާ ޚިލާފު ޝަޚްޞިއްޔަތެކެވެ. އަލްއުސްތާޛު މުޙައްމަދު ޖަމީލަކީ އަދީބެކެވެ. ޝާއިރެކެވެ. މުޞައްނިފެކެވެ. ޢާލިމެކެވެ. ލަވަ ކިޔުންތެރި އެކެވެ. މުފައްކިރެކެވެ. މުފައްސިރެކެވެ. މުދައްރިސެކެވެ. ވަރަށް މުރާލި އިދާރީ ހިންގުންތެރި އެކެވެ.\n3 ގައުމީ ޚިދުމަތްތައް\n3.1 ސަރުކާރުގައި އަދާކުރެއްވި ބައެއް ވަޒީފާތައް\n4 ދީނީ ރޮނގުން ކުރެއްވި ޚިދުމަތްތައް\n5 ބަހަށް ކުރެއްވި ޚިދުމަތްތައް\nމުޙައްމަދު ޖަމީލް ދީދީ (1915-1989)\nދުނިޔޭގެ އަލިކަން ދެކެވަޑައިގަތީ 01 މޭއި 1915މ. ގައެވެ. އެއީ ހިޖުރައިން 16 ޖުމާދިލް އާޚިރާ 1333 އެވެ. އުފަންވެވަޑައިގަތީ މ.ކުއްޅަވައް ގޭގައެވެ. ބައްޕައަކީ ދަރަވަންދޫގޭ ޢަބުދުﷲ ކަމާލުއްދީން އެވެ. ނުވަތަ ދަރަވަންދޫގޭ ޢަބުދުﷲ ދީދީ އެވެ. މަންމައަކީ ފެންފޯއް ގަނޑުވަރު އައިމިނާދީ އެވެ.އަބިކަނބަލުންނަކީ އަލްމަރުހޫމާ ޝަރީފާ ޙަސަން ނުވަތަ ކުއްޅަވައްގޭ ސިއްތި އެވެ. ސިއްތި އަވަހާރަވީ މެއި 2008 ގައެވެ. މުޙައްމަދު ޖަމީލްގެ ދަރިންނަކީ ދިވެހިރާއްޖެ އަށް އަގުހުރި ޚިދުމަތްތަކެއް ކުރައްވާފައިވާ ބޭފުޅުންނެވެ. އޭގެތެރޭގައި ފަތުހުﷲ ޖަމީލް، ޢަބުދުﷲ ޖަމީލް، ފާތިމަތު ޖަމީލް، ޖާދުﷲ ޖަމީލް، އާމިނަތު ޖަމީލް ފަދަ ބޭފުޅުން ފާހަގަކޮށްލެވެއެވެ.\nމުޙައްމަދު ޖަމީލުދީދީ ތަޢުލީމް ޙާޞިލްކުރެއްވީ މިޞްރުގެ މަދަރުސާ މުޙައްމަދު ޢަލީ އަލްޚައިރިއްޔާ އިންނާއި ޖާމިޢަތުލް އަޒްހަރުންނެވެ. ޢަރަބި ބަހުގެ ޢިލްމް ވެރި އެކެވެ. އުރުދޫ ބަސް ކޮންމެވެސް ވަރަކަށް ދެނެލައްވައެވެ.\nމުހައްމަދު ޖަމީލް އަކީ ޢަރަބި ބަހުގެ ތައުލީމް ޙާޞިލް ކުރައްވައިގެން ހުންނެވި ޝާއިރެކެވެ.ފުންނާބު އުސް އަދީބެކެވެ. ކުޅަދާނަ ވާހަކަ ދެއްކުންތެރި އެކެވެ. މޮޅު ޝާއިރެކެވެ. މުޞައްނިފެކެވެ. ލިޔުންތެރި އެކެވެ. ގާނޫނީ ވަކީލެއްވެސް މެއެވެ. ތަފާތު ރޮނގުތަކުގައި ޅެން ހެއްދެވި އެވެ. ފުރަތަމަ ޅެމެއް ހައްދަވާފައިވަނީ9ރަޖަބު 1358 ގައެވެ. މިޅެން ފެށިފައިވަނީ މަވެސް އަދު ފަރިއްސެއް ހެދޭތޯ ބަލާނަން މިޢިބާރާތުންނެވެ. ޅެންވެރިކަމުގެ ދުނިޔޭގައި މަޝްހޫރުވެފައިވާ ނަމަކީ އުޖާލާވި ރަންތަރި އެވެ.\nއަލްމަރުހޫމް މުހައްމަދު ޖަމީލަކީ ޤައުމީ ހިދުމަތުގައި ވަރަށް ފުންނާބު އުސް ބޭފުޅެކެވެ. ދިވެހި ޤައުމަށްޓަކައި ކޮށްދެއްވާފައިވާ ޚިދުމަތްތައް ނުހަނު ގިނަ ގުނައެވެ. ސަރުކާރުގެ ޚިދުމަތްތަކުގެ ތެރެއިން ކާތިބު ކަމާއި، ސެކްރެޓަރީ ކަމުން ފެށިގެން ގޮސް އެންނމެ ޤަދަރު ބޮޑު، މަސްޢޫލިއްޔަތު ބޮޑު މަޤާމްތައް ފުރުއްވި ބޭކަލެކެވެ. އަދާ ކުރެއްވި ކޮންމެ ވަޒީފާ އެއްގައިވެސް ދުވަހުން ދުވަހަށް މަތީ މަޤާމް ހާސިލް ކުރެއްވި ކަމީ އެމަނިކުފާނުގެ ތެދުވެރިކަމާއި އިޚްލާސްތެރިކަން ހާމަވާ ކަމެކެވެ. މިގޮތުން އެމަނިކުފާނު ސަރުކާރުގެ ތަފާތު ވަޒީފާތަކެއްގައި ތަފާތު 40 މަޤާމެއް ފުރުއްވިއެވެ. ދައުލަތުގެ ބަންޑާރަ ނާއިބުކަމުގެ މަގާމަށް އިސްކުރެވުނީ 30މެއި 1956 ގައެވެ. 11 ސެޕްޓެމްބަރު 1956 ގައި ބަންޑާރަ ނައިބު ކަމުގެ މަގާމުން ވަކިކުރެވުނެވެ.\nސަރުކާރުގައި އަދާކުރެއްވި ބައެއް ވަޒީފާތައްEdit\nމަޙްކަމަތުލްމަޢާރިފުގެ މަޖީދިއްޔާގެ މުދައްރިސްކަން (ތަފާތު އޮފީސްއޮފީހުގެ ދަށުގައި)\nމަޙްކަމަތުލްމަޢާރިފުގެ މަޖީދިއްޔާގެ ނާޠިރުގެ ނާއިބުގެ ޤާއިމް މަޤާމްކަން\nމަޙްކަމަތުލްމަޢާރިފުގެ މަޖީދިއްޔާގެ ނާޠިރުގެ ނާއިބުކަން\nމަޙްކަމަތުލްމަޢާރިފުގެ ހިންގާ ވެރިޔާކަން\nވުޒާރަތުލް މަޢާރިފުގެ މަދްރަސަތުލް މަޖީދިއްޔާގެ ނާޠިރުގެ އެހީތެރިޔާކަން\nވުޒާރަތުލް މަޢާރިފުގެ މަދްރަސަތުލް މަޖީދިއްޔާގެ ނާޠިރުކަން\nވުޒާރަތުލް މަޢާރިފުގެ ވަޒީރުލްމަޢާރިފުގެ ވަކީލުކަން\nމަޙްކަމަތުއް ޝަރްޢިއްޔާގެ ސެކްރެޓަރީކަން\nމަޙްކަމަތުއް ޝަރްޢިއްޔާގެ ނާއިބުކަން\nމަޙްކަމަތުއް ޝަރްޢިއްޔާގެ އިސްނާއިބުކަން\nމަޙްކަމަތުއް ޝަރްޢިއްޔާގެ އިސްތިއުނާފު ކޮމެޓީގެ ރައީސްކަން\nމަޙްކަމަތުއް ޝަރްޢިއްޔާގެ ވެރިޔާކަން\nމަޙްކަމަތުއް ޝަރްޢިއްޔާގެ އުއްތަމަ ފަނޑިޔާރުކަން\nމަޙްކަމަތުއް ދާޚިލިއްޔާގެ ކާތިބުކަން\nމަޙްކަމަތުއް ދާޚިލިއްޔާގެ ސެކްރެޓަރީކަން\nމަޙްކަމަތުއް ދާޚިލިއްޔާގެ ފިލްމު ސެންސަރުބޯޑުގެ މެމްބަރުކަން\nމަޙްކަމަތުއް ދާޚިލިއްޔާގެ މުނިސިޕަލްޓީގެ މާފަންނު މެމްބަރުކަން\nމަޙްކަމަތުއް ދާޚިލިއްޔާގެ ރައްޔިތުންގެ މަޖްލިސްގެ ހ.އަތޮޅު މެމްބަރުކަން\nމަޙްކަމަތުއް ދާޚިލިއްޔާގެ މުނިސިޕަލްޓީގެ ރައީސްކަން\nމަޙްކަމަތުއް ދާޚިލިއްޔާގެ ބަންޑާރަނާއިބުކަން\nވުޒާރަތުލް އައުޤާފުގެ މާފަންނު ޚަތީބުކަން\nވުޒާރަތުލް އައުޤާފުގެ ޚަތީބުކަން (ތަފާތު އޮފީސްތަކުގެ ދަށުގައި މިމަޤާމް ހިމެނުނެވެ.)\nވުޒާރަތުލް އައުޤާފުގެ ހެންވޭރުގެ ޚަތީބުކަން\nޤާނޫނުއަސާސީ އިސްލާޙުކުރުމަށް އެއްކުރެވުނު ޤަވާޢިދު ހަދާކޮމިޓީގެ މެންބަރުކަން (1980 މ. ވަނައަހަރު)\nމާބަނޑޭރި އޮފީހުގެ ފަތްލިޔާކަން\nމަޙްކަމަތުލް އަޝްޣާލުގެ ފަތްލިޔާކަން\nމަޙްކަމަތުލް އަމަން ޢާންމުގެ ތަޙުޤީޤުކޮމެޓީގެ މެމްބަރުކަން\nވަޒީރުލްއަޢުޘަމްގެ އޮފީހުގެ ދަންނަ ބޭކަލުންގެ ކޮމިޓީގެ މެމްބަރުކަން\nތިލަދުންމަތީ އ.ކ.އ. ކަން\nކ.ހ. އޮފީހުގެ ވެރިކަން\nތިލަދުންމަތީ ޚާއްޞަ ވަކީލުކަން\nދާރުލް އިޤާމާގެ ވެރިޔާކަން\nމިނިސްޓްރީ އޮފް އެޑިޔުކޭޝަންގެ ރެލިޖަސްނޮލެޖް ޓީޗަރުކަން\nމިނިސްޓްރީ އޮފް އެޑިޔުކޭޝަންގެ މަޢުޙަދުއްދިރާސާތުލް އިސްލާމިއްޔާގެ މުދައްރިސް (ފިޤްޙު)\nމިނިސްޓްރީ އޮފް އިންފޮމޭޝަންގެ ފޮތްފޮތާއި ލިޔުންތައް ފާސްކުރައްވާކަން\nޕެންޝަން އެންޑް ރިލިޖަސް ފަންކްޝަންސް ޑިވިޜަންގެ މާލޭގައި ހުކުރުކުރައްވާކަން\nޕެންޝަން އެންޑް ރިލިޖަސް ފަންކްޝަންސް ޑިވިޜަންގެ މާލޭގައި ހުކުރު މިސްކިތާއި ބަންޑާރަ މިސްކިތުގައި ހުކުރު ނަމާދާއި ޢީދުނަމާދު ކުރައްވާކަން\nޕެންޝަން އެންޑް ރިލިޖަސް ފަންކްޝަންސް ޑިވިޜަންގެ މާލޭގައި ހުކުރު ނަމާދާއި ޢީދު ނަމާދު ކުރައްވާކަން\nދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުގެ ރައީސްކަން\nރައީސުލްޖުމްހޫރިއްޔާގެ އޮފީހުގެ ލިޔުއްވާ އަދި ތަރުޖަމާކުރައްވާކަން\nރައީސުލްޖުމްހޫރިއްޔާގެ އޮފީހުގެ ޚާއްޞަ ވަކީލުކަން\nރައީސުލްޖުމްހޫރިއްޔާގެ އޮފީހުގެ ދައުލަތަށް ގިނަ ދުވަހު ޚިދުމަތްކުރެއްވި ޢިއްޒަތްތެރިއެއްކަން\nދީނީ ރޫހުގެ މުޙައްރިރުކަން\nމާލޭ މުނިސިޕަލްޓީގެ ރައީސްކަން\nމަދަރުސަތުއް ސަނިއްޔާގެ ނާޒިރުކަން\nއެންމެ ގިނަ ދުވަހު އެމަނިކުފާނު ޚިދުމަތް ކުރައްވާފައިވަނީ ދިވެހި ބަހާއި، ތާރިޚާއި، ޡަޤާފަތަށް ހިދުމަތް ކުރެއްވުމުގެ ރޮނގުންނެވެ. މިރޮނގުރޮނގުގައި، އެންމެ އިސް ވެރިއެއްގެ ގޮތުގައެވެ.\nދީނީ ރޮނގުން ކުރެއްވި ޚިދުމަތްތައްEdit\nދަރުމަވަންތަ މިސްކިތުގައި ހުކުރު ކުރްން ފެށުނު ދުވަސް. ޖްމީލް ދީދީ މެދުގައި. މިއީމާލޭގައި ފުރަތަމަ ފަހަރަށް ދެމިސްކިތެއްގައި ހުކުރުކުރަން ފެށުނު ދުވަސް . މިއީ5ޑިސެމްބަރު 1958\nމަރުހޫމް ޖަމީލަށް ދިވެހި މުޖުތަމައުގައި އެންމެ ބޮޑު ޤަދަރަކާއި އިއްޒަތެއް ލިބިފައިވަނީ އެމަނިކުފާނު ދީނީ ރޮނގުން ކުރެއްވި ޚިދުމަތްތަކާއި ގުޅިގެންނެވެ. އެމަނިކުފާނު ތަފާތު އެތައް ދީނީ މަޖައްލާ އެއްގެ އެޑިޓަރު ކަމާއި މިނޫން މަޤާމްތައް ވެސް ފުރުއްވާފައިވެއެވެ. ދީނީ ރޮނގުން ގިނަގުނަ ފޮތްތަކެއް އެކުލަވާލެއްވި މުސައްނިފެކެވެ. މިފޮތްފޮތަކީ މިއަދުވެސް އަޅުގަނޑުމެންގެ ތެރޭގައި ދީނީ ރޮނގުން އެންމެ ބޮޑެތި ބޭނުންތައް ހިފެމުންދާ ފޮތްތަކެވެ. މިގޮތުން އެމަނިކުފާނުގެ ފޮތްތަކުގެ ތެރޭގައި:\nދިވެހިރާއްޖޭގައި މިއަދާއި ހަމައަށް ނެރެވެމުން މިއަންނަ "ދީނުގެ މަގު" ނޫހަކީވެސް އެމަނިކުފާނުގެ ޚިޔާލުފުޅަކާއި ގުޅިގެން ނެރެވޭ ނޫހެއް ކަމުގައި، ޢިއްޒަތްތެރި ރައީސުލް ޖުމްހޫރިއްޔާ ވިދާޅުވެފައިވެއެވެ. ދީނުގެ މަގުގެ ޒަރިއްޔާއިން "އެންމެ ސީދާ ތެދުމަގު" ގެ އަލިކަން އަޅުގަނޑުމެންނަށް އަޅުގަނޑުމެންނަށް ފޯރުކޮށްދެއްވީވެސް އެމަނިކުފާނެވެ. ރޭޑިޔޯ އިންނާއި ޓީވީ އިން ފޮނުވަމުން ގެންދާ ގިނަ ދީނީ ޕްރޮގްރާމްތަކުގައިވެސް ނަ އަދަދަކަށް ޖަމީލްގެ ދީނީ ނަސޭހަތާއި ވައުޟު ގި އެކުލެވިފައިވެއެވެ.\nހުކުރު ޚުޠުބާ ހެއްދެވުމާއި ހެއްދެވުމާއި ޤުރުޢާން ތަރުޖަމާ ކުރެއްވުމުގައި ބައިވެރިވެވަޑައިގެންނެވުމާއި އަމިއްލަ އަޑުފުޅުން ޤުރުއާނުގެ ތަރުޖަމާ ގެނެސް ދެއްވުމަކީ ކުޑަ އަދި ކުރެއްވުމަށް ފަސޭހަކަންތަކެއް ނޫނެވެ.\nބަހަށް ކުރެއްވި ޚިދުމަތްތައްEdit\nމަރުހޫމް ޖަމީލަކީ ދިވެހިބަހަށްވެސް ނުހަނު އަގުހުރި ޚިދުމަތްތަކެއް ކުރައްވާފައިވާ ބޭފުޅެކެވެ.1948 ގައި ދިވެހިރާއްޖޭގެ ގައުމީ ސަލާމްގެ ޅެން ލިޔެ ތައްޔާރު ކުރެއްވި ޝާއިރަކީ ވެސް މުހައްމަދު ޖަމީލް ދީދީ އެވެ. ބަހަށް ޚިދުމަތްކުރެއްވުމުގެ ޤައުމީ ޝަރަފުވެރި ކަމުގެ އިނާމުވެސް އެމަނިކުފާނަށް ލިބިލައްވާފައިވެއެވެ. މިގޮތުން ދިވެހި ބަހުގެ ރޮނގުން ލިޔުއްވާފައިވާ ފޮތްތަކުގެ ތެރެއިން:\nކުޑަކުދިންގެ ބަގީޗާ 1\nކުޑަކުދިންގެ ބަގީޗާ 2\nދިވެހި ކިޔުން 1\nދިވެހި ކިޔުން 2\nދިވެހި ކިޔުން 3\nމީގެ އިތުރަށް ދިވެހި ބަހުގެ ޤަވާއިދު ބަޔާންކުރައްވައި "ފިޔަވަޅު" ކިޔާ ފޮތެއްވެސް އެކުލަވާލައްވާފައި ވެއެވެ.\nމުހަންމަދު ޖަމީލު ދީދީ މިދުނިޔެ ދޫކޮށް ދެމިއޮތުމުގެ އާލަމަށް ދަތުރު ކުރެއްވީ އުމުރުފުޅުން 74 އަހަރުގައި 15 މާރޗް 1989މ. ގައެވެ.އެއީ ހިޖުރައިން7ޝަޢުބާން 1409 ގައެވެ. ދިވެހިރާއްޖޭގައި ލިޔުންތެރިންގެ ދުވަސް ގެ ގޮތުގައި 15 މާރޗް ފާހަގަ ކުރަނީ މުހައްމަދު ޖަމީލް ދީދީގެ ޒިކުރާ އާކުރުމުގެ ގޮތުންނެވެ.\nLast edited on 16 ފެބްރުއަރީ 2022, at 13:13\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 ފެބްރުއަރީ 2022، 13:13 ގައެވެ.


Adeeb havaal kuree tug boat ga raajje sarahahdhah gengosfa! | Mihaaru\nއަދީބު ދާދި ފަހުން ބޭސްފަރުވާ އަށް އިންޑިއާގައި ހުންނެވުމަށް އެނބުރި ރާއްޖެ ވަޑައިގެން އިބްރާހިމް ނާސިރު އިންޓަނޭޝަނަލް އެއާޕޯޓުގައި. --ފޮޓޯ/ސޯޝަލްމީޑިއާ\nއަދީބު ހަވާލުކުރީ ޓަގް ބޯޓުގައި ރާއްޖެ ސަރަހައްދަށް ގެންގޮސްފައި!\n03 އޯގަސްޓް 2019 - 16:07 42 comments\nފިއްލަވައިގެން ޓަގް ބޯޓެއްގައި އިންޑިއާ އަށް އެތެރެވުމުގެ ފުރުސަތު ނުދީ، ކުރީގެ ނައިބު ރައީސް އަހުމަދު އަދީބު ރާއްޖެއާ ހަވާލު ކުރީ ބޯޓުގައި ރާއްޖެ ސަރަހައްދަށް ގެންގޮސްފައި ކަމަށް އެ ގައުމުގެ ނޫހަކުން މިއަދު ބުނެފި އެވެ. އެކަމަކު، އަދީބު ފިލަން މަސައްކަތް ކުރި މައްސަލާގައި ދިވެހި ފުލުހުންނާއި ދިވެހި ސަރުކާރުގެ ކަމާ ގުޅޭ އެހެން އިދާރާތަކުގެ އިސްވެރިން އަދި ތިއްބެވީ ހިމޭނުންނެވެ.\nމި ކަމާ ގުޅިގެން، އިންޑިއާގެ ނޫހެއް ކަމަށްވާ "ދަ ހިންދޫ"ގައި އެ ގައުމުގެ ސަރުކާރެއްގެ އޮފިޝަލަކާ ހަވާލީ ބުނީ އަދީބު، ދިވެހި ސަރުކާރުގެ ކަމާބެހޭ ފަރާތްތަކާ ހަވާލުކޮށް ނިމިފައިވާ ކަމަށެވެ. އަދި އަދީބު ރާއްޖެ ފޮނުވާލީ ޑީޕޯޓު ކުރުމަށް ފަހު ކަމަށް ދެކެވޭ ވާހަކަތައް އޮފިޝަލް ދޮގު ކުރެއްވި އެވެ.\n"ކުރީގެ ނައިބު ރައީސް އިންޑިއާ އަށް އެތެރެވާން މަސައްކަތް ކުރީ އެތެރެވާން ޖެހޭ ސަރަހައްދަކުން ނޫން. އޭނާގެ އަތުގައި ސައްހަ ޑޮކިއުމަންޓެއް ވެސް ފެންނާކަށް ނެތް،" އޮފިޝަލް ވިދާޅުވި އެވެ.\nއަދީބު އިންޑިއާ އަށް އެތެރެވުމަށް ބޭނުން ކުރެއްވި ޓަގް ބޯޓު އިއްޔެ ޓުޓިކޮރިން ސަރަހައްދުގައި. --- ފޮޓޯ: ދަ ހިންދު\nއެ ނޫހުގައިވާ ގޮތުން އިންޑިއާގެ ސަލާމަތީ ބާރުތަކުގެ ބެލުމުގެ ދަށުން އަދީބު ޓަގް ބޯޓުގައި ރޭ ދަންވަރު ގެންދިޔައީ ރާއްޖޭގެ ކަނޑުގެ ސަރަހައްދާއި އިންޑިއާގެ ކަނޑުގެ ސަރަހައްދު ގުޅޭ ހިސާބަށެވެ. އެ އަށް ފަހު، އަދީބު އެރުވީ އެމްއެންޑީއެފްގެ ކޯސްޓްގާޑު އުޅަނދަކަށް ކަމަށް ނޫހުގައިވެ އެވެ. އަދި ދިވެހި ސަލާމަތީ ބާރުތަކުގެ ބެލުމުގެ ދަށަށް އަދީބު ގެންދިޔަ ކަމަށް ވެސް ނޫހުގައިވެ އެވެ.\nނޫހުގައި އޮފިޝަލް ވިދާޅުވި ގޮތުގައި ރާއްޖޭގެ ކަނޑުގެ ސަރަހައްދަށް ޓަގް ބޯޓު ގެންދިޔައީ އެ ބޯޓުން ދަތުރު ކުރި މީހުންގެ މެޑިކަލް ޗެކަޕެއް ހަދައި، ކާބޯތަކެތި ދިނުމަށް ފަހު އެވެ.\nދަ ހިންދޫގައިވާ ގޮތުން އެގޮތަށް އިންޑިއާ އިން އަމަލު ކުރީ ހިމާޔަތް ހޯދަން އަންނަ މީހުންނާ މެދު އަމަލު ކުރަން ޖެހޭ އުސޫލުތަކާ ހިލާފުވުމުގެ ތުހުމަތުން ބަރީއަވުމުގެ ބޭނުމުގަ އެވެ.\nއިންޑިއާގެ ސަލާމަތީ ބާރުތަކުން އަދީބު ހިފަހައްޓާފައި ވަނިކޮށް، އަދީބަށް ހިމާޔަތް ދިނުމަށް އެމަނިކުފާނުގެ ބައިނަލްއަގްވާމީ ވަކީލުން ވަނީ ގޮވާލައްވައިފަ އެވެ. އެކަމަކު، ސަރުކާރުގެ އޮފިޝަލަކު ވިދާޅުވީ އަދީބު އިންޑިއާ އަށް އެތެރެވެފައި ނުވާތީ އެ ގައުމުން އޭނާ ހައްޔަރު ކުރި ކަމަށް ދެކެވޭ ވާހަކައަކީ ދޮގެއް ކަމަށެވެ.\nއަދީބު ފިލަން ކުރެއްވި މަސައްކަތް ފަޅާ އެރުމުން، ފުލުހުން ނެރުނު ބަޔާނުގައި ބުނީ އަދީބު ފިލައިގެން އުޅެނިކޮށް ހިފަހައްޓާފައިވާ ކަމަށާއި އެމަނިކުފާނު ރާއްޖެ އަށް ގެނައުމުގެ ކަންކަން ބޭރުގެ ގައުމުތަކާ ގުޅިގެން ކުރިއަށް ދާ ކަމަށެވެ. އަދި ފުލުހުން ބުނެފައި ވަނީ އަދީބު ފިލުމަށް އެހީވި ފަރާތްތަކާ މެދު ވެސް ފިޔަވަޅު އަޅާނެ ކަމަށެވެ. މި ބަޔާނަށް ފަހު، އަދީބު ފިލި މައްސަލައިގައި ދިވެހި ފުލުހުންގެ ބަހެއް ނެތެވެ.\nއަދީބުގެ ބައިނަލްއަގްވާމީ ވަކީލުންގެ ޓީމުން ނެރުނު ބަޔާނެއްގައި ވަނީ އިންޑިއާގެ ހިމާޔަތަށް އަދީބު އެދިވަޑައިގަތީ، ސިޔާސީ ބޭނުމެއްގައި ދައުވާ އުފުލުމުގެ ބިރު އޮތުމާއި، ދޮގު ބަޔާންތައް ދިނުމަށް ރާއްޖޭގެ ތަހުގީގީ އިދާރާތަކުން އެމަނިކުފާނަށް މަޖުބޫރު ކުރަމުންދާތީ ކަމަށެވެ. ވަކީލުންގެ ޓީމުން އެގޮތަށް އެދުނު ކަމުގައިވިޔަސް، އިންޑިއާ އިން ވަނީ އެ ގޮވާލުމަށް ބީރު ކަންފަތެއް ދީފަ އެވެ.\nއިތުރު ލިޔުންތައް އިންޑިއާ ފުލުހުން އެމްއެންޑީއެފް ރާއްޖެ-އިންޑިއާ ޓުޓިކޮރިން އަހުމަދު އަދީބު ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން


Pilotakah nuvevumun car badhalukollee "helicopter" akah | Mihaaru\nހެލޮކޮޕްޓަރު ސިފަ އަށް ބަދަލުކޮށްފައިވާ ކާރު.\nޕައިލެޓަކަށް ނުވެވުމުން ކާރު ބަދަލުކޮށްލީ "ހެލިކޮޕްޓަރަކަށް"\n11 އޯގަސްޓް 2019 - 08:316comments\nކުރަން ބޭނުންވި ކަމެއް ހާސިލު ނުވިޔަސް، ކޮންމެވެސް އެހެން ގޮތަކުން އެކަމެއްގެ އުފާ ހޯދިދާނެކަން މި މީހާ މި ވަނީ ސާބިތުކޮށް ދީފަ އެވެ. އޭނާ ބޭނުންވީ ޕައިލެޓަކަށްވާށެވެ. އެކަމަކު އާއިލާގެ އެވަރުގެ ތަނަވަސްކަމެއް ނެތުމުން ޕައިލެޓްކަން ކިޔަވާނެ ފުރުސަތެއް ނުލިބުނެވެ.\nއުދުހިލާގެ ފުރުސަތު ނުލިބުނަސް، "ހެލިކޮޕްޓަރު ކާރު" އިން މިތިލޭޝް ކުމާރު ހޯދާ އުފާ ކުޑައެއް ނޫނެވެ. ގްރޭޑް 12 އާ ހަމައަށް ކިޔަވާފައިވާ މިތިލޭޝް އޭނާ ގަތް ކުޑަވަރެއްގެ ސެކަންޑް ހޭންޑް ޓާޓާ ނެނޯ ކާރު ބަދަލުކޮށްލީ ހަތަރު ފުރޮޅުގައި "ދުވާ" ހެލިކޮޕްޓަރަށެވެ. މީގެ ކުރިމަތިން ބަލައިލާ އިރު ވެސް ހީވާނީ ހަމަ ހެލިކޮޕްޓަރެއްހެންނެވެ.\nކާރުގެ ޑިކީއާ ދިމާލުން އޮތީ ވެސް ހެލިކޮޕްޓަރުގެ ސިފަ ޖައްސައިފަ އެވެ. ކާރުމަތީގައި ބުރަފައްޗެއް ވެސް ހަރުކޮށްފައިވެ އެވެ. އެހެންވެ މި ދުވާ ކާރު ދުއްވައިގެންނާއި އެއަށް ގިނަ ބައެއްގެ ސަމާލުކަން ލިބުނުލެއް ބޮޑުކަމުން ޕައިލެޓަކަށްވުމުން ކުރެވޭ އިހުސާސް ކުރެވޭ ކަމަށް ބިހާރުގައި ދިރިއުޅޭ މިތިލޭޝް ބުންޏެވެ.\nއޭނާ ބުނި ގޮތުގައި މި އުޅަނަދުގެ މަސައްކަތަށް 700،000 ރުޕީސް ހަރަދުވި އިރު، މަސައްކަތް އެއްކޮށް ނިންމަން ގާތްގަނޑަކަށް7މަސް ދުވަސް ނެގި އެވެ.\nމިތިލޭޝްގެ "ހެލިކޮޕްޓަރު ކާރު"\n"މިއީ ބުރަ އަދި ބޮޑު މަސައްކަތެއް. މިކަހަލަ ކަމެއް ކުރަން ޝައުގުވެރިވި އެންމެ ބޮޑު ސަބަބަކީ ވަރަށް ކުޑައިރުއްސުރެ ވެސް އަހަންނަކީ އެކި ކަހަލަ އިލެކްޓްރިކް ސާމާނު ރޫޅައިގެން އެ އެއްޗެހިތައް ހަދާފައި ހުންނަ ގޮތް ބަލަން ބޭނުންވާ މީހަކަށްވާތީ އައި ހިޔާލެއްގެ ތެރެއިން." ހޮޅި ފިކްސް ކުރުމުގެ މަސައްކަތް ކުރާ މިތިލޭޝް ބުންޏެވެ.\nއޭނާ ކިޔައި ދިން ގޮތުގައި އެންމެ ބޮޑު އުފަލަކީ ޕައިލެޓަކަށް ވާން ފުރުސަތެއް ނުލިބުނަސް ހެލިކޮޕްޓަރެއް ކަހަލަ އުޅަނދެއް މިހާރު ދުއްވައިލެވުމެވެ. އަދި އެތައް ބައެއްގެ ސަމާލުކަން ވެސް މިއަށް ހުއްޓިފައިވެ އެވެ. އެގޮތުން ވަރަށް ގިނަ މީހުން އެކިއެކި ކަންކަމަށް އެ އުޅަނދު ބުކްކުރެ އެވެ. އޭގެ ތެރޭގައި ކައިވެނީގެ ހަފުލާތައް ބޭއްވުން ހިމެނެ އެވެ.\n"މީތި އޮޕަރޭޓް ކުރަން ވެސް ހުންނާނީ ހާއްސަ ބަޓަންތަކެއް. ކޮންމެ ކަމެއް ވެސް ބަޓަނަކަށް ފިތާލައިގެން ކުރެވޭ ގޮތަށް އިންނާނީ،" މިތިލޭޝް ބުންޏެވެ. "އެހެންވެ އަހަންނަށް ކާރެއް ދުއްވުމެއް ވުރެ ހެލިކޮޕްޓަރެއް ދުއްވޭ ކަހަލަ އިހުސާސް ކުރެވެނީ."\nއިތުރު ލިޔުންތައް އިންޑިއާ ވެހިކަލްތައް


Hima bihssah shakkuvegen test kurevunu 15 meehun ves...\nހިމަބިއްސައް ޝައްކުވެގެން މިއަދު ޓެސްޓް ކުރި 15 މީހުންވެސް "ނެގެޓިވް"\nމިހާތަނަށް 1200 މީހުން ހިމަބިހީގެ ވެކްސިން ޖަހާފައިވޭ\nކ. މާލެ | 15 ޖެނުއަރީ 2020 | ބުދަ 21:48 | 1,997\nހެލްތު މިނިސްޓްރީން ބޭއްވި ނޫސްވެރިންގެ ބައްދަލުވުން - ހުސެއިން މަޚްތޫމް\nހުމުގެ އެކި އަލާމާތްތަކާއި ގުޅިގެން ބުދަ ދުވަހު ހިމަބިއްސަށް ތަހުލީލު ކުރި 15 މީހުން ވެސް އެ ބައްޔަށް "ނެގެޓިވް" ކަމަށް ހެލްތު މިނިސްޓަރު ޢަބްދުﷲ އަމީން ވިދާޅުވެއްޖެއެވެ.\nނޫސްވެރިންނަށް މަޢުލޫމާތު ދެއްވަމުން ހެލްތު މިނިސްޓަރު ޢަބްދުﷲ އަމީން ވިދާޅުވީ، ހިމަބިހި ކަމަށް ޝައްކު ކުރެވޭ ފަރާތްތަކާއި، މިހާތަނަށް ބައްޔަށް ޕޮޒިޓިވް ވެފައިވާ މީހުންގެ ފަރާތުން ބަލި ފެތުރުމުގެ ފުރުޞަތު އޮތް މީހުން ހިމަބިއްސަށް ޓެސްޓު ކުރަމުން އަންނަ ކަމަށެވެ.\nއެގޮތުން މިއަދު 15 މީހަކު ހިމަ ބިއްސައް ތަހުލީލު ކުރެވުނު އިރު، އެ އެންމެން ވެސް ބައްޔަށް "ނެގެޓިވް" ކަމަށް މިނިސްޓަރު ވިދާޅުވިއެވެ.\nއިތުރު މީހަކު ބައްޔަށް ޕޮޒިޓިވް ނުވޭ، ހުރިހާ އެންމެން ނެގެޓިވް. އެކަމަކު މި ނިމުނީކީ ނޫން. ޓެސްޓު ކުރެވުނު ފަރާތްތައް ވެސް އަލުން ޓެސްޓް ކުރާނަން،\nމިނިސްޓަރު ވިދާޅުވީ ވަރަށް ބޮޑު އިސްކަމެއްދީގެން ވެކްސިން ދިނުމުގެ މަސައްކަތް ކުރިއަށް ގެންދާ ކަމަށާއި، އެގޮތުން މާލޭގެ ހުރިހާ ޞަރަޙައްދެއްގެ މުވައްޒަފުންނަށް ވެކްސިން ދިނުމަށްޓަކައި ކުރަންޖެހޭ މަސައްކަތުގެ ތެރެއިން ވަރަށް ގިނަ މުވައްޒަފުންނަށް މިހާރު ވެކްސިން ފޯރުކޮށްދީފައިވާ ކަމަށެވެ.\nއޭގެ އިތުރުން ޢާންމު ރައްޔިތުންގެ ތެރެއިން ވެކްސިން ޖެހުމަށް އަމިއްލައަށް އަންނަ ފަރާތްތައް އިތުރުވެފައިވާކަން ވެސް ފާހަގަކުރައްވަމުން މިނިސްޓަރ ވިދާޅުވީ މިހާތަނަށް 1200 އަށްވުރެ ގިނަ މީހުންނަށް ވެކްސިން ދީފައިވާ ކަމަށެވެ.\nމިނިސްޓަރ ވިދާޅުވީ ހިމަބިހި ފެތުރެމުންދާތީ ކްލިނިކަލް ޚިދުމަތް ދިނުމަށް ހުޅުމާލެ ފެސިލިޓީ ޚިދުމަތް ދެވޭ ހިސާބަށް ގެންދެފިވައި ކަމަށެވެ. އަދި ވެކްސިން ދިނުމުގެ މަސައްކަތް ފެށި ފާހަގަކުރެވޭ ފަރާތްތަކަށް ވެކްސިން ދިނުމުގެ މަސައްކަތް ފަށާފައިވާ ކަމަށެވެ.


މޯބައިލް އޮޕަރޭޓަރުންގެ އެންމެ ކުރީގައި ޖިއޯ | Landhooinfo\nމޯބައިލް އޮޕަރޭޓަރުންގެ އެންމެ ކުރީގައި ޖިއޯ\nއިންޑިއާގައި މުޅިން އަލަށް ފޯނުގެ ޚިދުމަތް ދޭން ފެށި ކުންފުންޏެއް ކަމަށްވާ ރެލިއަންސް ޖިއޯ އެ ޤައުމުގެ ރެކޯޑު މުގުރާލައިފިއެވެ. ޖިއޯ އިން ފެށި އާދަޔާއި ޚިލާފު ޕްރޮމޯޝަނާއި ގުޅިގެން 83 ދުވަސް ތެރޭގައި ވަނީ5ކްރޯޑަށްވުރެ ގިނަސިމްކާޑް ވިއްކާ އިންޑިއާގެ އެންމެ ކަސްޓަމަރުން ގިނަ ކުންފުނީގެ މަޤާމް ހޯދާފައެވެ.\nރެލިއަންސް ޖިއޯއިން މި ހެދި ރެކޯޑަކީ އެމީހުންގެ ޚިދުމަތް ލޯންޗް ކުރިފަހުން ކޮންމެ މިނެޓަކަށް 1000 ކަސްޓަމަރުން އެ ކުންފުންޏާ ގުޅުމެވެ.\nރެލިއަންސް ޖިއޯ އިން ބުނެފައިވަނީ އެކުންފުނިން މޯބައިލްގެ ޚިދުތަމަތަށް ބޮޑު އިންގިލާބެއް ގެންނާނެކަމަށެވެ. އެމީހުންގެ ޚިދުމަތް ރަސްމީކޮށްފަށާފައިމިވަނީ ކުރިން އެމީހުން ލަފާކުރި މިންވަރަށް ވުރެ މާގިނަ ކަސްޓަމަރުންނާއެކު ގައެވެ. މިހާތަނަށްވެސް އެކުންފުނީގެ ކަސްޓަމަރުންގެ ޢަދަދު5ކްރޯޑަށްވުރެ މައްޗަށް އަރާކަމަށް ރިޕޯޓްތައް ބުނެއެވެ.\nމިއީ އިންޑިއާ އަދި ދުނިޔޭގެ ފެންވަރުގައި މޯބައިލް ޚިދުމަތްދޭ މަޝްހޫރު ކުންފުނިތައް ކަމަށްވާ އެއަރޓެލް އާއި، ވޮޑަފޯނާއި، އަދި އައިޑިއަލް އިންވެސް މިހާތަނަށް އައިއިރުވެސް ޙާޞިލް ކުރެވިފައިނުވާ މިންވަރެކެވެ.\nޖިއޯއިން އިންޑިއާގައި މީގެ ދެއަހަރު ކުރިން މިޚިދުމަތް ފެށުމަށް ތައްޔާރީތައް ވަމުންއައިސް އެމީހުންގެ ޚިދުމަތް މިހާރުވަނީ ފަށާފައެވެ. ކަސްޓަމަރުން ދަނީ ހެސްކިޔާފަ އިތުރުވަމުން ކަމަށް އެކުންފުންޏާ ޙަވާލާދީ މަޝްހޫރު ވެބްސައިޓް ތަކުން ބުނެއެވެ.


July 1 gai NEOC uvaalai aa maruhalaa eh fashaane: Raees | Mihaaru\nޖުލައި 1 ގައި އެންއީއޯސީ އުވާލައި އާ މަރުހަލާއެއް ފަށާނެ: ރައީސް\nއެންއީއޯސީއަށް ޒިޔާރަތްކުރައްވައި ރައީސް އިބްރާހިމް މުހައްމަދު ސޯލިހު ވާހަކަދައްކަވަނީ-- ފޮޓޯ: ރައީސް އޮފީސް\n29 ޖޫން 2020 - 20:30\nކޮވިޑް-19 އާ ދެކޮޅަށް މަސައްކަތްކުރުމަށް އުފެއްދި ނެޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ޖުލައި 1 ގައި އުވާލައި އެ ތަނުގެ މަސައްކަތްތައް ހެލްތު މިނިސްޓްރީގެ ދަށަށް ބަދަލުކޮށް އާ މަރުހަލާއެއް ފަށާނެ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nމިދިޔަ ފެބްރުއަރީ މަހުގެ ފަހުކޮޅު އުފެއްދި އެންއީއޯސީ ހިންގާ ދަރުބާރުގެ އަށް ޒިޔާރަތްކުރައްވައި އެތަނުގެ މުވައްޒަފުންނާ ބައްދަލުކުރައްވައި ރައީސް ވިދާޅުވީ ކޮވިޑް-19 އާ ދެކޮޅަށް ކުރަމުން އަންނަ މަސައްކަތްތައް އަންނަ ބުދަ ދުވަހުން ފެށިގެން އާ މަރުހަލާއަކަށް ބަދަލުކުރައްވާނެ ކަމަށެވެ. އެއާއެކު އެންއީއޯސީގެ މަސައްކަތްތައް ހެލްތު މިނިސްޓްރީގެ ދަށަށް ބަދަލުވާނެ ކަމަށް ވިދާޅުވި އެވެ.\nކޮވިޑް-19 އާ ގުޅޭ މައުލޫމާތު ހިއްސާކުރަން ކޮންމެ ރެއަކު ކަހަލަ ގޮތަކަށް އެންއީއޯސީން މީޑިއާ ބްރީފިން ބާއްވަ އެވެ. ބައްޔާ ދެކޮޅަށް ސަރުކާރުން އަޅާ ފިޔަވަޅުތަކާއި މުހިއްމު މައުލޫމާތުތައް އޭގައި ހިއްސާކުރެ އެވެ.\nއެމަނިކުފާނު ވިދާޅުވި ގޮތުގައި ކޮވިޑް-19 އާ ދެކޮޅަށް ކުރެވުނު މަސައްކަތުގެ ނަތީޖާ ރަނގަޅެވެ. އެކަމުގައި އެހީތެރިކަމާއި އެއްބާރުލުން ދިން ހުރިހާ އެންމެންނަށް ރައީސް ވަނީ ޝުކުރު އަދާކުރައްވައިފަ އެވެ.\nއެހެން ބައެއް ގައުމުތައް ދިޔަ ފަދަ ގޯސް ހާލަތަކަށް ނުގޮސް ރާއްޖެ މިހާރު އޮތް ހާލަތަށް އާދެވުނީ ސިއްހީ މާހިރުން، ރައްޔިތުންނަށް ދިން އިރުޝާދާއި މައުލޫމާތުތަކުގެ ސަބަބުންކަން ފާހަގަކުރައްވައި އެ ބޭފުޅުންނަށް ވެސް ރައީސް ވަނީ ޝުކުރު އަދާކުރައްވައިފަ އެވެ.\nއާ މަރުހަލާއާ ގުޅޭގޮތުން ރައީސް ވިދާޅުވީ އެ ބަދަލަކީ އާއްމު ދިރިއުޅުމަށް ރުޖޫއަވާން ކުރާ މަސައްކަތުގެ ބައެއް ކަމަށެވެ. އަދި ވެސް އެކަން ކުރިއަށް ގެންދިއުމުގައި އެންމެންގެ އެހީތެރިކަން ބޭނުންވާނެ ކަމަށް ވިދާޅުވި އެވެ.\nކޮވިޑް-19 އާ ދެކޮޅަށް ކުރި މަސައްކަތަކީ މިހާތަނަށް ރާއްޖޭގައި އެންމެ ގިނަ މުއައްސަސާތަކެއް ގުޅިގެން ކުރި މިފަދަ އެންމެ ބޮޑު މަސައްކަތްކަން ފާހަގަކުރައްވައި، މިގޮތަށް މި މަސައްކަތްކުރެވުނީ އެންއީއޯސީގެ ހުރިހާ ބޭފުޅުންގެ އެހީތެރިކަމާއި ކަމާގުޅޭ އިސްވެރިން ކުރެއްވި ފުރިހަމަ މަސައްކަތުންކަން ފާހަގަކުރައްވައި ރައީސް ޝުކުރު އަދާކުރެއްވި އެވެ.\nކޮވިޑް-19 އަށް ރާއްޖެއިން 2،324 މީހުން ޕޮޒިޓިވްވެފައިވާއިރު އޭގެ ތެރެއިން އަށް މީހަކު ވަނީ މަރުވެފަ އެވެ.\nއެ ބަލީގެ މީހަކު މާލެއިން ފެނުނު ފުރަތަމަ ދުވަސް، އޭޕްރީލް 15 އިން ފެށިގެން މުޅި މާލެ ސަރަހައްދު ވަނީ ލޮޮކްޑައުންކޮށްފަ އެވެ. ނަމަވެސް އެ ހަރުކަށި ފިޔަވަޅުތަކަށް މި މަހުގެ 15 ވަނަ ދުވަހުން ފެށިގެން ވަނީ ލުއިދޭން ފަށައިފަ އެވެ. ބަލީގެ ހާލަތު ގޯސް ނުވާ ނަމަ ޖުލައި 1 ގައި ރާއްޖޭގެ ބޯޑަރު ހުޅުވައި ރާއްޖޭގެ ޓޫރިޒަމް ވެސް އަލުން ފަށަން ވަނީ ނިންމައިފަ އެވެ.\nރައީސް އިބްރާހިމް މުހައްމަދު ސޯލިހް ރައީސް އޮފީސް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ\n21 ކޮމެންޓް, 87 ރިއެކްޝަންސް\nތިޔަތަން އުވާލި އިރުވެސް ރައްރަށައްދާން ޖެންޑަރ މިނިސްޓްރީގަ ނަންނޯޓް ކުރި މީހުން މިތިބީ މާލޭގަ ތާށި ވެފަ ، ރިސޯޓް ތަކައް ކަރަންޓީން އައް ގެންދިޔައީ ހޮލިޑޭހަދަން މީހުން\nއެހެން ވިދާޅުވެވުނީ އޮޅުމަކުން ނޫން ބާަ\nބޯގޯސް ފޭލްވެފާހުރި އެއްޗެއް ޔާމިންއައްވެރިކަންހަވަލްކުރޭ\nމިކަމުންވެސް ހާދަހާ ލާރިއެކޭ ކަޓުވަލީ. މި މަސްސަލަ ދެންއަންނަ ސަރުކަރަކުން ބަލަންޖެހޭނެ.\nރާއްޖޭގަ ގާނޫނާ ގަވައިދު މުގުރުމުގެ ސަގާފަތެއް އާންމުވެފަ މިވަނީ ސަރުކާރުގެ އަމަލުތައްވެސް ހުންނަގޮތުން އެކަމަށް ހިއްވަރުލިބޭތީ! ސިއްހީ ކުއްލި ނުރައްކަލުގެ ހާލަތު އިއުލާން ކޮށްފަވާ ވަގުތު ކުރުން މަނާ ކަންކަން ގާނޫނު އަސާސީ އާ ގާނޫނުގަ ސާފުކޮށް ބަޔާން ކޮށްފަވަނިކޮށް 1 ޖުލައި 2020 ގަ ސްކޫލް ތައް ހުޅުވީމަ މާދަމާގެ ޖީލަށް އެދެވެނީ ވަރަށް ނުބައި މެސެޖެއް. އެއީ 14 ޖުލައި އާ ހަމަޔަށް ކުއްލި ނުރައްކަލުގެ ހާލަތު ދެމި އޮންނައިރު ސްކޫލްތައްވެސް ހުޅުވުން މަނާވީމަ.\nއަނެއްކާ މަނިކުފާނަށް އޮޅިވަޑައިގެން ހެލްތް މިނިސްޓްރީ އުވާނުލެއްވިއްޔާ ރަނގަޅު.\nބޯޑަރު ހުޅުވާލީމަ މަންޒަރު ބަދަލުވާނެ.\nހެލްތުގެ މަސައްކަތް ފުރިހަމަ. ތިޔައީ ނަތީޖާ ނެރެމުންދާ އަދި ކުރިއަށް އޮތް ތަނުގައިވެސް ނަތީޖާ ނެރެދޭނެ ވުޒާރާއެއް. ކޯލިޝަން މެދުވެރިކޮށް ނަަމަވެސް ރައީސް ސޯލިހަށް ލިބުނު ޖަވާހިރެއް ހެލްތު މިނިސްޓަރު އަމީންއަކީ. ތި ކުރައްވާ މަސައްކަތުގައި ﷲ ބަރަކާތްލައްވާށި.\nކޮން މަސައްކަތެއްތަ އަމީން ކުރީ، ކިހާ ދެރަކަމެއް.\nމުޅި ދުނިޔޭގަ ކޮރޯނާ ވައިރަސްގެ ދެވަނަ ރާޅު ނަގަމުން ދަނީ.\nއެމެރިކާގައި އަދިވެސް ހަމަ ރެކޯޑް އަދަދަށް މީހުން ޕޮޒިޓިވްވަނީ، ސިސްޓަން ފުރި ބާރުވެގެން ނެތިގެން ދަނީ. ރާއްޖެއަށް އެފަދަ ގޮތެއް މެދުވެރި ނުވީތީ ﷲއަށް ހަމްދުކުރަން. އަދި މި ބުރަ ބޮޑު މަސައްކަތް ކާމިޔާބު ކުރުމަށްޓަކައި އެ ބައެއްގެ ވަގުތާއި ހަކަތަ ހުސްކުރެއްވި އެންމެ ބޭފުޅުންނަށް ޝުކުރިއްޔާ. ގަބޫލުކުރަނީ ކުރިއަށް އޮތް ދުވަސްތަކުގައިވެސް ހެލްތު މިނިސްޓްރީ މަސައްކަތް މިހާ ފުރިހަމަވާނެ ކަމަށް.\nއެމެރިކާޔާއި ރާއްޖޭގެ ހާލަތު ވަރަށް ތަފާތު. ރާއްޖޭގައި މިވައިރަސް އެހާވަރުގަދަ ނޫންކަމަށް ބުނެވޭ. އަދި ހޫނުގެ ސަބަބުން ފެތުރިދިޔުމަށްވެސް ހުރަސްތަކެއް ހުންނަކަމަށްވޭ. ރާއްޖޭގެ އާބާދީއާ އަޅައިބަލާއިރު ގިނަބަޔަކަށް މިބަލިވަނީ ޖެހިފައި. އެއީ ލަންކާ ނޭޕާލްފަދަ ތަންތަނާ އަޅައިބަލާއިރު. މިއިން އެއްވެސްތަނަކީ ފަސޭހަކަމާއެކު ވަކިވަކިން ލޮކްކުރެވެން ހުންނަތަންޔަނެއްނޫން. އެކަމަކު ރާއްޖޭގެ ކޮންމެ ރަށެއް ވަކިން ލޮކްކޮށްލެވޭ. އެހެންވީމާ މާބޮޑުކާމިޔާބެއްނޫން\n98،000 މީހުން ޕޮޒިޓިވްވެ އެތަށް ހާސް ބަޔަކު މަރުވާނެ ކަމަށް އޮތް މަންޒަރެއް ބަދަލު ކޮށްލެވުނީ ބަޔަކު ވަރަށް ބުރަ މަސައްކަތް ކޮށްގެން. މީގެ ނަތީޖަ އެންމެ 2000 މީހުން ޕޮޒިޓިވްވެ އެތަށް ބައެއްގެ ފުރާނަ ސަލާމަތްވެގެން ދިޔުން. ހެލްތު މިނިސްޓަރާއި ޓީމުގެ މަސައްކަތަށް ހަމަ ސަތޭކަ.\nމިނިސްޓަރު ދެން ތި ކޮމެންޓްކުރުން ހުއްޓާލާފަ އޮފީހުގެ މަސައްކަތްކުރަންވީނު. ނަމެއްގަ ހެލްތް މިނިސްޓަރެއް ހުއްޓަސް، މި ބަލި ކޮންޓްރޯލް މިކުރެވުނީ އެޗްޕީއޭގެ މުޅި ޓީމުގެ ބުރަ މަސައްކަތާ، ރައްޔިތުން ވީ ގުރުބާނީގެ ނަތީޖާ. މީ މިނިސްޓަރ ނާޖާއިޒު ފައިދާ ނަގަންވީ ކަމެއްނޫން.


އެމެރިކާއިން 26 އަހަރަށް ފަހު ނިއުކުލިއަރ ޓެސްޓެއް ކުރަން މަޝްވަރާކޮށްފި\nމަރިޔަމް ލީނާ 23 މޭ 2020 18:43\nއެމެރިކާއިން 27 އަހަރަށް ފަހު، އަލުން ނިއުކުލިއަރ ޓެސްޓުތަަކެއް ކުރަން މަޝްވަރާކޮށްފިއެވެ.\nއެންމެ ފަހުން ނިއުކުލިއަރ ޓެސްޓު ކުރަން އެމެރިކާއިން ބޮމެއް ގޮއްވާފައި ވަނީ 1992 ވަނަ އަހަރުގައެވެ. އެމެރިކާ އިން މިފަދަ ޓެސްޓުތަކެއް ކުރުމަށް މަޝްވަރާ ކުރިކަން ރިޕޯޓުކޮށްފައިވަނީ އެ ޤައުމުގެ ނޫހެއްކަމަށްވާ ވޮޝިންޓަން ޕޯސްޓްގައެވެ.\nއަދި މިފަދަ މަޝްވަރާތަކެއް ކޮށްފައިވަނީ، އެމެރިކާގެ ސަލާމަތާ ބެހޭ އޭޖެންސީތަކުގެ މެދުގައި ބޭއްވި މަޝްވަރާތަކެއްގައި ޗައިނާ އަދި ރަޝިޔާއިން މިފަދަ ޓެސްޓުތަކެއް ކުރާކަމަށް އެމެރިކާގެ ސަރުކާރުން ބުނުމުންނެވެ.\nމި މަޝްވަރާ ކުރިނަމަވެސް، މިފަދަ ޓެސްޓު ތަކެއް ކުރުމަށް އަދި ނިންމާފައި ނުވެއެވެ. ނަމަވެސް ޗައިނާ އާއި ރަޝިޔާ ގެ ފަރާތުން ކުރިމަތިވާ ނުރައްކަލަށް ތައްޔާރުވުމާއި ގުޅޭ ގޮތުން ކަންތައްތަކެއް ނިންމުނު ކަމަށްވެއެވެ.\nނިއުކުލިއަރ ހަތިޔާރު މިވަގުތު ހުރީ9ޤައުމެއްގައެވެ. އެއީ އެމެރިކާ، ރަޝިއާ، އިނގިރޭސިވިލާތް، ފްރާންސް، ޗައިނާ، އިންޑިއާ، ޕާކިސްތާން، ނޯތު ކޮރެއާ އަދި އިޒްރޭލެވެ.\nހަނގުރާމައެއްގައި ނިއުކުލިއަރ ހަތިޔާރު ބޭނުންކޮށްފައިވަނީ އަދި އެންމެ ދެފަހަރެވެ. އެއީ ދެވަނަ ބޮޑު ހަނގުރާމާގައި އެމެރިކާއިން ޖަޕާނުގެ ހިރޮޝިމާ އަދި ނަގަސާކީއަށް ވައްޓާލީ ދެ އެޓޮމިކް ބޮމެވެ.\nއެމެރިކާ ނިއުކުލިއާ ރަޝިޔާ ޗައިނާ\nOctober 31, 2019 11:43:26\nއެމެރިކާއިން އީރާނާ ގުޅޭ ގޮތުން ދީފައިވާ ބައެއް ލުއިތައް އާކުރުމަށް ނިންމައިފި\nJanuary 15, 2020 18:06:01\nއިރާނުން ނިއުކްލިއާ އެއްބަސްވުމާއި ހިލާފުވެފައިވާ ކަމަށް ޔޫރަޕުގެ ޤައުމުތަކުން ބުނެފި\nAugust 22, 2019 09:14:00\nޗައިނާއާއި ރަޝީޔާއިން އ.ދގެ ސަލާމަތީ މަޖިލިހުގެ ބައްދަލަވުމެއް ބޭއްވުމަށް އެދިއްޖެ


Influenza Fethurey Minvaru Adhives Dhah Nuvey - Vaguthu\nއިންފްލުއެންޒާ ފެތުރޭ މިންވަރު އަދިވެސް ދަށް ނުވޭ\nމާލެ އާއި ބައެއް އަތޮޅުތަކުގައި ފެތުރެމުންދާ އަރިދަފުސް ރޯގާ އާއި އިންފްލުއެންޒާ ފެތުރެމުންދާ މިންވަރު އާންމުކޮށް އުޅޭ މިންވަރަށް ވުރެ އަދިވެސް މަތިކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) ގެ ތަފާސް ހިސާބުތަކުން ދައްކައިފިއެވެ.\nއެޗްޕީއޭއިން މިއަދު ނެރުނު ބަޔާނެއްގައި ވިދާޅުވީ އަރިދަފުސް ރޯގާ ޖެހިގެން މިދިޔަ ހަފްތާގައި 9050 މީހުން އަދި އޭގެ ކުރީ ހަފްތާގައި 9710 މީހުން ޑޮކްޓަރަށް ދައްކާފައިވާ ކަމަށް ރިޕޯޓުކޮށްފައިވާ ކަމަށެވެ.\nއެހެންކަމުން އަރިދަފުސް ރޯގާ އާއި އިންފްލުއެންޒާ އިން ރައްކާތެރިވުމަށް ކުރިންވެސް އިލްތިމާސްކޮށްފައިވާ ފިޔަވަޅުތައް އަޅަމުން ގެންދިއުމަކީ މުހިއްމު ކަމެއް ކަމަށް އެޗްޕީއޭއިން ހާމަކުރެއެވެ.\nއިންފްލުއެންޒާގެ ހާލަތަށް ބަލާއިރު މި ބައްޔަށް ޓެސްޓުކުރެވޭ މީހުންގެ ތެރެއިން ގިނަ މީހުން ޕޮޒިޓިވް ވެފައިވަނީ އިންފްލުއެންޒާ A އަށް ކަމަށް ނަތީޖާތަކުން ދައްކާ ކަމަށް އެޗްޕީއޭއިން ވިދާޅުވިއެވެ. އިންފްލުއެންޒާ އަށް ޓެސްޓު ކުރެވެނީ ބަލީގެ އަލާމާތްތައް ފެންނަ މީހުންގެ ތެރެއިން ހާލުދެރަވެގެން އެނދުމަތި ކުރެވިފައިވާ މީހުންގެ ފަރާތުން ނަގާ ސާމްޕަލްތަކުން ކަމަށްވެސް އެޗްޕީއޭ އިން މައުލޫމާތުދެއެވެ.\nމި ބަލީގެ އަލާމާތްތައް ފެންނަ މީހުންނަށް ފަރުވާ ދިނުމަށް ބޭނުންވާ ބޭސް ހޮސްޕިޓަލުތަކަށް ފޯރުކޮށްދީ ފަރުވާ ދިނުމުގައި ގެންގުޅެންވާނެ އުސޫލުތަކާއި ޕްރޮޓޮކޯލްތަކަށް ހިދުމަތްދޭ ފަރާތްތައް އަހުލުވެރިކޮށް ފަރުވާ ކަންތައްތައް އަތޮޅު އަދި ރީޖަނަލް ހޮސްޕިޓަލުތަކުގައި ހަރުދަނާކުރެވިފައިވާނެ ކަމަށް އެޗްޕީއޭއިން ވިދާޅުވިއެވެ.\nއަރިދަފުސް ރޯގާ އާއި އިންފްލުއެންޒާ ފަދަ ބަލިތަކަކީ ވަރަށް ފަސޭހައިން ފެތުރޭ ބަލިތަކަކަށްވާތީ މި ރޯގާ ފެތުރެން ފެށުމާ ގުޅިގެން އެއްވެއުޅުން މަދުކުރުމަށާއި ބަލިން ރައްކާތެރިވުމަށާއި އާއްމު ސާފުތާހިރުކަން ދެމެހެއްޓުމަށް ދީފައިވާ އިރުޝާދުތަކަކީ ބަލި ފެތުރޭ މިންވަރު ދަށްކުރުމަށް މުހިއްމު ކަންތައްތައް ކަމަށް އެޗްޕީއޭއިން މައުލޫމާތުދެއެވެ.\nމީގެއިތުރުން އިންފްލުއެންޒާ ވެކްސިން ޖެހުމަކީ ބަލިން ރައްކާތެރިވުމަށް އެޅޭނެ ވަރަށް މުހިއްމު ފިޔަވަޅެއްކަން އެޗްޕީއޭއިން ފާހަގަކުރެއެވެ.\nބަލިތަކުން ރައްކާތެރިވުމަށް ކުރަންޖެހޭ ކަންތައްތައް:\n1- އަރުދަފުސް ރޯގާ ޖެހިއްޖެނަމަ، ކެއްސާ ކިނބިހި އަޅާއިރު އަނގަމަތީގަޔާއި ނޭފަތްމަތީގައި ޓިޝޫ ނުވަތަ ކުޑަ ރުމާލެއް އެޅުން އަދި ޓިޝޫފަދަ ތަކެތި ހާމައަށް އެއްލާނުލުން\n2- ރޯގާޖެހި، ކެއްސާނަމަ މީހުން އެއްވެ އުޅޭ ތަންތަނަށް ނުދިއުން އަދި ކުޑަކުދިން އެތަންތަނަށް ނުގެންދިއުން\n3- ދުންފަތުގެ ދުމުން ކުޑަކުދިން ރައްކާތެރިކޮށް، ގޭތެރޭގައި ދުންފަތުގެ އިސްތިއުމާލު ނުކުރުން\n4- ރޯގާޖެހިފައިވާނަމަ ކުޑަކުދިންނާ ދުރުހެލިވެ އުޅުން\n5- ބަލިޖެހުމުން ނުރައްކާ ވުމުގެ ފުރުސަތު އޮތް މީހުން، އިންފްލުއެންޒާ ވެކްސިން ޖެހުން އަދި ރޯގާ ޖެހި ހުން އަންނަނަމަ، ޑޮކްޓަރެއްގެ ލަފާ ހޯދުން\n6- ބަލިވެގެން ޑޮކްޓަރަށް ދައްކާއިރު، ވީހާވެސް މަދު މީހުން ބަލިމީހާއާއެކު ހޮސްޕިޓަލަށް ދިޔުން،\n7- އާއްމު ސާފުތާހިރުކަމަށް، ހާއްސަކޮށް ސައިބޯނި ލައިގެން އަތްދޮވުންފަދަ ކަންކަމަށް ސަމާލުކަންދިނުން


ނަން ބޯޑުތަކުގައި ބޮޑުވާން ޖެހެނީ ތާނައިން ލިޔެފައިވާ އަކުރުތައް! – Faanooz\nނަން ބޯޑުތަކުގައި ބޮޑުވާން ޖެހެނީ ތާނައިން ލިޔެފައިވާ އަކުރުތައް!\nMarch 27, 2018 | އަޙުމަދު އުނައިސް\nދިވެހި ބަހުގެ އެކެޑެމީން ދިވެހި ބަސް ރައްކާތެރި ކުރުމަށްޓަކައި ގިނަގުނަ މަސައްކަތްތަކެއް ކުރަމުންދާތަން މިއަދު މީސް މީޑިއާގެ ޒަރިއްޔާއިން އަޅުގަނޑުމެންނަށް ހާމަވަމުން އެބަ ދެއެވެ. އެގޮތުން ބަސް ރައްކާކުރުމަށްޓަކައި އައު ލަފުޒުތަކެއް އުފެއްދުމަކީ އަޅުގަނޑުމެން އުފާކުރާ ކަމެކެވެ.\nބަސްތޫރައިގެ ނަމުގައި ބަސްތޫރަ.އެމްވީ އިން އަލަށް އުފެދުނު ލަފުޒުތައް އަޅުގަނޑުމެންނަށް ފެންނަން އެބަ ހުއްޓެވެ. އެގޮތުން ބަސްތޫރައިގެ ހަތަރު ވޮލިއަމެއް މިއަދުވަނީ އުފައްދާފައެވެ. ދާދި ފަހުން އަޅުގަނޑުމެންނަށް ފެނިގެން ދިޔައީ އައު ޤާނޫނެއް ފާސްކޮށްއިވާ ތަނެވެ. މި ލިޔުމުގައި އަޅުގަނޑު ބަލާލާނީ އެ ޤާނޫނުގެ މައްޗަށެވެ.\nދިވެހި ރާއްޖޭގެ ޤައުމީ ބަހަށް އިސްކަން ދިނުމުގެ ޤާނޫނު 9/2011 ގައި ބަޔާންކޮށްފައިވަނީ ދިވެހި ރާއްޖޭގައި މީހުން ދިރިއުޅޭ ކޮންމެ ރަށެއްގައި ހުންނަ ނަން ބޯޑެއްގައި އެތަނެއްގެ ނަން ތާނަ އަކުރުން ލިޔެފައި އޮންނަންވާނެކަމަށެވެ. އަދި އެހެން އަކުރަކުން ލިޔާނަމަ ތާނައިން ލިޔެފައިވާ އަކުރަށްވުރެ ބޮޑުވެގެން ނުވާނެކަމުގައެވެ.\nފޮޓޯ: ދިވެހި ބަހުގެ އެކެޑަމީ\nއަޅުގަނޑުމެންގެ ދިވެހިރާއްޖޭގައި ހުރި ސައި ހޮޓާތަކާއި ރެސްޓޯރެންޓްތައް، ފިހާރަތަކާއި ގާޑިޔާތަކުގެ އިތުރުން ގެސްޓް ހައުސްތަކުންވެސް ފެންނަމުންދަނީ ނަންބޯޑުގައި ދިވެހިބަހަށްވުރެ ބޮޑަށް އިނގިރޭސިބަހަށް އިސްކަން ދޭތަނެވެ. މިއީ އަޅުގަނޑުމެން ހިތާމަކުރަންޖެހޭ ކަމެކެވެ. އަމިއްލަ ބަހަށްވުރެ އެހެންބަހަކަށް އިސްކަންދެވޭތީއެވެ.\nބަސް ހިމާޔަތް ކުރުމަށާއި، ދިވެހިބަހަށް އިސްކަން ދިނުމުގައި މިފަދަ ކަންކަމަށް ސަމާލުވެ، ޤާނޫނުތަކާ އެއްގޮތަށް ޢަމަލުކުރުމަކީ މިކަމަށް އޮތް އެންމެ މުހިންމު ކަމެވެ. ދުނިޔޭގެ ކޮންމެ ޤައުމެއްގައިވެސް، އެ ޤައުމެއްގެ ބަސް ހިމާޔަތް ކުރުމަކީ ޤައުމުގެ ފަރުދުންގެ ވާޖިބަކަށް ވީއިރު، ދިވެހިބަސް ހިމާޔަތް ކުރުމުގައިވެސް އަޅުގަނޑުމެން ކޮންމެ މީހަކުމެ މަސައްކަތް ކުރަން އެބަ ޖެހެއެވެ.\nނަން ބޯޑު ބަސްތޫރަ އައު ލަފުޒު މަސް ކުރިއެރުވުން ދިވެހި ބަހުގެ އެކެޑަމީ ޤަވާއިދު


ވައިގެމަގުން ދަތުރުކުރާ ފަސިންޖަރުންގެ ޙައްޤުތައް ރައްކާތެރިކުރުމުގެ ބިލު މަޖިލީހުން ބަލައިގަތުމަށް ފާސްކޮށްފި – Maldivian Democratic Party\n04 އޮގަސްޓް 2010\nވައިގެމަގުން ދަތުރުކުރާ ފަސިންޖަރުންގެ ޙައްޤުތައް ރައްކާތެރިކުރުމުގެ ބިލު މަޖިލީހުން ބަލައިގަތުމަށް ފާސްކޮށްފި\nމިއަދު ބޭއްވުނު ރައްޔިތުންގެ މަޖިލީހުގެ 2010 ވަނަ އަހަރުގެ ދެވަނަ ދައުރުގެ 24 ވަނަ ޖަލްސާގައި ވައިގެމަގުން ދަތުރުކުރާ ފަސިންޖަރުންގެ ޙައްޤުތައް ރައްކާތެރިކުރުމުގެ ބިލު މަޖިލީހަށް ބަލައިގަތުމަށް ވޯޓަށް އެއްސެވުމުން އެވަގުތު ޖަލްސާއަށް ޙާޒިރުވެ ވަޑައިގެން ވޯޓުގައި ބައިވެރިވެވަޑައިގެންނެވި 71 މެންބަރުންގެ ތެރެއިން 70 މެންބަރުންގެ އަޣުލަބިއްޔަތުން މަޖިލީހަށް އެބިލު ބަލައިގަތުމަށް ފާސްކޮށް, މަޖިލީހުގެ ގަވާއިދުގައިވާ ގޮތުގެމަތިން ބިލު އިތުރަށް ދިރާސާކުރުމަށް ޤައުމީ ތަރައްޤީ ކޮމިޓީއަށް ފޮނުވައިފިއެވެ.\nމިއަދުގެ ޖަލްސާއަށް ޤާނޫނުއަސާސީއާ ޚިލާފު ޤާނޫނުތަކުގެ ބައިތަކާއި ގުޅޭގޮތުން، ޤާނޫނުއަސާސީގެ 299 ވަނަ މާއްދާގެ (ށ) އަށް ޙަވާލާދީ، ރައްޔިތުންގެ މަޖިލީހުގެ ގަވާއިދު 142 ގެ ވަނަ މާއްދާއަށް ރިޢާޔަތްކޮށް، އެގަވާއިދުގެ 144 ވަނަ މާއްދާގެ ދަށުން ހުށަހަޅުއްވާފައިވާ ޤަރާރު ދިރާސާކުރެއްވުމަށްފަހު9މެންބަރުންގެ ވަގުތީ ކޮމިޓީން ނިންމެވި ގޮތުގެ ރިޕޯޓް އެކޮމެޓީގެ މުޤައްރިރު ކުޅުދުއްފުށީ ދެކުނު ދާއިރާގެ މެންބަރު މުޙައްމަދު ނަޝީދު ހުށަހެޅުއްވިއެވެ. ނަމަވެސް މިއަދުގެ ޖަލްސާގައި މިރިޕޯޓް އިތުރަށް ފުރިހަމަ ކުރެއްވުމަށްފަހު އަލުން މަޖިލީހަށް ހުށަހެޅުއްވުމަށް އަނބުރާ ކޮމެޓީއަށް ރިޕޯޓް ފޮނުއްވުމަށް ހުށަހެޅި ތާއީދުލިބިފައިވާ ހުށަހެޅުމަށް ވޯޓަށް އެއްސެވެމުން ފާސްވެފައިވަނީ ޙާޒިރުވެވަޑައިގެން ވޯޓުގައި ބައިވެރިވެވަޑައިގެންނެވި 71 މެންބަރުންގެ ތެރެއިން 70 މެންބަރުންގެ އަޣުލަބިއްޔަތުންނެވެ.\nމިއަދުގެ ޖަލްސާއަށް ދިވެހިރާއްޖޭގެ ސިވިލްއޭވިއޭޝަން އޮތޯރިޓީގެ ބިލު ހުށަހެޅުއްވުމަށްފަހު، އެބިލުގެ އިބްތިދާއީ ބަހުސްވަނީ ކުރިއަށް ގެންދަވާފައެވެ. މިބިލު މަޖިލީހަށް ހުށަހަޅުއްވައިދެއްވީ ކުޅުދުއްފުށި އުތުރު ދާއިރާގެ މެންބަރު ޢަބްދުލްޣަފޫރު މޫސާއެވެ. މިބިލުގެ އިބްތިދާއީ ބަހުސް ކުރިއަށް ގެންދަވަނިކޮށް މިއަދުގެ ޖަލްސާގެ ވަގުތު ހަމަވުމުން ރިޔާސަތުން ވަނީ މިއަދުގެ ޖަލްސާ ނިންމަވާލައްވާފައެވެ.\n75 މެންބަރުން ހާޒިރުވެވަޑައިގެންނެވި މިއަދުގެ ޖަލްސާގެ ރިޔާސަތު ބެލެހެއްޓެވީ، ރައްޔިތުންގެ މަޖިލީހުގެ ރައީސް އަލްފާޟިލް ޢަބްދުﷲ ޝާހިދާއި، ރައްޔިތުންގެ މަޖިލީހުގެ ނާއިބު ރައީސް އަލްފާޞިލް އަޙުމަދު ނާޒިމާއި، ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 82 ވަނަ މާއްދާގެ (ށ) އާ ހަވާލާދީ ރައްޔިތުންގެ މަޖިލީހުގެ ގަވާއިދުގެ 10 ވަނަ މާއްދާގެ (ހ) ގައިވާ ގޮތުގެމަތިން ވެލިދޫ ދާއިރާގެ މެންބަރު ޢަލީ މުޙަންމަދުއެވެ.\nމަޖިލީހުގެ ޖަލްސާއެއް ދެން އޮންނާނީ7އޯގަސްޓް 2010 ވާ ހޮނިހިރު ދުވަހު ހެނދުނު9ޖަހާއިރުއެވެ.


News - HA Atoll ge Information Officer Mauloomaath dhinumuge bahdhaluvumeh\nހއ އަތޮޅު އިންފޮމޭޝަން އޮފިސަރުނަށް މަޢުލޫމާތު ދިނުމުގެ ބައްދަލުވުމެއް ބާއްވައިފި\n03 އޯގަސްޓު 2015\nއިންފޮމޭޝަން ކޮމިޝަނަރުގެ އޮފީހުން އިންތިޒާމްކޮށްގެން މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނަށް އަހުލުވެރިކުރުމަށްޓަކައި ހއ.އަތޮޅުގެ އިންފޮމޭޝަން އޮފިސަރުންނަށް، ހއ.ދިއްދޫގައި މިއަދު އެއްދުވަހުގެ މަސައްކަތު ބައްދަލުވުމެއް ފަށައިފިއެވެ.\nހއ.އަތޮޅުގައި ހުރި ދައުލަތުގެ މުއައްސަސާތަކުގައި މަސައްކަތް ކުރާ މުވައްޒަފުނަށް އަމާޒުކޮށްގެން ބޭއްވޭ މިބައްދަލުވުމުގައި އެ އަތޮޅުގައި ހުރި ދައުލަތުގެ މުއައްސަސާތަކުން 23 މުވައްޒަފުން ބައިވެރިވެއެވެ. މިބައްދަލުވުން ޝަރަފުވެރިކޮށްދެއްވީ ހއ. އަތޮޅު ކައުންސިލް އިދާރާގެ ރައީސް އަލްފާޟިލް މުޙައްމަދު ރަޝީދެވެ.\nމި ބައްދަލުވުން އިފްތިތާހް ކުރުމަށް ބޭއްވި ބައްދަލުވުމުގައި ވާހަކަފުޅު ދައްކަވަމުން ކައުންސިލްގެ ރައީސްގެ ވާހަކަފުޅުގައި ލާމަރުކަޒީ އުސޫލުން ކަންކުރަމުންދާގޮތާއި ލާމަރުކަޒީ އުސޫލުގައި އޮންނަ އެއްޗެއް ގިނަ ރައްޔިތުންނަށް ރަނގަޅަށް އެނގިފައި ނުވާކަމަށް ފާހަގަ ކުރެއްވިއެވެ. އަދި މި މަސައްކަތު ބައްދަލުވުމުން ބައިވެރިންގެ އޮފީހާ މެދު އޮންނަ ޝައްކުތައް ފިލުވުމަށް މަސައްކަތް ކުރެއްވުމަށް ގޮވާލެއްވިއެވެ. މީގެ އިތުރުން، ސިޔާސީ ވަކި ފިކުރަކަށް ތަބާވެގެން މަޢުލޫމާތު ދޫކޮށް ނުވަތަ މަޢުލޫމާތެއް ނުދީ ނުހިފެހެއްޓޭނެކަމަށާއި ދެފުށްފެންނަގޮތަށް އޮފީސްތައް ހިންގުމަށްޓަކައި މަޢުލޫމާތު ދޫކުރެއްވުމަށް ވެސް އެދިވަޑައިގަތެވެ.\nމިބައްދަލުވުމުގައި މަޢުލޫމާތު ދެއްވަނީ އިންފޮމޭޝަން ކޮމިޝަނަރުގެ އޮފީހުގެ މުވައްޒަފުންނެވެ. މިއީ ރާއްޖޭގެ އަތޮޅުތަކަށް ޚައްޞަކޮށްގެން ބާއްވާ ސިލްސިލާ ބައްދަލުވުންތަކުގެ ތެރެއިން7ވަނަ ބައްދަލުވުމެވެ.


Agu Bodukoh Diesel Gai Massalagaai Fenakaige Isveriegge Mahchah Dhauvaa Kuranee\nއަގުބޮޑުކޮށް ޑީސަލް ގަތް މައްސަލާގައި ފެނަކައިގެ ވެރިއެއްގެ މައްޗަށް ދައުވާ ކުރަނީ\nފެނަކައިން ހިންގާ އިންޖީނުގެއެއް---\nހަބަރު | | 19 އޮކްޓޯބަރ 2017 |3ކޮމެންޓް\nފެނަކައިން އަތޮޅު ތެރޭގެ ރަށްރަށަށް ކަރަންޓު ފޯރުކޮށް ދިނުމަށް ބޭނުންވާ ތެޔޮ އެސްޓީއޯ މެދުވެރިކޮށް ގަތުމަށް ނިންމާފައިވަނިކޮށް އެސްޓީއީއޯއަށް ވުރެ ބޮޑު އަގުގައި އަމިއްލަ ފަރާތްތަކުން ބައެއް ރަށްރަށަށް ތެޔޮ ގަތް މައްސަލާގައި ފެނަކަ ކުންފުނީގެ ޕްރޮކިއުމެންޓް ޑިޕާޓުމެންޓުގެ ޑައިރެކްޓަރުގެ މައްޗަށް ދައުވާ ކުރަން ޕީޖީ އޮފީހަށް ފޮނުވައިފިއެވެ.\nޕްރޮކިއުމެންޓު ހެޑްގެ މައްޗަށް ދައުވާ ކުރަނީ އެސްޓީއޯގެ އެފްއެސްއެމްއަށް ވުރެ ބޮޑު އަގުގައި ފެނަކައަށް ބޭނުންވާ ޑިސަލް ގަނެފައިވާތީއެވެ. އޭސީސީން ބުނެފައިވާ ގޮތުގައި އެގޮތަށް އަމިއްލަ ފަރާތްތަކުން ޑީސަަލު ގަތުމަށް ހުއްދަ ދީ އޭނާ ސޮއިކޮށްފައިވާ އިރު ވަޒީފާގެ ބަޔާނުގައި ވެސް އެ ކޯޕަރޭޝަނަށް ބޭނުންވާ މުދާ ހޯދަން ވާނީ ޕްރޮކިއުމެންޓް ގަވާއިދާ އެއްގޮތްވާ ގޮތުގެ މަތިން އެންމެ ހެޔޮ އަގު ހުށަހަޅާ ފަރާތަކުން ކަމަށް ބަޔާންކޮށްފައިވެއެވެ.\nއޭސީސީން ބުނެފައިވާ ގޮތުގައި ފެނަކައަށް ބޭނުންވާ ޑީސަލް އެސްޓީއޯ މެދުވެރިކޮށް ގަތުމަށް އެކޮނޮމިކް އެންޑް ޔޫތު ކައުންސިލުން ނިންމާ އެގޮތަށް ވަނީ އަންގާފައެވެ. އަދި އެގޮތަށް އަމަލު ކުރަމުންދާ ކަމަށް ފެނަކައިން ވެސް ވަނީ އަންގާފައެވެ. ނަމަވެސް 2016 ވަނަ އަހަރުގެ ޖެނުއަރީ މަހުގެ ހަތަރު ވަނަ ދުވަހުން ފެށިގެން އޮގަސްޓު 15 އާއި ހަމައަށް ދެކުނުގެ ހަތަރު އަތޮޅާއި، ދ.ކުދަހުވަދޫއާއި، ހދ.ކުޅުދުއްފުއްޓަށް ބޭނުންވާ ޑީސަލު ގަނެފައިވަނީ އެފްއެސްއެމްއަށް ވުރެ އަގުބޮޑުކޮސް އަމިއްލަ ފަރާތަކުންނެވެ. އެއީ އޭސީސީން ތަހުގީގު ހިންގި މުއްދަތެވެ.\nއެ މައްސަލާގައި ޕްރޮކިއުމެންޓު ޑިޕާޓުމެންޓުގެ ޑައިރެކްޓަރުގެ މައްޗަށް އެހެން ބަޔަކަށް ނާޖާއިޒު ފައިދާއެއް ހޯދާ ދިނުމުގެ ދައުވާގެ އިތުރުން އެ މުއްދަތުގައި ކުންފުންޏަށް އެކަމުން ގެއްލުންވެފައިވާ 1027370 ރުފިޔާ އޭނާގެ އަތުން ހޯދަން ވެސް ދައުވާ ކުރުމަށް އޭސީސީން އެދިފައިވެއެވެ.\nކޮބައިތޯ އެހެން ހުރިހާ އަތޮޅުތަކެއް އަދި ތިޔަ ބުނާ ބޮޑު އަގުގައި ތެޔޮ ގަނެފައިވަނީ 1 މޭ 2017 އާއި ހަމައަށް އުމުއްތަށްވީ ކިހިނެތްތޯ؟ ވަކިހިސާބުން ލަފުގައިހިފާ ހިއްލާލީތޯ ހުއްޓާލީ.\nމިވެސް މިހާރު ޖަލްސާއަށް ގެންދަން ކުރާ ކަމެއްދޯ.\nޢެއް މިލިޔަންތޯ ފެނަކާ އަށް ގެއްލުންވީ ؟ އެތައް މިލިއެނެއްގެ ފައިދާ ބަޔަކު އެކަމުން ނުނަގާތޯއެވެ. ؟


އިސްލާމްދީނުގެ އަލީގައި ފެމިނިޒަމްގެ ފިކުރު –3– DhiSalafiyyah\nރެޑިކަލިޒަމްގެ ވިސްނުމުގައި ފެމިނިޒަމް މާނަކުރެވޭ ގޮތްތައް\nރެޑިކަލިސްޓް ވިސްނުމުގައި ފެމިނިޒަމްގެ ތަޢުރީފު ބިނާވެގެން އަންނަނީ ވިސްނުމުގެ އައު ވައްޓަފާޅިއަކުންނެވެ. އަދި ތާރީޚުގެ ތެރެއިން ފިރިހެނުންނާއި އަންހެނުންނާ ދެމެދުގައިވާ ގުޅުން ފަހުމުކުރުމުގައި ގެންގުޅެނީ އެހެން ނަޒަރިއްޔާތަކާ ތަފާތު އުސްލޫބެކެވެ. އަދި މުޖުތްމަޢު ބިނާކުރުމާއި މިންތީގެ ހަމަހަމަކަމުގެ ވާހަކަތައް ދައުރުވަނީ ފިރިހެނުން އިސްސަފުގައި ތިބެ ހިންގާ ނިޒާމު (patriarchal system) ގެ ވަށައިންނެވެ. އެހެންކަމުން އެ ނިޒާމުގެ އަސާސްތަކަށް ބަދަލު ގެނައުމަށް އަމާޒުކުރެއެވެ. އަދި އަންހެނުންނަށް އެބައިމީހުންގެ ހަށިގަނޑުގެ މިލްކުވެރިކަމާއި އެ ހައްޓަށް އަމުރުހިންގުމުގެ ބާރު އަނބުރާ އަންހެނުންނަށް ހޯދައިދިނުމަށް މަސައްކަތް ކުރެއެވެ. އެގޮތުން ރެޑިކަލިސްޓް ވިސްނުމުގައި އަންނަނިވި ގޮތްތަކަށް ފެމިނިޒަމް މާނަކުރެވެއެވެ.\n[ފެމިނިޒަމަކީ އިޖުތިމާޢީ ބާރެކެވެ. އަދި އެކަން ބިނާވެގެންވަނީ ދެ ޖިންސުގެ މީހުން، ޘަޤާފީ، އިޤްޠިޞާދީ އަދި ސިޔާސީގޮތުން ތަފާތު ފަންތިތަކަށް ބަހާ ކޮންމެ މުޖުތަމަޢެއްގައި އަންހެނުން ވަޒަންކުރެވެނީ ފިރިހެނުންނަށް ވުރެ ދަށްކޮށްކަމަށް ޤަބޫލުކުރާ ޤަބޫލުކުރުމުގެ މައްޗަށެވެ. އަދި އަންހެނުންނަށް އަމިއްލަ އިޚްތިޔާރުގައި، ޖަމާޢީ މަސައްކަތުން އަންހެނުންގެ ޙާލަތު ބަދަލުކުރެވިދާނެކަމަށް ދެކޭ ދެކުމަށްވެސް މިކަން ބިނާވެއެވެ.]\nއަދި ބެލް ހޫކްސް މިފަދައިން ތަޢުރީފު ގެނެސްފައިވެއެވެ. [ޖިންސީ ގޮތުންނާއި ނަސްލީ ގޮތުން އަދި ފަންތީގެ ގޮތުން ހުޅަނގުގެ ޘަޤާފަތުގައި އަށަގަނެފައިވާ ބާރުވެރިކަމުގެ ޤަބޫލުކުރުން ނައްތާލުމަށް ކުރެވޭ މަސައްކަތެކެވެ.]\nކްރިސް ވީޑަން (Chris Weedon)ގެ ތަޢުރީފުގައި ފެމިނިޒަމަކީ، [ފިރިހެނުންނާއި އަންހެނުންނާ ދެމެދުގައިވާ ގުޅުމުގައި އެކުލެވޭ ބާރުވެރިކަމުގެ މީޒާން ބަދަލުކޮށްލުމަށް މަސައްކަތްކުރާ ސިޔާސަތެކެވެ.]\nއަދި ޖެކް ޑެރިޑާ (Jacques Derrida) އަންނަނިވި ގޮތަށް ފެމިނިޒަމްގެ ތަޢުރީފު ގެނެސްފައިވެއެވެ. [އަންހެނުން ފިރިހެނުންނާ އެއްފަދަވުމަށް އަދި ޙަޤީޤަތާއި ޢިލްމު އަދި ޒާތީ އިހުސާސްތަކުން އެއްކިބާވެ ހުރެ ޙަޤީޤަތަށް ބެލުމަށް ވަކާލާތުކުރާ، ކަންކަމަކީ ދޮގު ނުކުރެވޭނެ ޙަޤީޤަތްކަމަށް ސާބިތުކޮށްދޭން ޖެހޭ ފަލްސަފާވެރިން (dogmatic philosophers) ފަދައިންވުމަށް އެދި އަންހެނުން މަސައްކަތް ކުރާ މަގުތަކެވެ.]\nމިގޮތުން މި ވިސްނުމުގައި ފެމިނިޒަމް ސިފަވެގެން މި ދަނީ އަންހެނުންގެ ޙާލަތު އަދި ފިރިހެނުންނާ ދެމެދު އޮންނަ ގުޅުން ބަދަލު ކުރުމަށްޓަކާ އަނިޔާވެރިވުމާއި ހައްދުފަހަނަ އަޅައިދިއުމުގެ ސިފަތަކުންނެވެ. ޒިކުރު ކުރެވިދިޔަ ތަޢުރީފުތަކުން މިކަން ސާފުވެ ބަޔާންވެގެންދެއެވެ. އަދި އެބައިމީހުންގެ ލަނޑުދަނޑިތަކާއި މިސްރާބަށް އެޅޭ ކޮންމެ ހުރަހަކާ ދެކޮޅުވެރިވެ ހަނގުރާމަ ކުރެއެވެ. ސިފަވެގެން މި ދަނީ ފެމިނިޒަމް ބަދަލުވަމުން އައިސް މިހާރު އޮތް ޙާލަތެވެ.\n الأسس الفلسفية للفكر النسوي الغربي / مدخل إلى الفكر النسائي الغربي المعاصر\n Feminisms: A Reader, by Maggie Humm\n Feminist Theory, by Wendy Kolmar and Frances Bartkowski\n المرأة في الفكر الإسلامي المعاصر، للشيخ محمد شبستري وآخرين\n Cambridge Encyclopedia of Literature


ނާދިޔާ މިސް: ދަރިވަރުންގެ ލޯބި ހޯދި ފިސާރި ކަނބަލެއް - MNUSU\nin ރިޕޯޓްސް, މެއިން ރިޕޯޓްތައް\nޔޫނިއަންގެ އެކި ދައުރުތަކުގެ ހިންގާ ކޮމެޓީ މެމްބަރުންނާއިއެކު، ކުރީގެ ޑީން އޮފް ސްޓޫޑެންޓް ނާދިޔާ އަހުމަދު\nދިވެހިރާއްޖޭގެ ޤައުމީ ޔުނިވަރސިޓީ (އެމް.އެން.ޔޫ) ޑީން އޮފް ސްޓޫޑެންޓްގެ މަގާމުން ނާދިޔާ އަހުމަދު، ދަރިވަރުންގެ ނަމުންނަމަ ނާދިޔާ މިސް އެއް ދައުރު ހަމަ ކުރައްވާ ވަޑައިގެންނެވި ކަމަކު، ދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ) އަށާއި ދަރިވަރުންނަށް ކޮށްދިން ކަންތަކަކީ މި ޔޫނިއަނުން އަބަދުވެސް ބަލައިގަންނާނެ ކަންކަކަމެވެ. އަގު ނުކުރެވޭނެ އެތަށް ކަމެއް މިސްގެ ދައުރުގައި މި ޔޫނިއަންއަށް ކޮށްދީފައިވާއިރު، ޔޫނިއަނުން މިއަދު މިއޮތް ހަރުފަތަށް އައުމަށް މަގު ކޮށާދިނީ ނާދިޔާ މިސް އޭ ބުނުމުން ދޮގަކަށް ނުވާނެއެވެ.\nދަރިވަރުންގެ ކަމެއްގައި ޔޫނިއަނުން ކޮންމެ ވަގުތަކު ގުޅާލި ނަމަވެސް އެއްވެސް ވަރުބަލި ކަމެއް ނެތި އެކަމެއް ކޮށްދެވޭތޯ ބަލާ ބެލުމަކީ އަޅުގަނޑުމެންގެ ހަނދާނުން ފިލައިގެން ދާނެ ކަމެއް ނޫނެވެ. ”މިސް އެކަން ކޮށްދެވޭތޯ ބަލާނަން“ މިސް އެކަން ކޮށްދޭނަން“ މި ބަސްތަކަކީ އަޅުގަނޑުމެންނަށް އައު ބަސްތަކެއް ނޫނެވެ. ތިއީ ދަރިވަރުންނަށް ދެވަނަ މަންމަ އެކެވެ. ޔޫނިއަންއަށް ތިޔަ މަންމަގެ އެހީ އަބަދުވެސް ބޭނުންވާނެ ކަމީ ޝައްކެއް ނެތް ކަމެކެވެ.\nނާދިޔާ މިސް ފާހަގަވެގެން ގޮސްފައިވަނީ ދަރިވަރުންނާއި، ރަހުމަތްތެރި، ކަންކަމުގައި ދަރިވަރުންގެ ޚިޔާލު ހޯދި ޑީން އޮފް ސްޓޫޑެންޓް އެއްގެ ގޮތުގައި އެވެ. ދަރިވަރުންގެ ކުރިއެރުމަށް މިސް ކޮށްދިން ކަންކަމަކީ އަގު ނުކުރެވޭނެ ކަންކަމެވެ. ދަރިވަރުންނާއި ބެހެއްޓި ގާތް ގުޅުމަކީ އަޅުގަނޑުމެންގެ ހަނދާނުން ފިލައިގެންދާނެ ކަންކަމެއް ނުމެ ނޫނެވެ.\nއެމް.އެން.ޔޫ.އެސް.ޔޫގެ ހަރަކާތްތަކުގައި މިސް ބައިވެރިވި ބައިވެރިވުން މި ޔޫނިއަނުން އަބަދުވެސް ހަނދާން ހުންނާނެއެވެ. ޔޫނިއަންގެ ގޮފިތަކުގެ އިތުރުން ހިންގާ ކޮމެޓީން މިސް އާއި އަބަދުވެސް ބައްދަލުވެ ޚިޔާލާއި، މަޝްވަރާ ހޯދުމަށް އެދިލެއްވި ކޮންމެ އެދިލެއްވުމެއް މިސް ގަބޫލުކުރައްވާފައިވާއިރު، މިއީ ޔޫނިއަނުން އަބަދުވެސް ފާހަގަ ކުރާނެ ކަންކަމެވެ. އަދި މިސް އަމިއްލަ އިސްނެގުމާއެކު ޚިޔާލު މަޝްވަރާދެއްވާފައިވެއެވެ.\nއެމް.އެން.ޔޫ ފްރެޝާސް ނައިޓްގެ ތެރެއިން ކުރީގެ ޑީން އޮފް ސްޓޫޑެންޓް ނާދިޔާ އަހުމަދު\nޑީން އޮފް ސްޓޫޑެންޓްގެ މަގާމް ފުރަތަމަ ފަހަރަށް ތައާރަފް ކޮށްފައިވަނީ 2016 ވަނަ އަހަރުގައެވެ. އޭރު ޔޫނިއަންގެ ރައީސް ކަމުގެ މަގާމުގައި ހުންނެވި އަލްއުސްޛް އަލީ ރަޝީދު ވިދާޅުވީ ނާދިޔާ މިސް ޑީން އޮފް ސްޓޫޑެންޓްގެ މަގާމާއި ހަވާލުވީ އެމަނިކުފާނުގެ ދައުރުގައި ކަމަށާއި، އޭރުން ފެށިގެން ޔޫނިއަންގެ ލަނޑުދަނޑި ހާސިލް ކުރުމަށް މިސްގެ އެހީ ވަރަށް ބޮޑަށް ލިބިފައިވާ ކަމަށެވެ. އަލީ ރަޝީދު އިތުރަށް ވިދާޅުވީ މިދިޔަ ހަތަރު އަހަރު ޔޫނިއަންއަށް ކޮންމެ އަރުތަވެރި ކަމެއް ހޯދުމަށް މިސްގެ ދައުރު ވަރަށް ބޮޑަށް ލިބިފައިވާ ކަމަށެވެ.\nއެމް.އެން.ޔޫ.އެސް.ޔޫ ގެ ހަވަނަ ދައުރުގެ ރައީސް އަލްފާޟިލް އަރުޝަދު އަޝްރަފް ވިދާޅުވީ ނާދިޔާ މިސް އަކީ ދަރިވަރުންނަށް ދިމާވެފައިވާ ދަތިތައް ހައްލު ކުރުމަށް އެމް.އެން.ޔޫގެ މެނޭޖްމަންޓް އާއި އެކު މަސައްކަތް ކުރުމަށް ލިބުނު ފުރުސަތުގައި މެދުވެރިޔަކަށް ވީ ފަރާތްކަމަށާއި، ނާދިޔާ މިސްއަކީ ދަރިވަރުން ބާރުވެރި ކުރުމަށް ޔޫނިއަނުން ކުރި މަސައްކަތުގައި ދަރިވަރުންނަށް ފުރުސަތުތައް ހޯދައިދިނުމުގައި އެންމެ ބޮޑު ދައުރެއް އަދާކުރި އެއް ފަރާތް ކަމަށެވެ.\nއެމް.އެން.ޔޫ.އެސް.ޔޫ ގެ ހަތްވަނަ ދައުރުގެ ރައީސް އަލްފާޟިލް މުހައްމަދު ޝާން އާމިރް ވިދާޅުވީ ދަރިވަރުންގެ ޔޫނިއަންގެ ހިންގާ ކޮމިޓީގައި މަސައްކަތްކުރި2އަހަރުގެ ތެރޭގައި އެންމެ ބޮޑަށް އެހީތެރިވި އެއް ފަރާތަކީ ނާދިޔާ މިސް ކަމަށެވެ. ޚާއްޞަގޮތެއްގައި ދަރިވަރުންގެ ޔޫނިއަން އާއި ޤައުމީ ޔުނިވަރސިޓީގެ މެނޭޖްމަންޓާ ދެމެދު ކޯޑިނޭޓަރެއްގެ ޙައިޞިއްޔަތުން ނާދިޔާ މިސް އަދާކުރެއްވި ދައުރަކީ ލާމަސީލު މިސާލެއް ކަމަށް ޝާން ވިދާޅުވިއެވެ. މީގެ އިތުރުން ޝާން ވިދާޅުވީ އަމިއްލަ ޙައިޞިއްޔަތުން ދަރިވަރުންގެ ޔޫނިއަންގެ މަސައްކަތްތައް އިތުރަށް ހަރުދަނާ ކުރުމަށް ދެއްވި ނަސޭހަތްތަކާއި އިރުޝާދުތަކަކީ އަބަދުވެސް ދަރިވަރުންގެ ޔޫނިއަނުން ޝުކުރުވެރިވާނެ ކަމެއް ކަމަށެވެ. އަދި ޚާއްޞަކޮށް އެބޭފުޅާގެ ރައީސްކަމުގެ ދައުރުގައި ނާދިޔާމިސް ދެއްވި ފުރިހަމަ އެއްބާރުލުމަށް ވަރަށް ޚާއްޞަގޮތެއްގައި ޝުކުރު އަދާކުރާ ކަމަށެވެ.\nއެމް.އެން.ޔޫ.އެސް.ޔޫގެ ރައީސް އަލްފާޟިލް އަލީ ޝަމްއޫން ވިދާޅުވީ 2017 ވަނަ އަހަރުން ފެށިގެން މިއަދާ ހަމައަށްވެސް ދަރިވަރުންނަށް ދިމާވާ ކޮންމެ ކަމެއްގައި އެހީތެރިވުމަށް މިސް ކުރެއްވި މަސައްކަތްތަކަކީ ޔުނިވަރސިޓީގެ ހުރިހާދަރިވަރުން ޝުކުރުވެރި ހިތަކުން އަގުވަޒަންކުރާނެ ހިދުމަތްތަކެއް ކަމަށާއި، އަބަދުވެސް ދަރިވަރުންގެ ކަންކަމުގައި ޔޫނިއަންއާއި ގާތް ގުޅުމެއް ބާއްވައި، ކުޑަ ދުވަސްކޮޅެއްގެ ތެރޭގައި ގިނަ ކުދިންތަކެއްގެ ލޯބި ހޯއްދަވައި، ހުރިހާ ދަރިވަރުންނާމެދު އެ ބެހެއްޓެވި އޯގާތެރިކަމަކީ އަބަދުވެސް ދަރިވަރުން ހަނދާނުގައި ހުންނާނެ ހަނދާންތަކެއް ކަމަށެވެ. އަދި ވަކިން ހާއްސަގޮތެއްގައި ޔޫނިއަންގެ ހަރަކާތްތަކުގައި މިސްގެ ފަރާތުން ލިބިލެއްވި އެއްބާރުލުން ފާހަގަކޮށް ޝުކުރުދަންނަވާ ކަމަށާއި، ނާދިޔާ މިސް އަކީ ދަރިވަރުންނަށް މަންމައެއްފަދަ ފިސާރި ކަނބަލެއް ކަމަށް ޝަމްއޫން ވިދާޅުވިއެވެ.\nއެމް.އެން.ޔޫ.އެސް.ޔޫ އިން ނާދިޔާ މިސްއަށް އަބަދުވެސް އެދެނީ ކާމިޔާބީ އަށެވެ. އަދި ކުރިޔަށް އޮތް ތަނުގައި ވެސް މިސްގެ އެހީ މި ޔޫނިއަންއަށް ލިބޭނެ ކަމަށް އުންމީދު ކުރަމެވެ.\nލިޔުނީ: އަބްދުﷲ އަތޫފް އާތިފް


Trump ge plan ah EU dhekolhu hedhumun Israel rulhi gadha vejje | Mihaaru\nޓްރަމްޕުގެ ސުލްހައިގެ ޕްލޭނަށް އީޔޫ ދެކޮޅު ހެދުމުން އިޒްރޭލު ރުޅި ގަދަވެއްޖެ\nއެމެރިކާގެ ރައީސް ޑޮނަލްޑް ޓްރަމްޕް (ވ) ސުލްހައިގެ ޕްލޭން އިއުލާނުކުރެއްވި ރަސްމިއްޔާތުގައި އިޒްރޭލުގެ ބޮޑުވަޒީރު ބެންޖަމިން ނަތަންޔާހޫ\nޕްލޭނަށް އިޒްރޭލުން ވަރަށް ބޮޑަށް ތާއީދުކޮށްފައި ވަނިކޮށް އީޔޫން ދެކޮޅު ހެދުމާ އެކު އިޒްރޭލް ވަނީ ރުޅިގަދަވެފަ އެވެ.\nމިދިޔަ ހަފުތާގައި އިޒްރޭލުގެ ބޮޑުވަޒީރު ބެންޖަމިން ނަތަންޔާހޫއާ އެކު ޓްރަމްޕް އިއުލާނުކުރެއްވި ޕްލޭނަށް ފަލަސްތީނުން ވަނީ ކަނޑައެޅިގެން ދެކޮޅުހަދާ ކަމަށް ބުނެފަ އެވެ. އެކަމަކު އީޔޫ އިން މިހާތަނަށް އެއްޗެއް ނުބުނެ އޮތީ އެ ޖަމާއަތުގެ 27 މެންބަރުން އެއްތަންވެ ގައުމުތަކުން އެއްބަސްވާ ގޮތެއް ކަނޑަނޭޅިގެންނެވެ.\nއީޔޫގެ ބައްދަލުވުމަށް ފަހު އެ ޖަމާއަތުގެ ފޮރިން ޕޮލިސީ ޗީފް ޖޯސެފް ބޮރެލް ވިދާޅުވީ ޓްރަމްޕުގެ ޕްލޭނަކީ "ބައިނަލްއަގުވާމީ އެއްބަސްވުންތައް ދޫކޮށްލުން" ކަމަށެވެ.\n"ދާއިމީ ސުލްހައެއް ގާއިމުކުރެވޭނީ މިކަމުގައި ހިމެނޭ ފަރާތްތަކުގެ މެދުގައި ސީދާ މަޝްވަރާތައް ކޮށްގެން،" ބޮރެލް ވިދާޅުވި އެވެ.\nއޭނާ ވިދާޅުވީ ފަލަސްތީނުގެ ދައުލަތެއް ގާއިމުކުރާއިރު އެ ދައުލަތުގެ އިން ކަނޑައެޅުމާއި ގުދުސްގެ މައްސަލަ ވަކި ގޮތަކަށް ނިންމުމަކީ އަދިވެސް ހައްލު ނުވެ ހުރި ބޮޑެތި މައްސަލަތައް ކަމަށާއި މި ކަންކަމާ އެންމެން އެކުގައި މަޝްވަރާކުރަންޖެހޭ ކަމަށެވެ.\nGudhus akee Israel ge veri rashah hadhai sul'haige plan Trump aammu kuravvaifi\nބޮރެލް ވިދާޅުވި ގޮތުގައި އިޒްރޭލުން ފަލަސްތީނުގެ އިމެއް ކަނޑައަޅަން އަމިއްލަ އަށް ކުރާ ކަންކަމާ ދެކޮޅަށް ނުކުންނާނެ މީހުން ތިބޭނެ ކަމަށެވެ.\nމި ވާހަކަތަކަށް އިޒްރޭލުގެ ފޮރިން މިނިސްޓްރީގެ ތަރުޖަމާނު ޓްވީޓަކުން ރައްދު ދެއްވަމުން ވިދާޅުވީ ބޮރެލްގެ ބަސްމަގު ހުރީ ބިރު ދެއްކުމުގެ ރާގުގައި ކަމަށެވެ. އޭނާ ވިދާޅުވީ ސުލްހަޔަށް މަސައްކަތްކުރާއިރު އީޔޫ އިން މިފަދަ ވިސްނުމާއި ސިޔާސަތު ގެންގުޅޭ ނަމަ ސުލްހަޔަށް އެޅޭނީ ހުރަސް ކަމަށެވެ.\nފަލަސްތީނުން ކުރިން ބުނެފައި ވަނީ ޓްރަމްޕުގެ ސުލްހައިގެ ޕްލޭނުގައި ވަނީ އިޒްރޭލުގެ އިސްތިއުމާރާއި ފަލަސްތީނުގެ ބިންތައް ފޭރިގަތުން ރަނގަޅު ކަމެއްގެ ގޮތުގައި ބަލައިގެންފައި ކަމަށެވެ.\nމެދު އިރުމަތި އީޔޫ ޑޮނަލްޑް ޓްރަމްޕް\nސުލްހަޔަށް އެޅޭ ހުރަހަ އަކީ އިޒްރޭލު، މުޅި ދުނިޔެ ސުލްހަ-މަސްލަހަތު ނަގާލާ ގައުމަކީ އިޒްރޭލު، އަދި އިޒްރޭލު ދެކެށް ރުޅިއަންނަ ގައުމުތަށް، އެމެރިކާ އިނގިރޭސި ޝާހީ އާއިލާ ނަގާފާ، މުޅި ދުނިޔެ ނަފްރަތް ކުރޭ ކަލޭމެނަށް!\nއަދި އިތުރުކޮށްލާ އަހަރެމެންގެ އިންޑިޔާ ވެސް\nއަދިވެސް މި ދެ މީހުން މަރެއް ނުވޭ ދޯ..؟


ހަރުކަށިފިކުރު ހޯދާ އޮޕަރޭޝަން: އަންހެނަކު ބުރުގާ ނާޅާ އިންދާ ގޭ ތެރެއަށް ވަދެ، ނަފްސާނީ ބިރުވެރިކަމަކަށް! – Dhen.mv\nމަރްޔަމް ވަޙީދާ May 19, 2021 - 8:43 pm\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުޙައްމަދު ނަޝީދަށް އަމާޒުކޮށް މި މަހުގެ6ވަނަ ދުވަހުގެ ރޭ ދިން ހަމަލާއަކީ އަޅުގަނޑުމެން އެންމެންނަށް ވެސް ބޮޑު ސިހުމެއް ގެނުވި، އަދި އަޅުގަނޑުމެން އެންމެން ވެސް ހިތާމަކުރާ ހާދިސާއެކެވެ. އެ ހަމަލާއާ ގުޅިގެން ފުލުހުން ހޯދި ހޯދުންތަކަށް ފަހު، ނޫސް ކޮންފަރެންސެއްގައި ކޮމިޝަނަރ އޮފް ޕޮލިސް މުޙައްމަދު ހަމީދު ވިދާޅުވީ، ރައީސް ނަޝީދު އަވަހާރަކޮށްލަން ރާވައި، ހަމަލާދޭން ރޭވީ ހަރުކަށި ފިކުރުގެ ބައެއް ކަމަށް ޤަބޫލު ކުރެވޭ ކަމަށެވެ.\nއެއަށް ފަހު ފުލުހުންނާއި ސިފައިން ގުޅިގެން، ރާއްޖޭގެ ސެކިއުރިޓީ ލެވެލް މަތިކުރިއެވެ. އަދި ހަތިޔާރާއެކު މަގުތަކުގައި ހަރަކާތްތެރިވުމުގެ އިތުރުން، "ހަރުކަށި ފިކުރު" ހޯދުމުގެ އޮޕަރޭޝަނެއް ވެސް ފެށިއެވެ.\nއެ އޮޕަރޭޝަންގައި ބައެއް މީހުން ވެސް ވަނީ ހައްޔަރު ކޮށްފައެވެ. ނަމަވެސް ރޭ ފުލުހުންގެ ފަރާތުން ކަންތައްވީ ގޮތަކުން، ބައެއް އާންމު ރައްޔިތުން ވަނީ ވަރަށް ބޮޑަށް ކަންބޮޑުވުން ފާޅުކޮށްފައެވެ.\nހުޅުމާލޭގެ އެޕާޓްމަންޓަކަށް ރޭ ފުލުހުން ވަދެފައިވާ ގޮތުން އެ އާއިލާއިން ވަނީ ވަރަށް ބޮޑަށް ނުރުހުން ފާޅުކޮށްފައެވެ. އަންހެނަކު ބުރުގާ ނާޅާ އިންދާ ގޭ ތެރެއަށް ފުލުހުން ވަދެފައިވާ ކަމަށް އެ އާއިލާއިން ވަނީ ބުނެފައެވެ.\nހާދިސާ ހިނގިގޮތް ތަފްސީލުކޮށް "ދެން" އަށް ކިޔައިދެމުން، މި ހާދިސާ ކުރިމަތިވި މަރިޔަމް ނިޝާ ބުނީ މި ހާދިސާ ހިނގާފައި ވަނީ ރޭގެ 9:30 ހާއިރު ކަމަށެވެ.\n"އުމުރުން7އަހަރުގެ ދަރިފުޅު ގޮވައިގެން އަޅުގަނޑު އިނީ ފިލްމެއް ބަލަން. އޭރު 5-6 ވަރަކަށް ފިރިހެނުން ޕީޕީއީ ހެދުން ލައިގެން ހަތިޔާރު (ބަޑި) ހިފައިގެން އައިސް ގެއަށް ވަނީ. އެންމެ ފުރަތަމަ ދުށިން ދޮރު ހުޅުވަން ވެގެން ތަޅު އަނބުރަނިކޮށް. އަޅުގަނޑު ބުނިން މަޑުކޮށްލާށޭ ބުރުގާ އަޅަން ދެން. އާދޭސް ކުރިން ބުރުގާ އެޅުމުގެ ކުރިން ދޮރު ނުހުޅުވަން. އެވަރުން ވެސް އެމީހުން ކުއްލިއަކަށް ދޮރު ހުޅުވައިފައި އެތެރެއަށް ވަނީ." ނިޝާ ބުންޏެވެ.\nނިޝާ ބުނީ ފުލުހުންގެ އެ އަމަލުން އޭނާއާއި އޭނާގެ ދަރިފުޅަށް ކުއްލި ސިހުމެއް ލިބުނު ކަމަށެވެ. ބުރުގާ ނާޅާ، އައުރު ނިވާ ނުކުރެވި ، ކުއްލިއަކަށް ފިރިހެނުންތަކެއް ހަތިޔާރާއެކު ގެއަށް ވަދެގަނެ ގަދަކަން ދެއްކުމަކީ ނަފްސާނީ ގޮތުން ވެސް އަސަރުތަކެއް ކުރިކަމަށް ނިޝާ ބުންޏެވެ.\n"ގޭ ތެރެއަށް ފުލުހުން ވަތް ގޮތުންނާއި، މުއާމަލާތް ކުރި ގޮތް ފެނިފައި އަޅުގަނޑުގެ ދަރިފުޅު ވެސް ބިރުން ރޯން ފެށި. ފުލުހުން ތުހުމަތު ކުރީ އަޅުގަނޑުމެން އުޅެނީ މީހަކު ފޮރުވައިގެން ކަމަށް. ބުނި ތިމަންނާމެން ހަރުކަށި ފިކުރުގެ ކޮންމެވެސް މީހަކު ހޯދަނީއޭ. އެމީހާގެ ނަން ވެސް ބުނި، އަޅުގަނޑު މިހާރު ހަނދާނެއް ނެތް އެ ނަމެއް. ފުލުހުން އަޅުގަނޑުގެ ފިރިމީހާއާ ވެސް ވާހަކަ ދެއްކިޔަ ނުދިން" ނިޝާ ކިޔައިދިނެވެ.\nނިޝާ ބުނި ގޮތުގައި އެ ގޭ ތެރެއަށް ވަން ފުލުހުން ރަނގަޅަށް ޗެކެއް ވެސް ނުކުރެއެވެ. ހަމައެކަނި ކޮޓަރިތަކުގެ ދޮރުތައް ހުޅުވާލައިފައި ދިޔައީއެވެ.\nއަޅުގަނޑުގެ ފިރިމީހާ ކައިރީގައި ބުނި "ސޮރީ އޭ، ނުބައި މައުލޫމާތެއް ލިބުނީ އޭ. އަޅުގަނޑު ދެކޭ ގޮތުގައި އެމީހުން އަޅުގަނޑު ކައިރިން ވެސް މާފަށް އެދެން ޖެހޭ\nނިޝާ އިތުރަށް ބުނީ ފުލުހުން ވެސް އެމީހުންގެ ޤާނޫނީ ޒިންމާ އަދާ ކުރަން ޖެހޭނެކަން އޭނާ ޤަބޫލު ކުރާ ކަމަށެވެ. ނަމަވެސް ނިޝާ އާއި އޭނާގެ ދަރިފުޅަށް މި ދިން ނަފްސާނީ ގެއްލުމަކީ، ފުލުހުންގެ ޒިންމާ އަދާ ކުރަންވާ ގޮތަށް ނުކުރުން ލިބުނު ގެއްލުމެއް ކަމުގައި ދެކޭ ކަމަށް ވެސް ނިޝާ ބުންޏެވެ.\nލިބިފައިވާ މައުލޫމާތަކާ މެދު ޔަގީން ނުވާނަމަ، ކަން ކުރާނެ ރަނގަޅު އުސޫލެއް ނެތީތޯ؟ ޤައުމުގެ އަންހެނުންނަށާއި ކުޑަކުދިންނަށް އިޙްތިރާމު ކުރުމެއް ނެތީތޯ؟ އަޅުގަނޑުގެ ދަރިފުޅަށް ދެން ފުލުހަކު ފެންނަ ކޮންމެ ފަހަރަކު މި ހާދިސާ ހަނދާން ހުންނާނެ\nމިކަމާ މެދު ފުލުހުންގެ މީޑިއާ އޮފިޝަލަކު "ދެން" އަށް ވިދާޅުވީ މިފަދަ ހާދިސާއެއް ރޭގައި ހިނގައިގެން އުޅޭކަމުގެ ޝަކުވާ ފުލުހުންނަށް ލިބިފައިވާ ކަމަށާއި އެކަން ބަލަމުން ގެންދާ ކަމަށެވެ.\n"ނުބައި ގެއަކަށް ވަންކަމުގެ ޝަކުވާ ލިބިފައި ވަނީ. އެކަމާ ގުޅޭގޮތުން ބަލަންޖެހޭ ކަންކަން ބަލަމުން މިގެންދަނީ" ފުލުހުން ވިދާޅުވިއެވެ.\nމި ޢަމަލު ހިންގާފައިވާ ކަމަށް ބުނެފައިވާ ފުލުހުންނާ މެދު ފިޔަވަޅެއް އެޅުމަށް ނިންމާފައިވޭތޯ ސުވާލު ކުރުމުން މީޑިއާ އޮފިޝަލު ވިދާޅުވީ، އެކަމަށް ވަކި އެއްޗެއް ވިދާޅުވާން އެނގޭނީ އެ ހާދިސާ ހިނގާފައިވާ ގޮތް ބެލުމަށް ފަހު ކަމަށެވެ.\nގައުމެއްގެ ރައިތުންގެ ސަލާމަތާއި ރައްކާތެރިކަން ކަށަވަރު ކޮއްދޭން ތިބޭބައެއްގެ ފަރާތުން މިކަހަލަ ނާތަހުޒީބު އަމަލުތަކަކީއެއްވެސް ހާލެއްގައި ރަގަޅު އަމަލު ތަކެށް ނޫނޭބުނެވޭނީ. މީކޮންކަހަލަ އަމަލެއްތޯ؟ މަޑުމައިތިރި އަމަލެއްތޯ؟ނުރަތަ ހަރުކަށިއަމަލެއްތޯ؟\nކޮއްމެހެންވެސް ބަލަންޖެހޭޭ މައްސަލައެއް\nތިބުނާ ފިރިސޮރު އިބޫއަށް ހަމަލާދިން މައްސަ ވީ ކިހާތާކުތަ.\nމާލޭގަ ގޭ ދޮރު ތަޅުނުލާ ވެސް އުޅޭތަ؟ ދޮރު ހަލާކުކޮށްލައިގެން ވަންްނަންވާއިރަށް ބުރުގާ އެޅޭހާ ވަގުތު ލިބޭނެ.\n07 އަހަރުގެ ދަރިފުޅު ގޮވައިގެން ފިލްމު ބަލަން…\nރަނގަޅުމިސްރާބައް އެދަނީ އެއީ ކަސްމީރު ނުވަތަ އަފުގާން ނުވަތަ ފަލަސްތީން ރައްޔަތުންތިބެންޖެހޭނީ ބިރުންރޮއެލަރޮއެލާ ފުލުހުންބުނާނީ އަހަރެމެންމިމަސައްކަތްކުރަނީ ރައްޔަތުންގެރައްކާތެރިކަމަށޭ އިޒުރޭލްފުލުހުންވެސްބުނަނީ ހަމައެފަދައިން\nޕޮލިސް ބޯޑު އެކުލަވާލާތާ4މަސްތެރޭ ތުހުމަތުކުރެވޭ ފުލުހުންނާ މެދު ގޮތެއް ނިންމާ އިސްލާހާއެކު ބިލް ފާސްކޮށްފި\nހުވަދު އަތޮޅު ރަށެއްގަ ކުޑަ ކުއްޖަކަށް ޖިންސީ ގޯނާކުރި ބިދޭސީއަކު ހައްޔަރު ކޮށްފި\n4 މިލިއަނަށްވުރެ ގިނަ ރުފިޔާ ފޭރެން އުޅުނުކަމަށް ތުހުމަތު ކުރެވޭ ހަތަރު މީހެއްގެ ވަނަވަރު އާންމު ކޮށްފި


ބަސްތާ ދަށުވެ މަރުވި ޖިއާންގެ އުފަންދުވަހުގެ ހަދިޔާ ބެހުުމުގައި 3...\nމައްސަލައާ ގުޅޭގޮތުން6މީހަކަށް ވަނީ ދައުވާކޮށްފައި\nއެސެމްބްލީވެސް ފަށާފައިވަނީ އޭނާގެ އަޑުން ކިއެވި ސޫރަތަކުން\nއޭނާ ބޭނުންވީ "ޔުނިކޯން" ތީމެއްގައި ފާހަގަކުރަން\n22 އޯގަސްޓް 2019 | ބުރާސްފަތި 10:40\nޖިއާންގެ ކޮއްކޮ ކުޑައިރު އޭނާއާއެކު ނަގާފައިވާ ފޮޓޯއެއް\nކޮންސްޓްރަކްޝަން ސައިޓަކުން ވެއްޓުނު ސިމެންތި ބަސްތާއަކުން ޖެހި ނިމިދިޔަ ޑިސެމްބަރު މަހުގެ 17 ވަނަ ދުވަހު ދުނިޔެ ދޫކުރި ރައުޝަން ޖިއާންގެ މައިންބަފައިންނާއި އޭނާގެ ކޮއްކޮ، ޖިއާންގެ9ވަނަ އުފަންދުވަސް ފާހަގަކުރީ ޖިއާންގެ ހަނދާންތައް ދުވަހަކުވެސް ފަނޑުވެގެން ނުދާނެ ކަމަށް ބުނަމުންނެވެ. އޭނާއަށް އިންސާފު ލިބޭނެ ދުވަހެއްގެ އިންތިޒާރުގައި ތިބި ކަން ހަނދުމަ ކޮށްދެމުންނެވެ.\nޖިއާންގެ މަންމަ ފަރްޒާނާ "ރާއްޖެއެމްވީ" އަށް ކިޔާދިން ގޮތުގައި މިއަހަރުގެ އުފަންދުވަސް ޖިއާން ފާހަގަކުރަން ބޭނުންވީ "ޔުނިކޯން" ތީމެއްގައެވެ. އެގޮތުން މިއަހަރުގެ އުފަންދުވަސް ފާހަގަކުރުމުގެ ހުވަފެން އޭނާ ދެކެމުން އަންނަނިކޮށް އެ ހިތާމަވެރި ހާދިސާގައި ޖިއާންގެ ކުޑަކުޑަ ފުރާނަ މި ދުނިޔެއާ ވަކިވެފައިވާއިރު، ޖިއާންގެ މައިންބަފައިން މި ވަނީ އޭނާގެ އުފަންދުވަސް ފާހަގަކޮށްދީފައެވެ. ޖިއާން ބޭނުންވިހެން ޔުނިކޯން ތީމެއްގައެވެ. ޖިއާން ބޭނުންވި ގޮތަށް އޭނާގެ އެންމެ ގާތް އެކުވެރިން ކަމަށްވާ އޭނާގެ ކްލާސް ކުދިންނާއެކުގައެވެ. ލޮލުގައި ހުރި ކަރުނަތައް ވަރަށް ހިތްވަރުން އޮއްބާލައިގެންނެވެ.\nޖިއާންގެ އުފަން ދުވަހުގެ ހަދިޔާ ތައްޔާރުކުރުން\nޖިއާންގެ އުފަންދުވަހާ ގުޅިގެން އޭނާ ކިޔަވަމުންދިޔަ ސުކޫލު ކަމަށްވާ ފ.އަތޮޅު ތައުލީމީ މަރުކަޒުގައި މިއަދުގެ އެސެމްބްލީވެސް ފަށާފައިވަނީ އޭނާގެ އަޑުން ކިޔަވާފައިވާ ޤުރުއާނުގެ ސޫރަތަކުންނެވެ. ޖިއާންގެ މަންމަ ބުނި ގޮތުގައި އެސެމްބްލީގައި ޟުހާ ސޫރަތް ކިޔަވާލުމަކީ އޭނާ ދެކެމުން އައި ހުވަފެނެކެވެ. އެ ހުވަފެން ޖިއާންގެ މަރަށް ފަހު އޭނާގެ މައިންބަފައިން ހަޤީޤަތަކަށް ހަދާދީފައިވާއިރު، ސުކޫލުގެ ޕްރިންސިޕަލާއި، ކިޔަވާ ކުދިންގެ އިތުރުން ސުކޫލުގެ މުވައްޒަފުންވެސް ވަނީ ޖިއާންގެ ހަނދާން އައު ކޮށްފައެވެ.\nރައުޝަން ޖިއާންގެ އާއިލާ\nރައުޝަން ޖިއާންގެ3އަހަރުގެ ކޮއްކޮ ރައުޝަން އަޒާންވެސް މި ހަރަކާތުގައި ބައިވެރިވެފައިވާއިރު، ދައްތަގެ ކްލާސް ކުދިން ގާތަށް ވަކިވަކިން ގޮސް އަޒާން ވަނީ ޖިއާންގެ އުފަންދުވަހުގެ ހަދިޔާ އެކުދިންނަށް ބަހާފައެވެ. މި މަންޒަރު ސިފަކޮށްދެމުން ޖިއާންގެ މަންމަ ބުނީ، ކިރިޔާވެސް ހިތަށް ހިތްހަމަޖެހުމެއް ލިބެނީ ޖިއާންގެ ހަނދާން އާކުރާ ވަގުތުގައި ކަމަށާއި، ޖިއާންއަށް އިންސާފު ލިބޭނެ ކަމަށް އުއްމީދުކުރާ ކަމަށެވެ.\nދައްތަގެ އުފަންދުވަހުގެ ހަދިޔާ ބެހުމުގައި އޭނާގެ ކޮއްކޮ އަޒާން\nއެގޮތުން މާލެއަށް ކުރި ދަތުރެއްގައި ޖިއާން މަރުވިގޮތް އޭނާގެ މައިންބަފައިން ކްރިމިނަލް ކޯޓުގައި އޮތް އަޑުއެހުމެއްގައި ހިއްސާ ކޮށްފައިވާއިރު، ޖިއާންގެ އަތުގައި ހިފައިގެން ދިޔަ އިރު ބައްޕަ ގާތަށް ދިއުމަށް އޭނާ ޝަކުވާ ކުރަމުން ދިޔަ ކަމަށާއި، ޖިއާން ޝަކުވާ ކުރާ ވަރުން ކުޑަ ވަގުތުކޮޅަކަށް އަތުން ދޫކޮށްލި ކަމަށް އޭނާގެ މަންމަ ބުނެފައިވެއެވެ. އަދި ސިމެންތި ބަސްތާ ވެއްޓުނު ވަގުތު އެއްވެސް އަޑެއްވެސް ނީވޭތީ ޖިއާން ހުރީ އޭނާގެ ބައްޕަ ކައިރީގައި ކަމަށް ހީކުރެވުނު ނަމަވެސް ވާނުވާ އެނގުނު އިރު ޖިއާން އޮތީ ސިމެންތި ބަސްތާ ދަށުވެ ހޭނެތިފައި ކަމަށް ޖިއާންގެ މަންމަ ބުނެފައިވެއެވެ.\nމި މައްސަލައިގެ ޝަރީއަތް ކްރިމިނަލް ކޯޓުގައި ކުރިއަށްދާއިރު، މައްސަލައާ ގުޅޭގޮތުން6މީހަކަށް ވަނީ ދައުވާކޮށްފައެވެ.\nރައުޝަން ޖިއާންއާއި އޭނާގެ ކޮއްކޮ އަޒާން\nއޯގަސްޓު މަހުގެ 22 ވަނަ ދުވަހު ޖިއާންގެ9ވަނަ އުފަންދުވަސް ފާހަގަކުރަމުންދާއިރު، އޭނާގެ މަރުގެ ހާދިސާއަށް 8 މަސް ވަނީ ވެފައެވެ. ނަމަވެސް މި ހާދިސާއާ ގުޅިގެން ރާއްޖޭގެ އިމާރާތް ކުރުމުގެ ދާއިރާގައި ހުރި ކަންކަން ރަނގަޅުވެގެން ދިއުމަކީ އެ އާއިލާގެ އެންމެ ބޮޑު އުއްމީދު ކަމަށް ޖިއާންގެ މަންމަ ފަރްޒާނާ ބުނެފައިވެއެވެ.\n23 އޯގަސްޓް 2019 | ހުކުރު 04:00\nޖިއާން އަށް ސުވަރުގެ މިންވަރު ކުރައްވާށި\nބައްޕަ ހުރިތޯ. މީއަދި އެހެން ވާހަކައެއް. އެވީޑިއޯއިން ފެންންނީ ޖިއާން މާކުރިންދާތަން. އަދި މަންމަ ފަހަތުގަ ހުރިތަން. ބަސްތާ ވެއްޓުމުންވެސް ފުރަތަމަ،މަންމަ ބެލީ އަތުގައޮތް ފައިލާއި ގައިން ހިރަފުސް ފޮޅޭތޯ. މާފަހުން ޖިއާން ކޮބައިތޯ ބެލީވެސް . ވަރަށްދެރަވޭ މިހެން ބުނަންވެސް. އަސްލު ދަރިފުޅު އެކަނި ދޯކޮށްގެންނުވާނެ އަދި ހަދަމުންދާ ބިލްޑިންގްއެއް ދަށުން. އެންމެ ދެރަވީ ހާދިސާ ހިނގީމަވެސް އަތުގައޮތްފައިލް ހަމަކުރެވޭތޯ ބެލުމުން. :(


ތާރީޚީ ނަޒަރަކުން: ތިލަދުންމަތީ އުތުރުބުރީ އިހަވަންދޫ — Ihavandhoo.com\nތާރީޚީ ނަޒަރަކުން: ތިލަދުންމަތީ އުތުރުބުރީ އިހަވަންދޫ\n13 މާރިޗު 20132ފަތުޙުﷲ އަޙުމަދު ރަޝީދު\nދިވެހިރާއްޖެގެ އަތޮޅުތަކާއި އަތޮޅުތަކުގައި ހިމެނޭ ކޮންމެ ރަށަކީވެސް އެވޭލާ ޒަމާނުން ފެށި، މިވޭލާހަމައަށް ވާޞިލުވިއިރު ބޮޑެތި ބަދަލުތަކެއް ދެކެފައިވާ ރަށްރަށްކަމުގައި ބެލެވެ އެވެ. އެހެނީ ދިވެހިރާއްޖޭގެ ކޮންމެ ފަސްގަނޑެއްގެ ދަށުގައިވެސް އެތަކެއް ތާރީޚީ މަޢުލޫމާތުތަކެއް ފޮރުވިފައި ވެއެވެ. ރާއްޖޭގެ ފަސްގަނޑުގެ އެންމެ އެތެރެ ޞަތަޙައިން ފެށިގެން ރަށްރަށުގެ މަލަމަތިން ފެންނަ ގަސްރުކުގެ އެންމެ ކުރިން ތޮޅިލާ ފަތްފަންތަކާއި ހަމައަށް ދިރާސާކުރެވިއްޖެ ނަމަ މިކަން އިތުރަށް ހާމަވާނެ އެވެ. ރަށްރަށުގެ އެތޭރޭ ޞަތަޙަތައް ދިރާސާ ކުރެވިއްޖެ ނަމަ ރާއްޖޭގެ ރަށްރަށް އުފެދިފައިވާ ދުވަސްވަރާއި ރަށްރަށުގެ އުމުރު ޔަޤީންކުރެވި ރާއްޖޭގެ ދޮށިކަމާއިމެދު އުފެދިފައިވާ ސުވާލުތަކަށް ފުރިހަމަ ޖަވާބެއް ލިބިދާނެ އެވެ. ހަމައެހެންމެ، ރަށްރަށުގެ އެއްގަމާއި ރަށުތެރެއިން ހެދި މަރުވެ ގޮސްފައިވާ ގަސްހަގާއިގެހި ދިރާސާކޮށް މަޢުލޫމާތުތައް އެއްތަނަކުން ބަލާލެވޭނެ އިންތިޒާމެއް ޤާއިމު ކުރެވިއްޖެ ނަމަ މިކަމުންވެސް ޢިބުރަތްތެރި މަޢުލޫމާތުތަކެއް ހާމަވެ ޔަޤީންވެގެން ދާނެކަމަށް ބެލެވެ އެވެ. ހަމައެހެންމެ، ރާއްޖޭގެ ރަށްރަށާއި އެރަށްރަށުގެ ނަންތަކަށް ވިސްނާ އެނަންތައް އުފެދި އައިސްފައިވާ އުޞޫލުތަކަށް ބަލާ ދިރާސާކުރެވިއްޖެ ނަމަ އެރަށްރަށުގެ އެންމެ ޤަދީމީ އަޙްލުވެރިންގެ އެތައް މަޢުލޫމާތެއް ހޯދައި އެކަމުން ބޭނުންތެރި މަޢުލޫމާތުތަކެއް ހޯދިދާނެ ކަމަށް ބެލެވެ އެވެ. އެހެންކަމުން، ދިވެހިރާއްޖޭގެ ކޮންމެ ރަށަކީވެސް ތާރީޚުން ފުރި މުއްސަނދި ވެފައިވާ ރަށެއްގެ ގޮތުގައި ބެލެވެ އެވެ. ހޯދުންތެރިންނަށް އޮތީ އެކަންތައްތައް ހޯދާ ބަލާ ދިރާސާކޮށް އާއްމުންނާ ހަމައަށް ވާޞިލުކޮށްދިނުމެވެ.\nރާއްޖޭގެ ރަށްރަށުގެތެރެއިން ތިލަދުންމަތީ އުތުރުބުރީ އިހަވަންދުއަކީ ދިވެހި ތާރީޚުން ފާހަގަކޮށްލަންޖެހޭ ރަށެކެވެ. އެހެނަސް، މިވީހާ ތަނަށް އައިއިރު މިރަށާއި ގުޅޭ އެއްވެސް ސައިންޓިފިކު ތަޙްލީލުތަކެއް ނުވަތަ އެނޫންވެސް އެޒާތުގެ ތަޙްލީލުތަކެއް ކުރެވިފައިވާ ރަށެއް ނޫނެވެ. ނަމަވެސް، ފެށުނީންސުރެ އަދާހަމައަށް އައިއިރުވެސް ރާއްޖޭގެ ތާރީޚަށް އަގުހުރި ޚިދުމަތްތަކެއް އެރަށަކުން ލިއްބައިދިން ރަށެކޭ ދެންނެވުމަކީ ދޮގަކަށް ނުވާނެ އެވެ. ރާއްޖޭގެ ވަޒަންވެރިންގެ އަސްލުހޯދުމަށް ކުރެވޭ މަސައްކަތްތަކުގައިވެސް މިރަށް އިޙްމާލުކުރެވޭކަށް ނެތެވެ. ދިވެހިބަހުގެ އަސްލު ހޯދުމަށް ނުވަތަ ދިވެހި ބަހާއި އެންމެ ތިމާގެ ބަސްތައްހޯދުމަށް ކުރާ މަސައްކަތްތަކާއި ބަހުގެ އަދަބީ ގުލްޝަނުންނާއި ޤައުމީ ބަޠަލުންގެ ފަސްމަންޒަރާއި ޤަދީމީ ބިނާތަކާއި ދިވެހިންގެ މަސައްކަތްތެރިކަމަށް ބެލިނަމަވެސް ކަން އޮތީ މިމަގުންކަން ސާބިޠުކުރެވިދާނެ ހެކިތައް ފެންނާން އެބަހުއްޓެވެ. އެހެންކަމުން، މި ލިޔުމުގައި އަލިއަޅުވާލެވިފައިވާނީ މިގޮތުން ތަފާތު ލިޔެކިޔުންތަކުންނާއި އެކިއެކި ފޯކުލޯރ ތަކުން ތިލަދުންމަތީ އުތުރުބުރީ އިހަވަންދުއާ ގުޅޭގޮތުން ލިބެންހުރި މަޢުލޫމާތު ތަކަށެވެ.\nއިހަވަންދޫގެ ނަން އުފެދިފައިވާ ގޮތް\nއިހަވަންދޫގެ ނަން އުފެދިފައިވަނީ ތަފާތު ތިން ލަފުޒެއް އެކުވެގެން ނެވެ. އެއީ، އިހަވަންދޫ = އިހަ (ihu/iha) + ވަން (van) + ދޫ (dhoo) މި ތިން ލަފުޒު އެކުވެގެންނެވެ. "އިހަ" ނުވަތަ "އިހް" ނުވަތަ "އިހައް" އަދި "ވަން" މިއީ މުސްކުޅި ތަމަޅަ ބަހުން އުފެދިފައިވާ ދެލަފުޒެވެ. "އިހަ" ނުވަތަ "އިހް" ނުވަތަ "އިހައް" މިލަފުޒު ތަކުން ދޭހަކޮށްދޭ މާނަތަކަކީ ފުރަތަމަ، މުސްކުޅި، އިސް އަދި ކުރި އެވެ. "ވަން" މިލަފުޒުން ދޭހަވާ މާނަތަކަކީ ވަނަ، ޖަންގަލި، ވަނުން އަދި އެތެރެވުމެވެ. "ދޫ" މިއީ މަލަޔާލަމް ބަހުން ނެގިފައި ނުވަތަ އުފެދިފައިވާ ލަފުޒެކެވެ. ދޫގެ މާނައަކީ ރަށެވެ. އެހެންކަމުން، ތިން ލަފުޒު އެއްކޮށް ލަފުޒީ މާނައެއްގެ ގޮތުގައި2މާނަ އެއްކުރެވޭ ކަމަށް ޕޮނަމްޕަލަމް ރަގުޕަތީ (2008) ބަޔާންކުރައްވަ އެވެ. ފުރަތަމައީ "އިހުގެ ނުވަތަ މުސްކުޅި ޖަންލީގެ ރަށްކަމަށާއި ދެވަނަ މާނައަކީ ތަނުގެ ނަގާކިޔާ ސަރަޙައްދުގައި އޮތް ޖަންގަލި ރަށްކަމަށެވެ. މިގޮތަށް މި މާނަކުރެވޭ ސަބަބަކީ އިހަވަންދުއަކީ ރާއްޖޭގެ އެންމެ އުތުރުގައި ޤުދުރަތީ ގޮތުން އުފެދިފައިވާ އަތޮޅު ނުވަތަ އިހަވަންދިއްޕޮޅުން އެންމެ ފުރަތަމަ ވަދެވޭ ރަށަކީ މިއީ ކަމަށްވާތީ ކަމަށެވެ. އިސްވެ ބަޔާންކުރެވުނު މަޢުލޫމާތުތަކަށް ބުރަވާނަމަ އިހަވަންދޫގެ މާނަކުރެވޭނީ "ފުރަތަމަ ވަދެވޭ ރަށް" ކަމުގަ އެވެ.\n"އިހަވަންދޫ" މިނަން އުފެދިފައިވާ ގޮތަށް ބަލާއިރު މި ނަމުގައި ހިމެނޭ ތިން ލަފުޒު ނިސްބަތްވެގެން ދަނީ ތަމަޅަ ބަހާއި މަލަޔާލަމް ބަހަށެވެ. މަލަޔާލަމް ބަހާއި ތަމަޅަ ބަހަކީ ޑްރެވީޑިއަން އާއިލާގެ ބަސްބަހެވެ. މިކަމުން ދޭހަވާ އެއްކަމަކީ އެންމެ އިހުގައި އިހަވަންދޫގައި މަލަޔާލަމް ބަހުންނާއި ތަމަޅަ ބަހުން ވާހަކަދައްކާ ބަޔަކު ވަޒަންވެރި ވެފައިވާކަމެވެ. ސަބަބަކީ ރާއްޖެގެ ޤަދީމީ ރަށްރަށުގެ ނަންނަމުން އެރަށްރަށުގެ އަހުލުވެރިން ނުވަތަ ފުރަތަމަ ވަޒަންވެރިންގެ އަސަރުތައް ފެންނަން ހުންނާތީ ކަމަށް މުޙައްމަދު އިބްރާހިމް ލުޠުފީ (1997) ބަޔާން ކުރައްވަ އެވެ. އެހެންކަމުން، އިހަވަންދޫގެ ފުރަތަމަ ވަޒަންވެރިންނަކީ މަލަޔާލަމް ބަހާއި ތަމަޅަބަހުން ވާހަކަ ދައްކާ ބައެއްކަމަށް ބެލެވެ އެވެ. އެހެނީ، ރާއްޖޭގެ ރަށްރަށުގެ ނަންނަމަކީ އެރަށްރަށުގައި އެންމެ ކުރީގެ ވަޒަންވެރިވި މީހުން ދީފައިވައިވާ ނުވަތަ ކިޔާފައިވާ ނަންނަން ކަމަށް ވާތީ އެވެ (މުޙައްމަދު އިބްރާހިމް ލުޠުފީ، 1997). ކޮންމެގޮތަކަށް ކަންތައްވީނަވެސް، ޑްރެވީޑިއަން އާއިލާގެ ބަސްތަކަކުން "އިހަވަންދޫ" މިނަން އުފެދިފައިވުމުން ވަރަށް ގިނަމެސެޖްތަކެއް ދޭހަކުރެވިދާނެ ކަމަށް ޤަބޫލުކުރެވެ އެވެ.\nއިހަވަންދޫގެ އެންމެ ފުރަތަމަ ވަޒަންވެރިންނަކީ ޑްރެވީޑިއަނުން ކަމަށް ބެލެވެ އެވެ. އެއީ، އިހަވަންދޫގެ އިހުގެ މީހުން ކިޔައި އުޅޭ ފޯކްލޯރތަކުން އެނގޭގޮތުގައި އެންމެ އިހުގައި އިހަވަންދޫގައި އުޅުނީ ކަޅު ނުވަތަ "ޒައިޠޫނި" ކުލައިގެ ޖާނު ވަރުގަދަ ބައެއް ކަމަށް ދޭވާތީ އެވެ. މިކަމަށް ހެކިދައްކަވާ މުޙައްމަދު އިބްރާހިމް ލުޠުފީ (1989) ބަޔާންކުރައްވަނީ އިހަވަންދޫ މީހުންނަކީ ހަށިގަނޑުން ބޮޑު ބިޔަ ބައެއް ކަމަށެވެ. މިސިފަތައް އެންމެ ވައްތަރުވަނީ ޑްރެވީޑިއަނުންގެ ސިފަތަކާއެވެ. މިކަމަށް އިޝާރަތްކުރައްވާ ޙަބީބާ ޙުސައިން ޙަބީބު (1996) ބަޔާން ކުރައްވަނީ "ޑްރެވީޑިއަނުންނަކީ އާއްމުގޮތެއްގައި މެދުމިނުގެ އިސްކޮޅުގެ ބިމަށް ގަދަ ފާޑަށް ތިބޭބައެކެވެ. އެއީ ކުލަކަޅު ނުވަތަ އޮޅަޅި ބައެކޭ ބުނެވޭނެއެވެ. އަރިމަތިން ބަލާއިރު ޑްރެވީޑިއަނުންގެ ނިތްކުރިން ފެށިގެން ބޮލުގެ ފަހަތުބައި ނުވަތަ ފުއްކިބަ ބޮޑުކޮށް ދައްކަ އެވެ. އެހެންކަމުން، ޑްރެވީޑިއަނުން ނަކީ ފުއްކިބަ ބޮޑު ބައެއްގެ ގޮތުގައި ބެލެވިދާނެއެވެ" (ސ. 10) އެވެ. ޒަމާނާއި އެކު އެއްޖީލުން އަނެއްޖީލަށް މީހުންގެ ސިފަތައް ބަދަލުވަމުން އައިސް މިއަދާ ހަމައަށް ވާޞިލުވީއިރުވެސް އިހަވަންދޫގެ މިހާރުގެ އަޙްލުވެރިންގެ ބޭރުފުށުން ޑްރެވީޑިއަނުންގެ އަސަރުތައް ފެންނަން ހުންނަކަމަށް ބެލެވެ އެވެ. ނަމަވެސް، މިކަމަކީ ސައިންސްޓިފިކް ތަޙްލީލުތަކަކަށް ބޭނުން ކަންކަމެވެ.\nރާއްޖޭގެ ޤަދީމީ ވަޒަންވެރިންނާއި އިހަވަންދޫގެ ޤަދީމީ ވަޒަންވެރިންނާއި ގުޅުންތަކެއް ވާކަމަށް ބެލެވެ އެވެ. މިކަމަށް ބާރުލިއްބައިދޭ ފޯކްލޯރ އެއް އައްލާމާ އަޙްމަދު ޝިހާބުއްދީނު ލިޔުއްވާފައިވާ "ކިތާބުލް ފީ އާޘާރި މީދޫ އަލް ޤަދީމިއްޔާ"ގައި ވެއެވެ. މިފޯރކްލޯގައި އަޙްމަދު ޝިހާބުއްދީން (އަހަރުނެތް) ލިޔުއްވާފައިވަނީ ދިވެހިރާއްޖެއަށް ފުރަތަމަ އައީ، އިންޑަސްވާދީގެ ކޯރެއްކަމަށްވާ ސަރަސްވަތީގެ ކޯރުގެ އައްސޭރިގައި އޮތް "ކާލީބަންގަން" ނަމަކަށް ކިޔުނު ރަށެއްގެ މީހުންކަމަށެވެ. މީގެއިތުރުން، ދިވެހިރާއްޖޭގައި އެންމެ ފުރަތަމަ ވަޒަންވެރިވީ "ދީވީން" ގެ ނަމުން ނިސްބަތްވީ ބަޔެއްކަމަށާއި މީލާދީން4ވަނަ ޤަރުނުގައިވެސް، އިޓަލީގެ ރޯމުގެ ލިޔުމެއްގައި، ދިވެހީންނަށް "ދިވީން" މިފަދައިން ލިޔެފައިވާތީ ފެނިފައިވާކަމަށް ނަސީމާ މުޙައްމަދު (2004) ބަޔާންކުރައްވަ އެވެ. ދީވީންގެ ހަމުގެ ކުލަ އަކީ "ޒައިޠޫނި" ކުލަކަމަށާއި އިސްކޮޅުގެ ދިގުމިނަކީ މެދު މިންކަމަށް އަހްމަދު ޝިހާބުއްދީން (އަހަރުނެތް) ބަޔާންކުރައްވަ އެވެ.\nދީވީން ފުރަތަމަ ވަޒަންވެރިވީ ހައްދުންމަތީގައި ކަމަށާއި، ފަހުން ރާއްޖޭގެ އެހެން ރަށްރަށަށް ދިޔަކަމަށް ބެލެވޭކަމަށާއި ދީވީން އައުމުގެ ދުވަސްތަކެއް ފަހުން ދެންއައީ "ރެދިން" ކިޔުނު ބަޔެއްކަމަށް އަޙްމަދު ޝިހާބުއްދީން (އަހަރުނެތް) ލިޔުއްވާފައިވެ އެވެ. މިއީވެސް އިންޑިޔާއިން އައި ބަޔެއް ކަމަށްބުނެވެ އެވެ. މީގެއިތުރުން، އަހްމަދު ޝިހާބުއްދީން (އަހަރުނެތް) ލިޔުމާ ޙަވާލާދެއްވާ ނަސީމާ މުޙައްމަދު (2004) ބަޔާންކުރައްވާފައިވަނީ މިބައިމީހުން ބޮޑެތި ޢިމާރާތްތައް ހަދައި އުޅުނު ކަމަށާއި، ކަނޑުމަތީގައި ވަރަށް ބާރަށް ދަތުރުކޮށް އުޅުނު ކަމަށް ކިޔައިއުޅޭ ކަމަށެވެ. އެހެންކަމުން، މިރެދިން ރާއްޖެގައި ފުރަތަމަ ވަޒަންވެރިވިތަނެއް ހޯދުމަށް ކުރެވުނު މަސައްކަތާ ޙަވާލާދެއްވާ ތޯހައިދާލް (1986) ބަޔާންކުރައްވަނީ ރެދިން އެންމެ ފުރަތަމަ މަޑުކުރީ އިހަވަންދޫގައި ކަމަށެވެ. މިކަން އިތުރަށް ތަފްޞީލުކޮށްދެއްވައި ތޯހައިދާލު (1986) ހާމަކުރައްވާފައިވަނީ "ރެދިންނާއި ގުޅޭގޮތުން ދިވެހިންނަށް އެނގިހުރި މަޢުލޫމާތެއް ސާފުކުރުމަށް ކުރެވުނު މަސައްކަތުން، އެކި އަތޮޅުތަކުގެ އަތޮޅުވެރިންނާއި ވަކިވަކިން ބައްދަލުކޮށް ރެދިންނާއި ގުޅޭ ތަފާތު މަޢުލޫމާތުތައް އެއްކުރެވުނެވެ. އަދި އެންމެ އިތުބާރުކުރެވޭ ވާހަކަތަކެއް ދެއްކެވީ ރ. އަތޮޅު އަތޮޅުވެރިޔާ އަޙްމަދު ސައިބު އެވެ. އޭނާގެ ވާހަކާގައި އެސަރަޙައްދުގައި (ރ. އަތޮޅުގައި) ވަރަށް ގިނަ ތަފާތު ވާހަކަތައް ރެދިންނާއި ގުޅޭގޮތުން ކިޔައި އުޅުނުކަމަށް ބުނެދިނެވެ. އަދި ރެދިން އިހަވަންދޫއިން ދެން އައީ ރ. އަތޮޅު "ލުނބޯ ކަނޑު"ން ނިލަންދޫ، މިލަންދޫ އަދި ލަންދުއަށާއި ރާއްޖޭގެ އުތުރުގެ އެކިސަރަޙައްދަށެވެ" (ޞ. 220).\nއެހެންކަމުން، މިރެދިން ރާއްޖޭގައި އެންމެ ފުރަތަމަ މަޑުކުރީ ނުވަތަ ވަޒަންވެރިވީ އިހަވަންދޫގައި ކަމަށް ބެލވިދާނެ އެވެ. އަދި މިދަންނަވާ ރެދިންނާއި ޑްރެވީޑިއަނުންގެ ސިފާގައި އެއްގޮތް ކަންތައްތަކެއް ހުރުމުން ބައެއް ލިޔުންތަކުން މި ދެބައި މީހުންނަކީ އެއްބައެއްކަމަށް ލިޔުއްވާފައިވާތީ ފެންނަ ކަމަށް ނަސީމާ މުޙައްމަދު (2004) ހާމަކުރައްވަ އެވެ. މިއީވެސް އިތުރަށް ތަޙްލީލުކުރަން ޖެހިފައިވާ ކަމެއްކަމުގައި ބެލެވޭ ކަމެކެވެ.\nވޮނަމްޕަލަމް ރަގުޕަތީ. (2008). އޭން އެޓިމޮލޮޖިކަލް ޑިކްޝަނަރީ އޮފް މޯލްޑިވިއަން އައިލަންޑް ނޭމްސް. މާލެ: ނެޝަނަލް ސެންޓަރ ފޯރ ލިންގުއިސްޓިކް އެންޑް ހިސްޓޮރިކަލް ރިސަޗރޗް ސެންޓަރ.\nމުޙައްމަދު އިބްރާހިމް ލުޠުފީ. (1997). ރާއްޖޭގެ ރަށްރަށުގެ ނަންނަން. ފަތްތޫރަ،221 ،ޞ. 20 - 21.\nނަސީމާ މުޙައްމަދު. (2004). ދިވެހިރާއްޖޭގައި މީހުން ވަޒަންވެރިވުން. ފަންވަތް. ނެގީ ސެޕްޓެމްބަރ 3، 2009\nޙަބީބާ ޙުސައިން ޙަބީބު. (1996). ޑްރެވީޑިއަނުން. ފަތްތޫރަ،211 (13)، ޞ. 9-11.\nއަޙްމަދު ޝިހާބުއްދީން. (އަހަރުނެތް). މީދޫ ހިސްޓްރީ- މީދޫ އެންޓިކިއުޓީ. މޯލްޑިވްސް ރޯޔަލް ފެމިލީ. ނެގީ\nމެއި 25، 2003، www.maldivesroyalfamil.com ން .\nތޯހައިދާލް. (1986). ދަ މޯލްޑިވް މިސްޓްރީ. ލަންޑަން: ޖޯޖް އެލަން އެންޑް އަންވިން\nސަޅިލިޔުމެއް، ވަރަށް އިންފޮމޭޓިވް.\n– 14 މާރިޗު 201320\nޕެކެޓުގަ ހުންނަ އޮއް\n– 17 މާރިޗު 201301


ކޮޅުމަޑުލު އަތޮޅު ކައުންސިލްގެ އިދާރާ\nއަތޮޅު ކެފޭގެ ދެކުނު އޮތް ބިން\nއަތޮޅުކެފޭ ދެކުނުންއޮތް ހުސްބިން ކުއްޔަށް ދޫކުރުމާބެހޭ\nކޮޅުމަޑުލު ވޭމަންޑޫއިން މި އިދާރާއަށް ލިބިފައިވާ ބިމެއްކަމުގައިވާ އަތޮޅުކެފޭ ގޯތީގައި ކެފޭގެ ދެކުނުން އަދި ޓްރެއިނިން ސެންޓަރުގެ ހުޅަގުން އޮތް ހުސްބިން ކުއްޔަށް ދިނުމަށް ބޭނުންވެއެވެ.\nވީމާ، މިބިން ކުއްޔަށް ހިފުމަށް ޝައުޤުވެރިވެލައްވާ ފަރާތްތަކުން މިއިދާރާއިން މަޢުލޫމާތު ސާފުކުރެއްވުމަށްފަހު މި އިދާރާއަށް ބިޑް ހުށަހެޅުއްވުންއެދެމެވެ. މަޢުލޫމާތު ދިނުމާއި ބިޑް ހުށަހެޅުމާބެހޭ މަޢުލޫމާތު ތިރީގައި އެވަނީއެވެ.\n24 ޖެނުއަރީ 2018 ވާ ބުދަ\n01 ފެބުރުއަރީ 2018 ވާ ބުރާސްފަތި\nރަށުން ބޭރުގައި އުޅުއްވާ ފަރާތްތަކަށް އީމެއިލް މެދުވެރިކޮށް މަޢުލޫމާތު ލިބިގަނެ އަދި ބިޑް ހުށަހެޅޭނެވެ. އީމެއިލް މެދުވެރިކޮށް ހުށަހަޅުއްވާނީ [email protected] އަށެވެ. އީމެއިލް މެދުވެރިކޮށް މަޢުލޫމާތު ލިބިގަނެވޭނީ މަޢުލޫމާތު ދިނުމަށް ކަނޑައެޅިފައިވާ މުއްދަތު ހަމަނުވަނީސް މި އިދާރާގެ ކަމާބެހޭ ނަމްބަރަށް ގުޅައި ނަންނޯޓްކުރާ ފަރާތްތަކަށެވެ. މިކަމާބެހޭގޮތުން މި އިދާރާއިން މަޢުލޫމާތު ސާފުކުރެއްވުމަށް ގުޅުއްވާނީ 9931351 ނަމްބަރަށެވެ.\nމުއްދަތުގައި މަޢުލޫމާތު ނުހޯއްދަވާ ފަރާތްތަކުގެ ބިޑް ބަލައިނުގަންނާނެ ވާހަކަ ދެންނެވީމެވެ.\nވީމާ، މިކަން ޢާއްމުކޮށް އެންގުމަށް އިޢުލާންކުރީމެވެ.\n30 ރަބީޢުލްއާޚިރު 1439\n17 ޖަނަވަރީ 2018\nޕަބްލިޝްކުރި ތާރީޚު: 17 ޖަނަވަރީ 2018\nސުންގަޑި: 24 ޖަނަވަރީ 2018 1100